
PENTRU CINE, DE FAPT. 

Pentru cine, de fapt, scriu această carte? S-ar părea că pentru actori... 

Dacă socotim bine, însă, putem conveni că astăzi omul de pe stradă este la fel de solicitat ca şi cel de pe scenă, 
putem conveni că programele actuale de existenţă solicită memoria şi expresivitatea, presupun activarea relaţiei 
ca şi în teatru şi ne putem da seama că niciodată n-a fost mai adevărat ca acum faptul că lumea-i o scenă iar noi 
suntem actori. 

Misterele vieţii şi funcţionării noastre ca fiinţe gânditoare sunt la fel de importante pentru oricare din meseriile 
pentru care ne-am pregăti, fiindcă, de fapt, cu toţii ne pregătim pentru un singur lucru, indiferent pe care din căi 
am păşi. Acest lucrul, pentru care ne tot pregătim este revelaţia. Şi pentru că "toate drumurile duc la Roma", 
sunt sigur că ne vom întâlni cândva, unii cu alţii, pe tărâmuri ciudate, în încercarea de a ne elibera cât mai 
devreme din "lumea fioroasă de sub ceresc”. 

Un om care scrie o carte dovedeşte, de fapt, o mare încredere în viitor. Cunosc motivul pentru care, de-a lungul 
mileniilor, mari descoperiri sau revelații au rămas neconsemnate (pentru că au existat din plin asemenea cazuri), 
dar ştiu din instinct că toţi aceia care şi-au consemnat revelaţiile au făcut-o dintr-o mare speranţă şi încredere, 
care le-au dat curajul de-a o face. 

Notorietatea sau vedetismul sunt părţile superficiale ale fenomenului, satisfacerea unui orgoliu firesc oamenilor 
de talent este, de asemenea, ceva superficial. 

Baza unei acţiuni atât de temerare o constituie fireasca dorinţă de comunicare cu generaţiile care vor veni. 

ISTORIE ŞI ARGUMENT. 

O retrospectivă amănunţită asupra evoluţiei Artei actorului de-a lungul veacurilor n-ar folosi prea mult acestei 
lucrări. Arta actorului, aşa cum se practică ea, este un palimpsest în straturile căruia se ascund, uneori destul de 
bine, teorii străvechi care au fost şi vor fi refăcute aproape totdeauna de la zero, din simplul motiv că practicanţii 
au ca suport principal propria experiență, cea nemijlocită, cea care diferă destul de puţin de cea a înaintaşilor, 
teatrul referindu-se în mod obişnuit la sentimentele universal valabile. 

Eventualele descoperiri din această lucrare, care se referă la declanşarea unor energii ascunse şi deseori 
nebănuite ale ființei umane, cele care ne îndreptăţesc să susţinem că actul artistic presupune o magie, nu provin 
din analize istorice, ci din observaţiile mele asupra vieţii şi, uneori, din teorii studiate de mine, paralele cu 
subiectul tratat. Mărturisesc, un oarecare efort spre păstrarea naivităţii şi a purității în gândire, proprii celor care 
se miră în faţa realităţii. Totuşi, trecerea în revistă a unor lucrări şi autori care prefigurează într-o oarecare 
măsură şi deseori vaticinar magia mai sus menţionată, ni se impune. 

Nu-mi ascund credinţa că, privind astfel lucrurile, această străveche preocupare umană, Arta actorului, poate 
căpăta valenţe de o importanţă covârşitoare, nu numai pentru actori, ci şi pentru cei care au alte profesii (cum, 
de altfel, se şi susţine de câtva timp în diferite medii culturale). 

Părintele modern al transformării în ştiinţă a Artei actorului, K.S. Stanislavski, vorbeşte, în "Munca actorului cu 
sine însuşi", despre motoarele vieţii psihice, cu destulă putere de 

convingere pentru a îndreptăţi un studiu profund şi aplicat asupra a ceea ce Platon numea "umbra umbrei" când 
se referea la Arta dramatică. Desigur, acesta ar fi interzis aproape toate artele din oraşul lui ideal, dar să nu 
uităm că atât evreii, cât şi musulmanii au interzis pictura, creştinii au distrus statui, criticii atacă mereu operele 
literare, pentru că sunt murdare, blasfematorit sau sentenţioase, iar artiştii sunt văzuţi ca fiind leneşi, promiscui, 
iresponsabili - într-un cuvânt, copii (R. Hornby). 

Este logic, ca Stanislavski, cu atitudinea sa profund constructivă, să devină un revoluţionar:"Cu excepţia câtorva 
notițe lăsate de Gogol şi a câtorva paragrafe din scrisorile lui Scepkin, nu s-a scris încă nimic din ce ar fi necesar 
atât actorilor în clipa creaţiei, cât şi profesorilor în contactul cu elevii. Tot ce s-a scris despre teatru e alcătuit din 
speculaţiuni filosofice, adesea foarte interesante, cu privire la roadele la care ar fi de dorit să se ajungă în artă”, 
spune Stanislavski în articolul "Bilanţ şi perspective de viitor”, legitimând astfel orice căutare în domeniu. 

"Se impune, pentru viitorul cel mai apropiat o muncă intensă în domeniul tehnicii interioare a actorului. Ce rol 
ar urma să am eu în această acţiune? Situaţia noastră, a bătrânilor reprezentanţi ai aşa-numitei arte burgheze, s-a 
schimbat mult. 

Noi, foştii revoluționari artistici, ne-am trezit dintr-o dată în aripa dreaptă a artei, astfel că, potrivit unei vechi 
tradiţii, cei de stânga trebuiau să-şi îndrepte atacurile împotriva noastră. Trebuiau doar să aibă un duşman pe 
care să-l lovească! Rolul nostru actual nu mai este ceea ce a fost în trecut. Nu mă plâng, constat numai. Fiecare 


vârstă, cu destinul ei. Ar fi păcat să ne plângem. Noi ne-am bucurat de viaţă. In afară de asta, trebuie să-i 
mulţumim soartei că ne-a dat posibilitatea să 

aruncăm o privire asupra viitorului. 

Trebuie să ne străduim să înțelegem perspectivele spre care se simte atrasă şi scopul final pe care şi l-a propus 
tânăra generație. E interesant să trăieşti şi să poți urmări ce se petrece în capul şi în inima celor tineri", spune 
Stanislavski în acelaşi articol. 

Cât despre ceea ce se petrece "în capul celor ce urmează", iată ce zice Meyerhold cam în aceeaşi perioadă: "S-au 
găsit directori de teatre care să exploateze înclinația ființelor omenești de a privi prin gaura cheii. Ei au creat un 
teatru al cărui unic scop e să satisfacă marea curiozitate a oamenilor pentru cotidian, pentru ceea ce este intim, 
scandalos...Un spectacol realizat cu unicul scop de a îngădui sălii să-şi potolească simțul de curiozitate, nu poate 
fi artă..." şi, ca soluţie de schimbare, acelaşi Meyerhold spune: "...baza artei teatrale este jocul. Chiar atunci când 
înfăţişează cotidianul pe scenă, teatrul reconstituie fragmentele acestuia prin procedee particulare lui şi care au 
drept deviză jocul" şi " actorul, nou stăpân al scenei, afirmă vioiciunea sufletului său prin vorbirea muzicală şi 
prin supleţea trupului...". 

Ar fi fost imposibil ca drumul lui Stanislavski pe această direcţie, criticat de multe ori, să ducă până la capăt. 
Realismul său, însă, este baza fără de care nici o construcţie ulterioară nu şi-ar fi putut avea locul. 

Aşa cum Michelangelo, în ultima sa Pieta, îl prefigurează pe Rodin ("Eliberarea mea de academism, simt bine, 
s-a înfăptuit prin Michelangelo, care m-a învăţat, pe calea observării, regulile diametral opuse celor învăţate de 
mine până acum. Este cel care mi-a întins mâna-i puternică. Pe calea acestei punți am trecut de la un cerc la 
altul... sunt convins că acest mare magician îmi va strecura câteva din tainele 

lui.scria Auguste Rodin în 1890), Stanislavski, în genialitatea sa, atinge, la modul cel mai firesc, teme de care s- 
au preocupat şi se preocupă mulţi oameni de teatru care i-au urmat. în sensul acesta, sunt convins că o analiză 
mai profundă a operei lui Stanislavski ne-ar putea duce Ia descoperiri spectaculoase ale unor drumuri care, chiar 
dacă sunt numai începute, duc de-a dreptul spre infinit. 

Cât despre Meyerhold, care afirma: "Teatrul nu acţionează numai asupra creierului, ci asupra sentimentului, din 
acest motiv, dacă el se reduce la retorică şi raționamente, dacă înfăţişează dialoguri împrumutate unei 
dramaturgii limitate la conversații, nu mai e teatru, ci sală de conferinţe şi noi nu-l acceptăm" pentru că " lupta şi 
conflictele scenice nu sunt teze cărora li se opun antiteze. Nu asta caută publicul la teatru". Putem spune că se 
înscrie printre cercetătorii cei mai valoroşi ai teatrului, el declarând undeva răspicat: "...întregul meu drum 
creator şi toate realizările mele nu sunt altceva decât o neîntreruptă autocritică. Nu întreprind niciodată o operă 
nouă fără să mă fi smuls, în prealabil, de sub imperiul celei trecute. Biografia unui artist autentic e povestea 
eternei nemulțumiri faţă de el însuşi”. 

"Stanislavski a pus întrebările metodologice fundamentale", spune Grotowski în articolul său, "Despre un teatru 
sărac", publicat în 1965, articol în care-i menţionează şi pe Dullin, cu exerciţii de ritm, pe Delsarte, cu 
cercetările asupra reacţiilor extravertite şi introvertite, pe Meyerhold, cu antrenamentul biomecanic, sau pe 
Vahtangov, cu sintezele sale. Nu lipsesc din acumulările grotowskiene nici contactele cu culturile orientale - 
opera Pekin, teatrul No japonez sau dansurile Kafhakali, acumulări care, odată efectuate, sunt părăsite în 
căutarea unor tehnici noi, care să ducă, în cele din 

urmă, spre infinitul deschis de Stanislavski. 

Grotowski susține, în al său "teatru sărac", metoda dăruirii tuturor forțelor fizice şi psihice, dar spune că actorul 
"lucrează în principal cu corpul lui" şi nu putem să-l contrazicem. 

El mai spune, totodată, că "laboratorul este un instrument care nu trebuie să afecteze structura spectacolului şi a 
rolului” - şi iarăşi trebuie să fim de acord. 

La întrebarea: "Ce este teatrul?", pusă înaintea unei mulţimi de răspunsuri posibile ca: accesoriu al literaturii, un 
loc de distracţie, loc de defulare actoricească (autocompătimire), exhibare pentru actori, artă plastică pentru 
scenografi, un loc de răzbunare pentru regizori, o sinteză wagneriana a artelor, răspunsul său că "adevăratul 
teatru n-are nevoie decât de relaţia actor-spectator" ni se pare de o justeţe implacabilă. El se poate numi teatru 
monahal, fiindcă este "întâlnire între creatori". lar observaţia că teatrul contemporan este numit teatru "bogat", 
adică este sintetic şi cleptoman, fiindcă poate fi vecin cu prostituţia şi fiindcă actorul curtezan lucrează cu clişee, 
este de-a dreptul spectaculoasă. Mai poate fi numit şi teatru total... ridicol, sau "teatru parohial”, spune 
eminentul cercetător. 

Sunt demne de reţinut aceste calificative, chiar şi pentru motivul că ele ajută la crearea unui limbaj pe baza 
căruia putem comunica lucruri şi probleme care n-au beneficiat până acum de un dicţionar prea bogat. 

"Textul este o anume literatură, nu e teatru. El devine teatru când este montat şi jucat", spune altundeva 
Grotowski, întâlnindu-se aici, în mod bizar şi totodată firesc, cu un gânditor român din alt timp despre care vom 
pomeni mai jos. 


El merge mai departe şi afirmă că, atunci când este valoros, "textul este o minciună sau un catalizator pentru 
reacţii" şi deschide un abis pentru experiment. 

Ne vom mai întâlni, de asemeni, cu afirmaţia sa care spune că "arta ne interesează pentru a depăşi frontierele, 
pentru a ne împlini imperfecţiunea...". 

Că "nu se poate acţiona sistematic decât asupra actorului", suntem de acord, o ştiu pe pielea lor toţi regizorii 
serioşi care nu-şi mai închipuie că publicul poate fi folosit ca altceva decât ca partener al experimentului 
provocat de artist. De aici, necesitatea "actorului-sfânt care exprimă ultimul impuls al vieţii şi al corpului care 
este un templu cu două modalităţi de exprimare: mişcarea şi vocea”. 

Factorul decisiv al actorului este umilinţa înţeleasă prin "a renunţa de a nu acţiona" şi urmăreşte dăruirea de sine 
câştigată prin exerciţii, exerciţii care "nu trebuie să ducă la îndemânare". 

Apare, desigur, pericolul elitist, atunci când Grotowski are nevoie de un anume public... Propune un teatru de 
cameră, care distruge frontierele rampei. Vom încerca să lămurim în ce constă frontiera în cadrul dialogului, 
care presupune întotdeauna existenţa a cel puţin două persoane... 

"Regizorul cu autoritate morală trebuie să devină un tiran în faţa actorilor”, spune Grotowski, şi cred că nu e 
departe de adevăr, însă exprimat altfel. Este sigur nevoie de forţa creatorului, care uneori distruge spre a 
construi, sau care nu este în nici un caz iconodul şi care supără deseori. Asta pentru că "a face dragoste cu 
publicul însemnează a te transforma în marfă, iar numai actorul teatrului Bogat lucrează cu regizorul proxenet". 
In cazul Grotowski, actorul masochist lucrează cu regizorul sadic, iar teatrul, ca psiho-terapie, păstrează 
sănătatea mintală tocmai prin arderea de tot, care duce la defulare, inexistentă la cei duplicitari. 

Concluzia că "reînnoirea teatrului va veni numai de la 

amatori" sprijină exact afirmaţiile anterioare, prin care subliniam "luarea de la capăt" a fiecărui cercetător şi se 
suprapune în timp cu aceeaşi părere a lui Meyerhold. 

Tocmai de aceea, spune Grotowski, "actorul ar trebui pregătit de la paisprezece ani în centre de cercetare 
unificate prin comunicări scrise şi ar trebui ca teatrul să promoveze specificul naţional, păstrându-şi limba şi 
cutumele, făcând apel la memoriile colective şi la miturile naţionale, ducând astfel la îmbogățirea patrimoniului 
internaţional". 

Nu putem să vorbim, oricât de fugitiv, despre Grotowski, fără să pomenim de predecesorul său, Antonin Artaud, 
marele damnat, adevărat Plotin al teatrului, cel atât de puţin înţeles şi, totodată, atât de puternic prin modificările 
pe care le-a produs în gândirea contemporană asupra teatrului, vorbind despre "magia" acestui mod de viaţă, 
unde nu discursul, povestea sau modalitatea de a le concretiza sunt esenţiale în actul artistic, ci alchimii ascunse 
şi inefabile care se alcătuiesc uneori aleatoriu şi alteori refuză cu obstinaţie să reapară, după ce s-au născut. 
Artaud, prin "teatrul cruzimii”, propune a fi crud cu tine însuţi, propune cruzimea ca rigoare... gimnastică a 
sentimentelor. Vom vorbi mai târziu despre ceea ce eu numesc "geometria spiritului", astfel încât nu pot să nu 
fiu de acord cu el când spune că actorii sunt, sau ar trebui să fie, "martiri arşi de vii care fac semne de pe 
rugurile lor"... Este fascinantă această sarcină apostolică a omului dedicat unei meserii care te ridică deasupra 
celorlalţi cu cel puţin cincizeci de centimetri, într-un alt fel de levitaţie. 

în "Primul manifest", Artaud spune: "Problema teatrului trebuie să trezească atenţia generală, fiind subînţeles că 
teatrul, prin natura sa fizică şi fiindcă impune expresia în spaţiu, singura efectiv reală, permite mijloacelor 
magice ale 

artei şi cuvântului de-a se exercita organic şi în totalitatea lor, ca exorcisme reînviate... Adică, în loc să ne 
reîntoarcem la textele considerate definitive şi sacre, e mai important să înlăturăm, înainte de toate, supunerea 
teatrului faţă de text şi să regăsim noţiunea unui limbaj unic, la mijlocul drumului dintre gest şi gând". 
Manifestul lui Artaud conţine capitole ca: Temele, Spectacolul, Regia, Limbajul scenic, Instrumente muzicale, 
Lumina - iluminatul, Costumul, Scena - sala, Obiecte - măşti - accesorii, Decorul, Operele, Interpretarea, 
Cinema, Cruzimea, care descompun fenomenul numit Spectacol, pentru a-l recompune după o ordine 
revoluţionară şi complet inedită. 

Al doilea manifest, numit "Teatrul cruzimii”, se naşte din finalul primului manifest, unde Artaud afirmă că "fără 
un element de cruzime la baza oricărui spectacol, teatrul nu e posibil". 

Subiectul "Cucerirea Mexicului", aduce în discuţie, ca fapt de viaţă, un lucru universal valabil, caracterul brutal, 
sângeros şi necruţător al omului, în opoziţie cu alt tip uman, blând şi generos, atingând, de fapt, problema 
religiilor ca o necesitate a reformării gândirii noastre. 

Acelaşi strigăt de alarmă ţâşneşte la Artaud, referitor la problema culturii : "Nicicând, în vreme ce viaţa însăşi e 
pe cale de a pieri, nu s-a vorbit atâta de civilizaţie şi de cultură... înainte de a ne întoarce la problema culturii, 
socotesc-că lumii îi e foame şi că nu se sinchiseşte de cultură" şi trage o concluzie perfect constructivă pentru 
teatru: "Dacă semnul epocii e confuzia, văd la baza acestei confuzii o ruptură între lucruri şi cuvintele, ideile, 
semnele care constituie reprezentarea lor", aş zice diferenţa dintre semn şi semnificat, atât de reprezentativă 
pentru vremurile noastre. 


"Avem nevoie mai presus de orice de un teatru care să ne 

trezească nervii şi inima. Ravagiile teatrului psihologic care ne-au venit de la Racine ne-au dezobişnuit de 
această acţiune nemiloasă şi violentă de care teatrul trebuie să dispună. ... Vrem să facem din teatru o realitate în 
care să se poată crede şi care să conţină pentru inimă şi simţuri felul acela de muşcătură concretă pe care-l 
implică orice senzaţie adevărată. Aşa cum visele noastre acţionează asupra noastră, iar realitatea acţionează 
asupra viselor noastre, credem că se pot identifica imaginile gândirii cu un vis, eficient în măsura în care va fi 
aruncat cu violenţa cuvenită. Şi publicul va crede în visele teatrului, cu condiţia să le ia, într-adevăr, drept vise, 
iar nu drept o copie a realităţii. în fapt, vrem să reînviem o idee a spectacolului total, în care teatrul va şti să reia 
cinematografului, music-hall-ului, circului şi vieții însăşi ceea ce a fost dintotdeauna al lui. ...Despărţirea 
teatrului de lumea plastică mi se pare o neghiobie, pentru că nu se poate despărți trupul de spirit, nici simţurile 
de inteligenţă, mai cu seamă într-un domeniu în care oboseala mereu reînnoită a organelor are nevoie de 
zguduiri bruşte spre a înviora puterea noastră de înţelegere." 

Sunt spicuiri din gândirea acestui mare spirit, cred că nu este nevoie de nici un comentariu în plus... 

Faptul că Artaud n-a reuşit să concretizeze nimic din teoriile sale, sau că a născut prin ele doar avortoni artistici, 
nu înseamnă nimic rău, în contextul în care el a revoluţionat toată gândirea teatrală a lumii, punând probleme 
atât de acute în acel moment, perfect valabile şi astăzi. 

"Transa cosmică" este posibilă chiar dacă Artaud a "explicat necunoscutul prin necunoscut sau magicul prin 
magic", cum spune Grotowski. 

Suprimarea barierei dintre spectatori şi public era, desi- 

gur, o utopie (deşi Artaud n-a sugerat aşa ceva). Mutarea graniţelor, forțarea limitelor comunicării dintre 
oameni, saltul de la fizic la psihic reprezintă, însă, cu totul altceva, iar el asta a urmărit. Până la urmă, nu este 
nimic nou, sau totul este simplu ca oul lui Columb. Sunt probleme cu care Max Reinhardt, Vahtangov, 
Meyerhold înainte şi Brook, Grotowski, Barba sau Aureliu Manea după, s-au confruntat şi se confruntă în 
permanenţă. 

Teatrul este comunicare şi marele salt constă în modul de a face aceasta, mai mult decât în modul de a o enunţa. 
Şi acest lucru s-a petrecut de foarte multe ori, pe orice meridian. Nu-mi imaginez că voi veni eu, cu "micul meu 
exerciţiu”, cum spunea Constantin Noica, şi voi revoluţiona gândirea teatrală a lumii! 

Voi remarca însă că după soluţii exterioare, pur fizice, susţinute de speranţa că "saltul cantitativ duce la saltul 
calitativ", au urmat soluţiile interioare, bazate pe concentrare, pe respiraţii sau pe posturi. A venit apoi rândul 
"metodelor împrumutate" şi a termenilor preluaţi din alte-sfere de interes, uneori acestea aducând rezultate 
spectaculoase. Ba, mai mult, au fost încercate metode cu adevărat crude, de care însuşi Artaud cu al său "teatru 
al cruzimii" s-ar fi înspăimântat. Actorul a fost împins nu numai la excese senzoriale provocate natural şi care 1- 
au transformat în "sfânt" sau "martir", ci şi la cele provocate de drog, mai mult sau mai puţin nociv, aceasta 
numai din dorinţa nobilă de a-şi depăşi limitele. 

Toate acestea, descoperite de diferite şcoli sau personalităţi artistice, uitate şi iarăşi redescoperite, ne creează 
senzaţia amară a învârtitului în cerc şi a absurdului căutării. 

Nu există meridian, ţară, sau chiar centru teatral, unde să nu se poată afla căutători şi descoperitori, mai mult sau 
mai 

19 

puţin inspirați, în acest domeniu. 

Deşi România nu excelează în teoreticieni de mare notorietate pe tema artei interpretative teatrale, fiind mult 
mai bogată în practicieni, este de ajuns a se zăbovi asupra scrierilor despre teatru ale lui Tudor Vianu, pentru a 
se observa justeţea şi profunzimea la care acesta poate ajunge, fără a avea, ca un alt Diderot, studii de 
specialitate, demonstrându-se încă o dată că marile spirite se pot întâlni, în mod paradoxal, fără să ţină seama de 
timp, spaţiu sau experienţă. Iată un exemplu: "Numai religia artei îl poate izbăvi pe actor", spune exploziv 
Vianu, atingând profunzimea unui Artaud sau Grotowski. 

Autonomia actorului faţă de opera dramatică, susţinută şi argumentată magistral de Vianu, deschide poarta spre 
toate experimentele posibile şi-i eliberează pe regizor şi actor, dintr-o singură mişcare, de toate obligaţiile sau 
complexele impuse de aşa-zisul "teatru burghez" în faţa unui text care "ar trebui doar ilustrat". 

Citându-l pe Julius Bab, Vianu afirma alături de el că, de fapt, "actorii sunt reprezentanţii unei forme de 
civilizaţie mai vechi decât reprezentanţii civilizaţiei moderne", cu alte cuvinte, că Arta actorului vine din 
vremuri imemoriale, de fapt, vine din străfundurile fiinţei omeneşti. Năzuinţa de a se statornici îi rămâne astfel 
străină actorului şi, odată cu aceasta, putinţa de-a se integra în vreuna din clasele închegate ale societăţii. De 
aici, firea rebelă şi mobilă, nemărginită de nici o legătură, care-l făcea pe actor să fie condamnat de structura 
stabilă a societăţii să rămână totdeauna în afară (după codul medieval german Schwabenspiegel, actorul nu 
putea lovi decât umbra celui care-i făcuse rău). 

Lucrarea lui Vianu este deosebit de pertinentă prin informaţia bogată, dar şi printr-un simţ estetic deosebit. El 
observă 

şi susţine că teatrul este o meserie colectivă şi instituţiona-lizată: în Arta actorului trebuie să se reprezinte latura 
univer-salvalabilă şi nu excepţia, stabileşte autonomia actorului faţă de creaţia literară, demonstrează că actorul 
este un creator, fiindcă "nu numai opera dă valoare interpretării", simte nevoia actorului de eliberare prin mască. 
Sau, altfel spus, simte şi argumentează voluptatea mascaradelor şi a teatrului ca ritual magic şi vorbeşte despre 
actor ca despre un artist al corpului. 

Făcând analiza situaţiei turneelor în străinătate, unde nu limba, ci expresia este hotărâtoare, el descoperă 
valoarea adevărului trăirii, fiind contra seriozității burgheze, care a subordonat actorul textului. 

Vianu susţine, deosebit de inspirat, că Arta actorului este prelungirea şi culminarea operei şi este de părere că 
aceasta are două etape: trăirea sau sentimentul şi tehnica sau luciditatea. 

El acordă cea mai mare importanţă în teatru relaţiei, care are un prim duşman: virtuozitatea, care duce la 
vedetism şi singurătate, propunând alternativa teatrului bun: virtuozitate - încadrare. 

Ca şi Diderot, Vianu vorbeşte din afara fenomenului, ana-lizându-l însă cu deosebită acuitate şi manifestându-se 
ca un avangardist, susţine şi promovează realismul (o etapă necesară în evoluţia Artei dramatice, vezi 
Stanislavski). 

Citându-l pe Max Dessoir, care, ca urmare a evoluționis-mului lui Darwin, susține evoluția personajului, care se 
dezvăluie treptat şi se modifică în funcție de situații, Vianu ajunge să spună că renunțarea la tiparele impuse de 
vechiul teatru este obligatorie ("personajul se defineşte prin ceilalți", spune Dessoir, anticipând acest adevăr, 
axiomatic astăzi la noi, personajul este în ceilalți). 

Reacţia de atragere şi de respingere a societății în fața actorului este explicată prin faptul că "arta sa măguleşte 
toate veleităţile vieţii noastre, devine model" şi, pe de altă parte, presupusa lipsă de caracter îl sperie pe omul 
obişnuit... statornicia fiind considerată una din calităţile esenţiale ale omului în societate. 

Sunt sensibilitatea şi excitabilitatea defecte? Vanitatea exacerbată de meseria de actor este un defect? Este 
sesizată dorinţa actorului "de a plăcea prin corp". Grotowski ar fi fost pe deplin de acord cu o asemenea 
observaţie! 

Când susţine că aceia care scriu pentru un actor sunt, de fapt, imitatorii actorului, când sprijină ideea că actorul 
este un creator, Vianu argumentează imbatabil şi convingător: "Când sunt întruniţi într-o singură persoană 
actorul şi dramaturgul, poetul dramatic profită, şi avem atunci pe Shakespeare şi pe Moliere”. 

Am insistat mai mult (şi cred cu îndreptăţire) asupra studiilor lui Vianu, pentru că locul lor nu este doar în 
bibliotecă. 

Nietzsche, în "Naşterea tragediei", spunea: "Vom fi câştigat mult pentru ştiinţa esteticii când vom fi ajuns, nu 
numai la cunoştinţa logică, dar la imediata siguranţă intuitivă că dezvoltarea artei este legată de duplicitatea 
apollinicului şi dionisiacului”. 

Apollo, zeul raţiunii şi al inteligenţei cultivate, luminos, senin, echilibrat, întâlnit spre contopire cu Dionisos, 
zeul forţelor vitale, zbuciumate, pline de fervoare şi inconştiente ale omului. 

Ce regal, ce efort, ce imposibilitate, posibilă doar în artă! "A coase marea de ţărmuri sau a coase sufletul de 
inimă", cum atât de inspirat spune Nichita Stănescu, este supremul ţel 

al artei şi pasul pe care omul trebuie să-l facă la un moment dat. în sensul acesta, putem spune că "arta este 
respiraţie", fiindcă numai respiraţia "coase" momentan, (niciodată definitiv) spiritul de corp, dar creând şansa 
transcenderii... 

în lucrarea "Die Schauspielkunst", scrisă de Kjerbull-Pettersen, găsim un bogat bagaj de mărturii actoriceşti, în 
care se sistematizează două puncte de vedere opuse: Arta actorului este când un produs al sentimentului, când 
unul al lucidităţii. Autorul ajunge la concluzia că numai prima etapă este condusă de sentiment, pe când cea de-a 
doua este rece şi logică... 

.. „Mai pertinent decât răspunsul dat de Diderot, în "Paradox despre actor”. 

înaintea lor, R. de Sainte-Albine, în "Le Comédien", susţine primordialitatea sentimentelor, fără de care nici un 
act teatral n-are valoare, pe când, într-un alt studiu, "L'Art du Théâtre", Riccoboni susţine punctul de vedere 
opus, precum că actorul trebuie să se lase condus de inteligenţă şi luciditate maximă. Dar tot acest autor 
sesizează dificultatea auto-anali-zei la marii actori... 

Pe cât de interesant va fi de a-i trece în revistă pe practicieni, pe atât de valoros va fi de a vorbi despre 
teoreticieni, fiindcă acest mod de a păşi, când cu piciorul stâng, când cu cel drept, este singura mergere valabilă, 
chiar dacă, uneori, paşii s-au făcut înapoi. 

Mai cred că punctul de vedere din interiorul breslei actoriceşti care încerca să depăşească dificultatea analizei, 
sesizata corect de Riccoboni, este de o importanţă majoră. Voi încerca aceasta cu imparţialitatea necesară 
cercetării, cu răceala care-l caracterizează pe acela care crede în demonstraţie tocmai fiindcă a experimentat 
anterior. Voi încerca să 

relatez, nu să convertesc. 


Mai avem însă de trecut în revistă, în ordinea necesară demonstraţiei şi nu în cea cronologică, vreo câteva capete 
de drum deschise de personalităţi artistice, numai din necesitatea de a crea premisele expunerii care va urma. 
Louis Jouvet, în "Le comédien Desincarn6", spune că "meseria noastră nu este decât o continuă iluzie. Să trăieşti 
în iluzie şi să vrei să găseşti raţiunea, cauza, nu este decât o iluzie adăugată celei în care trăim, actorul trăieşte 
din senzaţii... sentimentul unui actor este o consecinţă a comportamentului. Totodată, viaţa noastră spirituală nu 
se situează în afara vieţii noastre organice. Acestea două sunt un tot". 

Se poate cita din Jouvet fără discernământ, fiindcă în scrierile sale nu se vor putea găsi decât adevărurile para- 
doxale şi deci surprinzătoare, cu privire la erorile noastre de înţelegere. Marele gânditor şi practician, devenit 
chiar şi personaj de teatru ("Improvizaţia de la Paris", de Giraudoux), ne lasă acest studiu pătruns de un puternic 
fior existenţial, urmare a unei vieţi întregi închinate căutărilor teatrale. 

Când spune că "omul este o maşină de fabricat zei", marele om de teatru mă lasă perplex pentru intuiţia cu care 
se apropie atât de mult de o descoperire colosală, descoperire pe care voi încerca s-o fac cunoscută abia în 
finalul acestei lucrări, care este de fapt şi scopul real al consemnărilor mele. 

Merită semnalat aici un raționament al lui Jouvet, măcar pentru a demonstra modul paradoxal de a funcţiona al 
acestui mare spirit. 

"-Un spectator este dus la teatru pentru prima oară în viaţa lui. îi vede pe actori jucând o piesă. Cine este cel 
sincer dintre cei doi, spectatorul sau actorul? -Spectatorul! 

-Nu, actorul: nu ar putea juca dacă nu ar fi sincer. -Un actor joacă în faţa unui public. Care este cel mai sincer 
dintre cei doi? -Actorul! 

-Nu, spectatorul, fiindcă ştie că totul nu este decât o iluzie. -Care dintre cei doi este mai sincer? -Nu ştiu! 

-Poate că este autorul... -Asta înseamnă teatrul!" 

Jouvet a fost un practician cu putere de a concluziona şi de a sintetiza. Trebuie luat în serios. Tocmai de aceea, 
mă opresc doar pentru a-l recomanda celor interesaţi, evitând astfel pericolul de a rescrie o carte care a fost 
foarte bine scrisă anterior. Marele gânditor român Constantin Noica avea acest mod maliţios de a recomanda o 
carte: "Dacă n-o citeşti, s-ar putea s-o scrii, şi rişti s-o scrii prost”... 

Cu Gordon Craig (1862-1966), lucrurile se complică. Citind articolul "Actorul şi supramarioneta", pătrundem 
într-un univers al unui creator veritabil (rebel sau damnat?), oricum angajat într-o demolare absolută şi 
absolutista, este drept, pe motive bine întemeiate. 

Ideea de libertate umană fiind supremul ţel al autorului, este în cele din urmă cauza demolării totale, este şi 
mobilul propunerii ameţitoare de a se alunga pur şi simplu actorul din teatru. 

Confiscarea, la acest mod, a teatrului, pe motiv că în forma sa iniţială el nu se sprijinea pe psihologie, ci pe 
principiile estetice ale vechilor idoli de piatră din temple, îşi găseşte explicaţia doar în disperarea pe care o 
traversează Craig în faţa unui realism circular prin definiție. 

Drumul, aparent fară ieşire, din labirintul renascentist, renaştere care a impus frumosul, şi prin asta a deschis 
apoi 

calea urâtului drept categorie estetică şi i-a alungat pe zei de pe soclul lor, aşezând omul în centrul universului, îl 
sperie atât de mult pe acest titan al gândirii teatrale, încât, în mod fericit, atinge motivul esenţial al lucrării 
noastre, lucrare care va încerca să definească sensul şi utilitatea Artei actorului. 

Sunt, de părerea că actorul nu "înregistrează viaţa în felul unui aparat de fotografiat şi încearcă să-i redea clişeul 
fotografic", cum spune Craig, nu "se străduieşte să personifice un caracter şi să-l interpreteze", ci se înhamă la 
aripile lui Icar, străbătând distanţe din ce în ce mai mari, spre infinit. 

"Suprimaţi copacul autentic pe care l-aţi aşezat pe scenă, suprimaţi tonul natural, gestul natural şi veţi ajunge să 
suprimaţi şi actorul. E ceea ce se va întâmpla într-o zi... Suprimaţi actorul şi veţi deposeda realismul brutal de 
mijloacele înfloririi sale pe scenă. Nu va mai exista personaj în carne şi oase şi nu vom mai confunda în mintea 
noastră arta cu realitatea", spune artistul cel mai suferind din motivul lipsei de orizont uman. Refugiul său în alte 
arte, printre care muzica şi artele plastice, nu se datorează decât faptului că nu le-a practicat în mod profesionist. 
Ar fi vorbit Ia fel şi dacă era plastician sau muzician, fiindcă revolta sa se datorează "cercului închis şi cerului 
obnubilat", iar nu neputinței Artei de a transcende. 

Marioneta nu a luat locul actorului, cum prevestea Craig atunci, dar actorul este şi azi o marionetă în mâna 
regizorului, după cum regizorul este o marionetă în mâna spectatorului, iar OMUL ESTE O MARIONETĂ ÎN 
FAȚA DESTINULUI. 

Să fie doar asta? Speranţa că lucrurile pot fi şi altfel este mobilul, ascuns deocamdată, al acestor scrieri? 
Lucrurile nu s-au schimbat în mod esenţial între timp, după cum reiese şi dintr-o lucrare de ultimă oră şi de 
primă valoare, scrisă pe un cu totul alt meridian, în Statele Unite, de către Richard 

Hornby, numită "The end of Acting" (Sfârşitul jocului): 

"Cartea este un atac fără ruşine împotriva actoriei tradiţionale americane. Această instituţie poate fi mult mai 
puţin monolitică decât o descriu eu. Mai mult, multe dintre conceptele pe care încerc să le dezvolt nu trebuie să 


fie puse în legătură cu dominaţia sa actuală. Tonul agresiv îi va stimula probabil pe unii cititori, iar pe alţii îi va 
jigni. Sper că ambele tipuri vor ignora tonul scriiturii, căutând mai degrabă substanța acesteia. In Statele Unite 
nu a mai existat o discuţie teoretică serioasă despre actorie de mult timp. Dacă argumentele mele servesc măcar 
la stimularea unui dialog, atunci ele au într-adevăr valoare", citim în introducere. 

"Teoria actoriei, în America, a rămas, de fapt, la stadiul de acum şaizeci de ani. Această teorie îşi are rădăcinile 
în ideile lui Stanislavski, aşa cum au fost predate de Măria Ouspenskaia şi Richard Boleslavski la American 
Laboratory Theatre din New York, în anii '20 şi, mai târziu, aşa cum au fost interpretate şi predate de Lee 
Strasberg la Actor's Studio. (.. )Devenită tradițională astăzi în conservatoarele de teatru americane şi 
departamentele de teatru universitare (cu câteva excepţii semnificative), este o teorie mimetică, reflectând 
influenţa realismului care a dominat în teatru în tinereţea lui Stanislavski, dar care a fost adaptată, astfel încât să 
vină în întâmpinarea nevoilor unei societăţi capitaliste, foarte individualiste." 

Paragraful subliniat, extras din cartea "Sfârşitul jocului", reflectă de fapt situaţia de criză a teatrului actual pe 
plan mondial, criză apărută, aşa cum vom vedea, din lipsa de orizont produsă şi indusă de gândirea materialistă 
exacerbată, indiferent de deosebirile dintre sistemele sociale de pe glob. 

"Retorica s-a predat chiar şi în universităţi, în Evul Mediu era una dintre cele şapte «arte liberale» - aritmetica, 
muzica, 

geometria, astronomia, gramatica, logica şi retorica - singurele materii oferite. Totuşi, retorica însemna mai mult 
decât vorbirea per se. Includea tot ceea ce avea de-a face cu construcţia de fraze, atât modul de scriere, cât şi cel 
de spunere. Studiind «spunerea», oratorul a învăţat tot ceea ce îl interesează şi pe actor, inclusiv voce, intonaţie, 
emoție şi gestică. (Andronicus l-a învăţat pe Demostene în special «acţiunea».) Ar putea fi inclusă chiar şi 
caracterizarea, din moment ce imitarea ar putea fi o trăsătură puternică a unui discurs, de obicei pentru realizarea 
efectului satiric. (Cicero a atras atenţia că imitarea nu ar trebui să fie prea extravagantă; în cazul acesta, a 
considerat el, oratorul trebuie să fie mai moderat decât actorul)." 

Am reprodus paragraful pentru a-l convinge pe cititor de faptul că, în orice timp şi pe orice meridian, 
preocuparea esenţială a teoreticienilor şi a practicienilor s-a rezumat la nivelul fizic - mental - psihologic, creând 
cercul închis de care am mai pomenit anterior. 

Dacă Lee Strasberg, la Actor's Studio, a continuat doar laboratorul stanislavskian sau l-a contrazis, n-are nici o 
importanţă. Desigur, până la un punct, l-a continuat, ca şi Mihail Cehov şi Elia Kazan, şi apoi a ajuns la 
concluzii care păreau să contrazică ceea ce Stanislavski demonstrase. 

Vorbind de practicienii care au teoretizat mai apoi, lăsându-ne o operă deschisă şi declanşatoare, nu putem să 
nu-l amintim pe Mihail Cehov, cu al său studiu numit "Către actori”, care deschide porţile larg spre psihologia 
practică şi prezintă nişte exerciţii deosebit de originale şi folositoare. M. Cehov lasă la o parte pregătirea fizică 
în favoarea celei psihice, în orice caz, îi dă acesteia o importanţă pe care parcă nimeni până la el n-a mai făcut-o. 

Viola Spolin, cu ale sale minunate exerciţii, care îmbogăţesc bagajul de studii actoricești, se aliniază de fapt în 
mod firesc operei lui Stanislavski, continuând-o. Culmea preluării şi continuării lui Stanislavski o constituie însă 
Strasberg. 

Ceea ce au făcut Strasberg şi urmaşii lui este preluarea interiorităţii şi conferirea unei valori opuse. înainte de 
secolul al XX-lea, dualiştii din teoria actoriei au tins să identifice emoția cu trupul actorului; raţiunea era în 
interior, emoţiile în exterior. Mai mult, ei porneau de la ideea că multă emoție e totdeauna potrivită; extremiştii 
vroiau să renunţe la emoție, în timp ce moderaţii vroiau numai să o ţină sub control. Strasberg, pe de altă parte, 
asocia emoția cu mintea actorului, emoţiile erau acum în interior, în timp ce exteriorul, corpul, era asociat cu 
elemente externe, cum ar fi: vorbirea, mişcarea şi cizelarea tehnică, în general. Cu alte cuvinte, el a inversat 
polaritatea tradiţională. 

în plus, Strasberg a admis existenţa problemei pe care dualiştii dinaintea lui au trecut-o cu vederea: "Cum se 
stimulează inima ca să fie caldă?". Fiecare tehnică elaborată de el era un răspuns la această chestiune. Iar în ceea 
ce priveşte problema tradiţională a controlării emoţiei, Strasberg pur şi simplu a îndepărtat-o. 

Orice metodă devine învechită, odată şi odată. Asta nu însemnează că ea n-a fost valoroasă, aşa cum orice 
sistem filosofic generează deodată un alt sistem care-l învecheşte pe primul. 

Pentru cei interesaţi de evoluţia metodelor de predare şi de evoluţia Artei actorului de-a lungul timpurilor, 
prezentarea amănunţită a metodei Lee Strasberg ar fi mai mult dăunătoare. Nici un comentariu nu poate lua 
locul operei originale, aşa încât m-am rezumat la o simplă trecere în revistă a unui 

moment esenţial în evoluţia gândirii şi practicii asupra acestui mare actor-regizor-profesor-gânditor: Lee 
Strasberg. 

Cu mare plăcere, sper, vom contabiliza acum gândirea unui mare pedagog român, ca o încununare de ultimă oră 
a şcolii românești de teatru, aceea despre care spuneam că nu a dat mulți teoreticieni, dând în schimb foarte 
mulţi şi importanți practicieni, răspândiți în punctele-cheie ale vieții teatrale mondiale. 


în cartea sa, "O poetică a Artei actorului", Ion Cojar găseşte răspunsuri surprinzătoare şi deosebit de 
convingătoare la întrebările: "ce este Arta actorului" şi "ce este Teatrul”, pornind de la impostura acestor 
întrebări. 

în lupta de idei pe care o desfăşoară cu Camil Petrescu, profesorul de actorie iese triumfător, din simplul motiv 
că profesorul poseda instrumentarul problemei ridicate, instrumentar pe care filosoful nu-l deţinea. 

Concluzia la care ajunge Ion Cojar, prin intermediul lui Rilke, care spune că în fiecare lucru este un prizonier, 
este deosebit de constructivă pentru Arta actorului, arta care poate, într-adevăr, să elibereze acest prizonier. La 
fel, Nichita Stănescu spune, într-una din cele "11 Elegii", că în fiecare lucru se ascunde un zeu, şi într-adevăr 
simţim cu toţii că fiecare fiinţă şi obiect din jurul nostru poate fi şi altceva decât este, poate fi şi undă, şi 
corpuscul, poate deveni sau poate revela un arheu. în acest context, actorul nu mai poate "să joace", adică să se 
prefacă, ci este obligat de metodă "să i se întâmple", principiu esenţial în Arta actorului de azi. 

De asemeni, sesizând faptul că actorul nu este dirijat permanent de conştientul său şi că adeseori el este condus 
în mod instinctiv de ceva mai presus de voinţa sa, lon Cojar îl proiectează într-o zonă superioară, transcendentă 
şi ameţitoare, 

şi anume în "locul unde totul se actualizează" şi devine acum-aici, devine joc, în sensul cel mai nobil al 
cuvântului. 

Pledoaria pentru "unitatea în diversitate" elucidează definitiv confuzia dintre profesionist şi amator sau, şi mai 
bine spus, dintre profesie şi imitaţia ei înlocuitoare, confuzie creată de-a lungul timpului. 

Existenţa firească a multor şcoli de teatru din lume generează o multitudine de metode, desigur, fiecare cu pre- 
tenţiile şi cu ambițiile sale. Ceea ce sesizăm lăudabil la studiul de faţă este nu o încercare de a impune o metodă 
anume, ci o încercare de a clarifica scopul meseriei de actor şi căile greşite, câte or fi ele, prin care se ajunge la 
fals şi neadevărat. Energia lui Hercule este necesară unei asemenea întreprinderi, şi profesorul Cojar o dovedeşte 
pe deplin. Informaţia filosofică bogată, atent selecționată dintr-un bagaj cultural imens, adaptarea acestei 
informaţii în modul cel mai constructiv pentru subiectul tratat, mă fac să afirm ceea ce toţi din jurul profesorului 
Ion Cojar ştiu, şi anume că avem aici de-a face cu un "profesor pentru profesori”, sau cu un formator al 
formatorilor, cum se spune azi. 

In lupta pentru restituirea drepturilor de creator ale actorilor, Ion Cojar îşi are un mare merit, iar atunci când, 
printr-o logică de nezdruncinat, el mută accentul pe convenţia generală, unde fiecare dintre noi joacă un rol al 
vieții, un rol pe care ni-l asumăm mai mult sau mai puţin, fie că e vorba despre poliţişti sau preoţi, medici sau 
profesori, nu face decât să clarifice modalitatea de apariţie a falsului şi posibilitatea de a-l anula prin asumare 
deplină. Da, totul este un joc, devine din când în când o joacă şi vom vedea că la un moment dat poate deveni 
"bătaie de joc". 

Totul este subiectivism în artă şi numai prin funcţionarea 

plenară a mecanismului pe care îl reprezint, care se numeşte Eu-actorul, pot fi convingător şi pot transmite 
spectatorului un frison real. 

Cred că sunt mulţi mari actori care nu parcurg aceste etape teoretice şi filosofice cu privire la mecanismele 
umane în perioada exercitării meseriei de actor, însă încercarea profesorului de-a direcţiona gândirea celor care 
predau Arta actorului, formând o metodă şi nu o dogmă, este magistrală. 

P.S. Ştefan Odobleja, medic român, a publicat, în 1939, la Blaj, în limba franceză, "Psihologia consonantistă", 
carte trimisă tuturor marilor biblioteci din lume. 

în 1949, Norbert Wiener inventează cibernetica, ştiinţă care se bazează în mare parte pe "Psihologia 
consonantistă", dar el nu specifică nicăieri această sursă... 

în 1989, şefului statului român i-a fost decernată medalia "Norbert Wiener"... 

32 

DIN NOU, DE LA CAPĂT... 

.. „arta precede realitatea 

Meseria de actor fascinează. Mulţi tineri simt nevoia să apară pe scenă, să-şi dăruiască viaţa acestei meserii, 
căzând însă de cele mai multe ori în confuzia rezultată din practica de spectator. 

îmi propun ca în această primă parte, treptat şi fără pretenţia de a fi exhaustiv, să păşesc împreună cu ei spre 
litera A a acestei meserii minunate şi totodată atât de dificile. 

Se spune că a fi actor bun este ori foarte uşor, ori imposibil, sintagmă valabilă, cred, pentru toate meseriile şi 
vrând să sugereze că omul este dator să-şi descopere posibilităţile native cât mai devreme, evitând astfel 
pierderea unor preţioşi ani ai tinereţii. 

De cele mai multe ori, tânărul este îndemnat de cei din jur să urmeze această cale, cu toate că principalele 
motive sunt uneori tocmai acelea care ar trebui să-l împiedice... Să mă explic. 

Trăsăturile fizice excesive, în orice direcţie, duc uneori la credinţa într-un talent deosebit. Atât frumuseţea 
frapantă şi atrăgătoare, cât şi urâţenia dusă uneori la extrem, în general tot felul de caracteristici care atrag 


atenţia asupra persoanei respective şi o pun în centrul observaţiei celor din jur, creează iluzia unor calităţi pentru 
scenă. 

Acelaşi lucru se întâmplă şi din cauza memoriei prodigioase, neastâmpărului excesiv, uneori, tupeului nelimitat, 
instabilității în sentimente şi labilităţii în stări - caracteristici care în mod paradoxal se pare că-i îndreptăţesc pe 
cei în cauză să creadă că posedă "fire de artist". 

Caracteristicile sunt socotite calităţi, din falsa credinţă că 

33 

artistul trebuie să fie "un caz". Ca şi când scena ar fi o "menajerie”. Trebuie s-o spunem din capul locului - 
actorii sunt nişte oameni lucizi care, cu pasiune şi talent, îşi asumă sarcina de a fi "oglinda vremii lor”, cum 
spune Shakespeare. 

Arta este datorată imperfecţiunii noastre şi faptului că noi, ca oameni, intuim această imperfecţiune... Este şi 
motivul pentru care teatrul, fiindcă vorbim acum despre el, nu va dispărea niciodată! Cine-şi imaginează că 
perfecțiunea va putea fi atinsă? 

Să nu uităm, apoi, că actorul trebuie să întruchipeze personaje, că el niciodată, dar niciodată, nu se reprezintă pe 
sine în scenă. Persoana sa particulară trebuie să fie importantă numai prin aceasta şi prin nimic altceva! 

Actorul devine o personalitate abia atunci când fiinţa sa se transformă într-un instrument cu multiple fațete şi 
posibilităţi, care pot fi folosite şi amplificate în funcţie de personaj şi atât. 

Nimeni nu trebuie să se urce pe scenă ca să se expună pe sine, ci pentru a se transfigura punându-se în situaţii 
inedite, astfel încât una din condiţiile esenţiale actorului este să aibă cât mai puţine particularităţi, să fie un om 
ca toţi ceilalți. Numai astfel, el poate să devină "altcineva", amplificându-şi câte una din aceste fațete, de la caz 
la caz... 

Se spune că bobul de rouă conţine în mica lui oglindă convexă tot cerul de deasupra. Actorul trebuie să fie 
precum acest bob de rouă! 

Prin poziţia sa, actorul este un tampon între inteligenţă şi sentiment, un decodor între regizor şi spectator, un 
filtru între opera scrisă şi imaginea scenică finită. Prin urmare, lui îi revin toate responsabilitățile înţelegerii - nu 
poţi juca lucruri pe care nu le înţelegi, ale trăirii - degeaba înţelegi dacă faptul înţeles nu te mişcă - şi ale redării 
- în zadar eşti zguduit, 

dacă nu ai puterea de a-i convinge şi pe ceilalți... 

Credem că talentul este acordul bun între simțţire şi redare, dar câţi oameni nu sunt caracterizați printr-o simţire 
plată, anostă, de fapt, printr-o frigiditate a imaginaţiei, prezentându-ni-se ca plictisitori şi apatici? lată de ce 
atenţia noastră se îndreaptă întâi şi întâi spre interiorul individului, spre "centrul" său, acolo unde există datele 
native - acestea fiind singurele care ne interesează la început. 

Despre educarea datelor native vom vorbi pe larg în partea a doua a studiului acesta, numit "Actorie sau magie" 
şi vom vorbi probabil acelora care vor găsi resursele interioare de a depăşi pitorescul şi nivelul superficial al 
simplei curiozități. 

în această primă parte ne vom ocupa numai cu depistarea calităţilor native, ele fiind baza care îndreptățește 
alegerea acestei meserii. 

Primul pas, mic şi important, este acela de a înţelege că toţi oamenii se exprimă, dar o fac în două modalităţi 
distincte: primii sunt aceia care, pentru a-şi susţine punctul de vedere, argumentează verbal şi fără a antrena 
gestica decât în mod minim, pe când ceilalți se folosesc de gesturi, căutând parcă să suplinească lipsa unei 
argumentări intelectuale. Sunt aceia pentru care "subtextul" este mai important, ei neavând destul sprijin în 
cuvinte şi apelând instinctiv la completări gestuale. Acest mod de comportare poate fi socotit un fel de atavism, 
dar este deosebit de important, fiindcă dintre oamenii gestu-ali se pot selecţiona... actorii. 

în încheierea capitolului, îmi exprim speranţa că a devenit clară ideea necesităţii datelor native pentru a 
îmbrăţişa cariera de actor, doar ele motivând educaţia şi dorinţa de a păşi pe un drum dificil, care ţine cât viaţa. 
Atrag atenţia că ordinea aleasă pentru expunere nu reprezintă o ierarhizare valorică a 

acestor date, ele constituind un tot unitar dintr-un organism care se cere viu şi valid. înainte de a vă hotărî să 
deveniți actori, verificaţi-vă prin aceste teste: 

PASIUNEA 

Să începem cu pasiunea. Adesea, simţim în faţa unui obiect dorinţa expresă de a-l avea, obiectul ne devine într-o 
clipă indispensabil şi, împinşi de dorinţă, facem totul ca să-l obţinem. Şi-l obţinem, cu eforturi, cu sacrificii, dar, 
nu după mult timp, sesizăm că deţinem ceva care nu ne trebuia neapărat, ba chiar nu ne trebuia deloc. 

In raport cu efortul depus pentru a-l obţine, se întâmplă câteodată să urâm acest sărman obiect, care nu are decât 
vina de a ne fi fascinat pentru o clipă... Ceva era atunci clar şi puternic în noi, ceva care ne forţa să luptăm 
pentru obţinerea lui, ceva ne mâna, destul de obsesiv, dar iată că... ne-am trezit. 

în cazul unui obiect este mai simplu, alegerea unei meserii însă este o situație mult mai complexă. în acest caz, 
trezirea vine mai târziu sau nu vine deloc, favorizând devieri psihice grave sau, în cel mai bun caz, blazare, 
apatie, dezinteres. 


Pasiunea este o dorinţă prelungită, se bazează pe cunoaştere lucidă şi obiectivă, necesită delimitările de rigoare, 
în cazul meseriei de scenă, e bine de aflat dacă iubeşti teatrul, sau pe tine în teatru, adică dacă poţi rămâne în 
umbra unui rol, sau vrei doar să-ţi etalezi farmecele personale. 

în această privinţă, actorilor-păpuşari le este mai uşor să se obiectiveze - ei nu se văd, ei se dăruiesc păpuşii care 
joacă. De fapt, aşa se întâmplă şi în teatrul de proză: te dăruieşti per- 

sonajului. 

De ce vrei să devii actor? Este o întrebare cheie, iar răspunsul trebuie să poată fi primit de forul tău interior, care 
de cele mai multe ori (aţi observat?) se revoltă la minciună. 

Ajungem astfel la: 

ADEVĂR 

La acel adevăr necesar, nu la cel clamat şi proclamat, fireşte. 

Există oameni care, la orice vârstă, roşesc la minciună, care-şi pierd vitalitatea în faţa neadevărului, care nu pot 
să mintă. Vi se întâmpă asta? Dacă da, este bine, pentru că teatrul nu e, nu trebuie să fie niciodată minciună. El 
nu este realitate, dar este sugestie, e "ce ar fi, dacă ar fi”. Acest "dacă ar fi" trebuie să constituie pentru actor un 
adevăr puternic al unor momente anterioare, general valabile, care nu pot fi minciună şi care, pentru a fi retrăite, 
mai au nevoie de un suport numit: 

IMAGINAŢIE 

Imaginaţia ne ajută să acceptăm ca aievea situaţii propuse, situaţii omeneşti, iar noi, ca actori... oameni suntem 
şi nimic din ceea ce e omenesc nu ne este străin. 

Imaginaţia bogată dar selectivă, caracteristică unei personalităţi accentuate şi nu uneia patologice, imaginaţia 
debordantă, dar sănătoasă, va fi cea care ne va ţine în parametrii 

posibilului şi care ne va scoate din limitele datelor cunoscute doar de noi. 

Aveţi posibilitatea de a vedea aievea fapte şi întâmplări pe care nu le-aţi trăit personal? Vi se întâmplă să vi se 
reproşeze câteodată că visaţi cu ochii deschişi? Şi, atenţie, vi se întâmplă adesea ca această visare să se refere la 
momente care nu vă privesc direct? 

Dacă da, atunci putem introduce un nou termen: 

EMPATIA 

Empatia ar însemna putinţa individului de "a se pune în loc", de a deveni pentru o clipă celălalt sau altcineva, în 
altă situaţie. 

Datorită empatiei, ţip în clipa când văd un accident - într-o secundă, pe mine m-a lovit maşina, într-o secundă eu 
sunt accidentatul acela etc. 

Empatia este caracteristică tuturor oamenilor, deci, şi spectatorilor care, stând în sală, pot trece prin toate 
situaţiile propuse din scenă, dar actorul, fără o empatie bine dirijată, nu va putea să-şi înfrângă sentimentul de 
"străin" în faţa temelor propuse de dramaturg. 

Concentraţi-vă bine şi stabiliţi singuri - nu existenţa sau inexistenta empatiei, ci gradul în care o aveţi, pentru că 
în toate aceste date umane există nişte limite care, într-o direcţie sau alta, trimit spre neinteresant sau patologic. 
Vorbeam mai sus de parametrii realului în imaginaţia empatică. Cine îmi conferă aceşti parametri, cine mă ajută 
să mă menţin în limitele posibilului, fără devieri spre aberaţie, prost-gust sau minciună? 

CULTURA 

Iată un termen cunoscut. Cultura completează experienţa de viață limitată, mai ales la puţinii ani ai tinereții. 
Cultura nu este un mod de a acumula nişte date în sine. Dacă aceste cunoştinţe acumulate nu se corelează treptat 
într-un sistem de gândire personal şi filosofic al viitorului actor, ele devin un fel de balast - folositor doar în a 
epata - supus oricum uitării, ca orice lucru fără rost. 

Sintagma "personal şi filosofic" nu e hazardată. Artistul creator posedă o robustă coloană vertebrală a 
credințelor proprii, provenită din adevărurile sale şi din cele universal valabile. El nu e un mercenar capabil de 
orice pledoarie şi interesat doar de remuneraţie. Pe de altă parte, el îşi reprezintă realitatea în mod personal şi 
unic - de unde şi diversitatea infinită a actelor artistice. Arta adevărată este valabilă în orice timp, indiferent de 
modă şi nu face niciodată afirmaţii definitive, permiţând întotdeauna şi "o altă variantă". 

Cultura în toate domeniile şi în profunzime, care-l face pe actor să devină un om al secolului său, conştient şi 
responsabil de tot ceea ce se întâmplă, s-a întâmplat şi se va întâmpla, este cea care-i menţine imaginaţia între 
parametrii realului de care vorbeam. Cultura selectivă necesită, în afară de pasiune şi imaginaţie, un fin şi nativ: 
SPIRIT DE OBSERVAŢIE 

Iată încă un termen cunoscut - spiritul de observaţie - atât de obişnuit în exprimare, dar atât de uşor trecut cu 
vederea... Imaginea pe care o avem în faţa ochilor, care ne-a devenit 

atât de obişnuită, poate deveni un tablou de mare valoare dacă este văzută de ochiul atent al unui pictor. 


Lucruri care ne scapă, pe lângă care trecem grăbiţi şi neatenţi, pot deveni, la un fin observator, cele mai 
interesante şi mai atractive subiecte. 

Natura, societatea, strada, nu sunt altceva decât mari cărţi de cunoaştere şi educaţie pentru cel care este dăruit cu 
minunatul spirit de observaţie. Da, dăruit, pentru că deşi toţi oamenii îl posedă, gradele sunt foarte diferite şi, 
deşi el se poate educa, e preferabil ca un artist să fie dotat cu spirit de observaţie de la natură, într-o măsură 
ieşită din comun. 

încercaţi să zăriți partea interesantă, demnă de povestit, demnă de transmis şi celorlalţi, a celui mai anost fapt de 
viaţă văzut de la fereastra casei voastre. Rămâneţi minute în şir, atenţi la acest fapt întâmplător! Vedeţi întâi şi 
întâi dacă puteţi s-o faceţi. Poate că vă veţi plictisi repede, veţi simţi nevoia să schimbaţi, să renunţaţi. Opriţi-vă 
atunci, dar trageţi singuri concluziile! 

Dar, dacă reuşiţi să treceţi de pragul plictiselii, urmează o a doua fază, la fel de importantă - aceea de a 
comunica tuturor celor-lalţi ceea ce aţi văzut. Faceţi apel la memorie, la imaginaţie şi vedeţi dacă reuşiţi să-i 
captaţi. Reuşiţi să-i faceţi să regrete că n-au văzut şi ei cele descrise? Reuşiţi să-i faceţi, eventual, să râdă? 
Printre altele, pentru aceasta vă trebuie, în afara celor descrise mai sus: 

PUTERE DE CONCENTRARE 

Puterea de concentrare pe temă şi scop este un lucru de care se vorbeşte adesea. Ea ar fi putinţa de a rămâne pe o 
idee 

sau pe o imagine mai mult timp. în aparenţă, toţi putem face asta, dar o facem doar când ceva are capacitatea de 
a ne atrage, şi rareori atunci când hotărâm noi ce anume să ne atragă, adică o temă dată şi obligatorie. Se poate 
cădea imediat în capcana crispării, din dorinţa de concentrare, şi atunci trebuie să înţelegem concentrarea ca pe 
un al doilea pas, primul pas fiind relaxarea. 

Condiţia principală a concentrării este, deci, relaxarea, adică putinţa de a te desprinde de orice altceva, 
focalizând energia ta pe un punct de concentrare. 

Relaxarea fizică şi psihică volitivă nu este a aceluia care stă liniştit la plajă, fiindcă acest tip de relaxare nu are 
ca scop următor o puternică concentrare pe un punct dat. 

Ne apare ca obligatoriu un alt termen şi anume: 

VOINȚA 

închidem astfel un cerc, pentru că voinţa în sine a veleitarului nu serveşte la mare lucru... Numai corelată cu 
pasiunea, numai susţinută de imaginaţie şi numai dublată de înţelegere, ea va conferi actorului forța necesară. 
Cu alte cuvinte, numai susţinută de capacitatea ludică, găsind în joc un scop şi o bucurie, voinţa devine un aliat 
preţios. Chiar aşa s-o numim - un aliat, pentru că înlăuntrul acestei înlănţuiri: pasiune-înţelegere-imaginaţie- 
voinţă, actorul poate să-şi transfere emoția sa publicului, sprijinindu-se pe plăcerea! jocului, uitând parcă de sine 
şi simțind că nu persoana sa este importantă, ci tema primită. Tema pe care se poate concentra, pentru că are 
putinţa de relaxare, deci de a se rupe de orice 

altceva. 

Când vorbim despre temă, nu vorbim despre personaje, pentru că, la această fază de depistare a calităților, 
expresia principală este "a fi" şi nu "a întruchipa". "A fi" în public ca şi singur, a nu te preface, a nu minți, a fi 
doar tu cu adevărul tău, cu instrumentul care eşti tu însuţi, constituie tema capitolului următor: 

TRUPUL TĂU 

Desigur, ceea ce urmează este uşor de dedus mai ales pentru profesionişti, deşi aceste prime capitole nu sunt 
pentru ei, ci, aşa cum am mai spus, pentru începători. 

înţelegem prin trup totalitatea fizică, bine proporţională, bine dotată, amintind că, dacă la un violonist, 
instrumentul este în afara sa, la actor, trupul este propriul său instrument, singurul cu care el va lucra toată viaţa. 
Socotit astfel, trupul devine de cea mai mare importanţă. 

Spuneam, la început, şi ţin să vă reamintesc, că orice particularitate fizică limitează expresia. Picioarele prea 
lungi sau prea scurte, un cap disproporționat faţă de trup, o coloană vertebrală cu prea multe vertebre parcă etc, 
pot crea un personaj, dar actorul nu este interpretul unui singur personaj, ci al unor tipuri cât mai variate. De 
aceea, şi nu voi insista prea mult aici, vă propun o autoanaliză strictă şi nemiloasă a fizicului vostru format de 
natură sau deformat de poziţii defectuoase, de sportul practicat (şi acesta poate deforma uneori), de instrumentul 
la care aţi cântat etc, urmărind îndeaproape normalitatea. Culturismul sau halterele, de exemplu, pot 

deforma un fizic care poate deveni ascenic, după cum statul în pat, leneş şi bolnăvicios, atrofiază muşchii şi 
expresia, în general. La urma urmei, vitalitatea constă într-o activitate umorală normală, care creează activitate 
fizică normală. 

SĂNĂTATEA 

„„ „devine, astfel, un subiect care nu poate fi ocolit. Sănătatea din copilărie, rezistenţa fizică şi psihică la tot felul 
de greutăţi pe care viaţa ni le scoate în faţă şi pe care unii dintre noi le trec mai greu, alţii mai uşor, sunt 


esenţiale în teatru, pentru că nici o meserie din lume nu leagă mai strâns actvitatea fizică de cea intelectuală ca 
meseria de actor. 

Odată rolul studiat, înţeles, învăţat, el trebuie şi jucat. Atunci nu mai eşti intelectual, ci salahor - cobori în mină 
sau urci pe munţi, conduci maşina sau călăreşti un cal, cazi sau te rostogoleşti, te cufunzi în noroi sau în apă 
rece, eşti pus în cele mai dificile situaţii omeneşti, şi cine crede că acestea sunt trucaje se înşală amarnic. Trucaj 
este moartea sau accidentul, dar săptămânile, sau chiar lunile de lucru în condiţiile cele mai dificile pentru 
obţinerea unui efect cer o constituţie fizică robustă. 

Se spune că actorii de circ trebuie să lucreze atât, încât în timpul celui mai mare efort să poată zâmbi. Astfel, 
publicul nu are sentimentul dificultății prin empatie şi priveşte cu plăcere "spectacolul cel spectaculos”. 
Actorilor de teatru li se impune o rigurozitate asemănătoare, de aceea o seamă de tineri care vor să devină actori 
au un şoc trecând de partea cealaltă a rampei şi cunoscând teatrul altfel 

decât ca spectatori. 

Munca extraordinar de dificilă cu tine însuţi, multele ore de repetiţii necesare unui spectacol, filmările de noapte 
sau de zi în condiţii reale, naveta zilnică între teatru şi film, turneele sau alte activităţi ale actorului utilizat cer o 
sănătate de fier. 

Au fost şi sunt cazuri de actori care, talentaţi fiind, capotează din cauza unei fragilităţi care-şi spune cuvântul. 
Vedeţi, aşadar, cât de necesară este sănătatea şi rămâne să meditaţi asupra ei ca asupra unui fapt extrem de 
important. 

VOCEA 

Cuvântul sau starea comunicată verbal este, cum deseori se zice, materialul actorului(!!!). Vocea cu care ne 
exprimăm, ca fiinţe cuvântătoare ce suntem, este la fel de importantă ca şi trupul nostru. 

Un mare filosof spunea că vocea exprimă personalitatea. Cum gândim, aşa vorbim, şi nu mă refer doar la 
exprimare, ci şi la voce în sine. 

O vorbire bolborosită, răguşită sau prea ascuţită, reflectă, dacă nu o boală, atunci o anomalie a gândirii. Şi una, 
şi alta sunt piedici serioase în cazul opțiunii pentru actorie. 

Ştim că bâlbâială se vindecă prin psihoterapie, ea trădând un defect al centrului vorbirii. Mai ştim că o vorbire 
prea clară şi sacadată, uniformă şi inexpresivă, este caracteristică lipsei de imaginaţie sau de fantezie, pe când 
cea şoptită şi fără penetrantă trădează o mare emotivitate, care, de fapt, înseamnă egoism exagerat. Vorbirea 
grăbită şi incorectă este de asemenea oglinda modului de a gândi şi de a simţi. Etc, 

etc, etc. Actorul nu trebuie să aibă aceste defecte, ci o vorbire nuanţată, expresivă, penetrantă. 

Prin dicţie şi impostaţie, vocea poate fi educată, dar şi educaţia are o limită pe care o impune "calitatea 
materialului”. 

FARMECUL 

Farmecul vine din personalitate, iar personalitatea presupune libertate interioară. Oamenii care recapătă prin 
inteligentă şi energie această libertate interioară sunt aceia care au farmec, care ne apar ca unicate şi... actorul 
este un unicat! De altfel, este momentul să spunem că toţi oamenii sunt unici, că natura ne-a făcut şi continuă să 
ne facă diferiţi unul faţă de celălalt. Farmecul şi frumuseţea omenească provin din diversitate, şi nu din 
uniformitate. 

Greu ar fi să semănăm unii cu alţii, nu să ne deosebim... în partea a doua a acestui studiu de actorie, voi dezvolta 
această temă. Deocamdată, mă rezum la acest mare pas înainte pentru cei care vor să înceapă autoanaliza: 
suntem unici! Este primul pas spre libertatea interioară, libertate pe care copiii o posedă şi datorită căreia sunt 
fermecători, dar pe care noi o pierdem odată cu dobândirea conştiinţei de sine, când intrăm în zona intermediară 
a blocajelor, a crispărilor, libertate pe care abia omul energic, inteligent şi pasionat reuşeşte să o recâștige, 
fiindcă el o merită. 

AUTOANALIZA 

Se trece, astfel, la nivelul următor, nivel la care artistul se împacă pe deplin cu sine şi cu lumea, socotind 
adevărul mai presus de orice. 

Vocea şi restul manifestărilor noastre fizice, descrise aici succint, dar limpede, sunt o urmare a unor bogate 
procese interioare şi, deşi digresiunea a fost cam lungă, autoanaliza vă poate ajuta să înţelegeţi modul în care pot 
fi depistate un defect sau o calitate. 

încercaţi în continuare să fiți obiectivi! Veşnica răguşeală poate fi un motiv de cercetare medicală, dar poate fi şi 
urmarea unei gândiri brutale sau vulgare. 

Cel mai greu lucru este să te cunoşti pe tine însuti, dar paşi mici şi sfioşi pe acest drum puteţi să faceţi, şi reuşind 
aceasta, puteţi să vă puneţi la adăpost împotriva marelui dezacord dintre ceea ce sunteţi şi ceea ce credeţi că 
sunteţi, ca să fiu cât mai exact - între ceea ce doriţi să deveniți şi ceea ce puteţi deveni! Căutaţi singuri metode 
de autodefinire! 


Vorbim despre comunicare, vorbim despre cuvânt, voce, deci şi despre dicţie şi impostaţie, şi nu putem să 
trecem cu vederea un alt organ, cel puţin la fel de important ca şi corzile vocale, şi anume: 

URECHEA 

Urechea ne permite comunicarea nuanţată, ajutându-ne să primim şi să dăm informaţii, chiar dincolo de cuvânt. 
Tonul schimbă sau adânceşte sensul şi fiecare din noi ştie câte 

nuanţe poate căpăta un simplu "bună ziua". 

Actorul care nu posedă un bun organ auditiv nu va putea fi niciodată în acord cu semnificaţia pe care doreşte să 
o dea unei replici. De aceea nu pot trata cu indiferenţă defecţiunile auzului, recomandându-le celor care vor să 
devină actori testarea riguroasă a urechii lor muzicale. 

Nu pledez pentru urechea perfectă, aceasta fiind un caz rar şi prea fericit, dar lipsa urechii muzicale este foarte 
gravă şi e bine de ştiut că marii actori nu sunt niciodată afoni. 

Imposibilitatea de a reproduce o melodie simplă sau de a sesiza un ritm este un lucru grav pentru actor. 

Se spune că atunci când gândirea nu-i deficitară, nici exprimarea nu poate fi. Aşa şi este, dar exprimarea în viaţa 
de toate zilele e cu totul alta decât aceea în care trebuie să fii convingător şi pentru cel care se găseşte în ultimul 
rând de la balcon. Atunci intervine, în afară de adevăr, un angrenaj de tehnici de care vocea, urechea şi ochiul 
sunt direct răspunzători. 

OCHIUL 

Ochiul este, cum se spune adeseori, oglinda sufletului, întotdeauna privim în ochii celui din faţa noastră ca să-i 
citim gândurile, ca să vedem dacă ne putem încrede în el sau nu, facem prima şi poate cea mai sigură analiză a 
partenerului, cea la care vom reveni deseori şi care se numeşte prima impresie... 

Ochiul exprimă adevărul sau minciuna, iubirea sau ura. Există oameni care au de la natură ochi vii, expresivi, 
oameni 

47 

care-şi impun punctul de vedere şi te conving din priviri, dar mai există şi cei care au aşa-zişii "ochi de peşte", 
care nu-şi modifică expresia nici măcar când plâng sau râd, iar unii din aceşti ochi, chiar cei mai mulţi, sunt 
extrem de frumoşi ca formă sau culoare, dar ce folos? 

Să nu sperăm aici prea mult de Ia machiaj, fiindcă, Ia fel ca în cazul vocii, calitatea materialului este esenţială. 
P.S. Insist asupra faptului că aceste rânduri nu sunt ficţiune, ele izvorând dintr-o acută senzaţie a necesităţii 
expunerii. 

în speranţa că vor putea fi un bun îndrumător pentru opţiunile celor interesaţi de teatru, am încercat, punându-mi 
întrebările esenţiale ale tinereţii, să răspund la ele cât mai clar şi concis. 

Vor mai fi multe lucruri de spus în capitolele următoare. Multe şi şocante. Până acum, fiecare capitol pare a fi 
doar o dezvoltare a unui titlu şi aşa şi este. 

Am urmărit doar începuturile de drum, pentru că, aşa cum spuneam la început, actoria este o meserie“ pe care n- 
o poţi stăpâni în totalitate, ea este un mod de viaţă. Iţi trebuie chemare pentru ea şi scopul acestor rânduri este 
chiar acela de a vă ajuta să vedeţi dacă simțiți că aveţi această chemare... 

STUDII, EXERCIŢII 

Improvizaţie, text, conjugarea lor în mod creator. Gândirea. 

- Actoria este un mod de a gândi. Axiomatic, pentru că viaţa este un mod de a gândi... 

Putem spune deci că a învăţa Arta actorului este egal cu "a învăţa să trăieşti”. (Nu puţine sunt în lume 
universităţile unde "Arta actorului" este o materie de studiu, pentru că, de fapt, toţi trăim sub semnul teatrului, al 
imaginii, creatori de imagine sau beneficiari ai ei...) 

-Orice act artistic nu este altceva decât o relatare a posibilului. Relatarea presupune detaşare. 

-Orice artist propune un punct de vedere, posibil dar (şi) subiectiv. 

-Vreau să devin actor, adică interpret, şi pentru asta va trebui să învăţ subordonarea în faţa celor care, folosindu- 
se de mine, vor construi o lume inedită!.. Va trebui să mă pun la dispoziţie. 

-întâi este dramaturgul, căruia nimeni nu-i poate nega rolul germinativ. Opera prima, piesa de teatru este a lui. 
De la el pornesc toate, pentru că "la început a fost cuvântul...". -Urmează regizorul. 

El este cel care alege piesa, cel care îi conferă a treia dimensiune şi creează spectacolul. 

El este şi cel care face distribuţia!!! Şi... despre el vom vorbi, poate, la sfârşit. 

-Apar scenografii, pictorii de costume, compozitorii, care mai de care cu convingerea că ei au un rol principal în 
spectacol şi... aşa şi este. Spaţiul este extrem de important în 

teatru, costumul la fel, iar sunetul, chiar dacă nu este muzică, este omniprezent... 

-Vine rândul actorului-interpret, care trebuie să-şi accepte cu bucurie contopirea în textura unui rol, cu scopul de 
a permite naşterea, nu numai a unui personaj, dar în şi mai nobilul scop de a contribui la construcţia unei lumi al 
cărei veşnic servitor va trebui să fie. 


-Acum, că "pericolele" au fost arătate, e de ajuns ca "umilinţa" să fie ridicată la rang de virtute şi iată-ne capabili 
de a continua, pentru că, "fără de pricină", actorul vrea să fie actor! 

Un mod special de a pune problema, inteligibil numai celor care se nasc cu pasiunea de a fi actori, greu de 
înţeles pentru ceilalți. 

Subliniez că "Arta actorului" este una din puţinele modalităţi de magie care stă la îndemâna omului. 

în acelaşi timp, subliniez că teatrul este relaţie. Adică, teatru nu este nici ceea ce fac eu şi nici ceea ce faci tu* ci 
ceea ce se întâmplă între noi... 

Şi nu pot încheia capitolul fără să enunţ încă una din puţinele axiome teatrale: singura regulă a teatrului este 
aceea că teatrul nu are reguli (a nu se confunda cu spectacolul, care este format dintr-o încrengătură de reguli)... 
SĂ FII CAPABIL... 

... Să te ţii de cuvânt, ...să taci o săptămână şi apoi o zi, ...să priveşti un obiect fără să te gândeşti la el, doar să-l 
priveşti, 

.. „să stai nemişcat o oră, indiferent câte tentaţii te-ar încerca, 

„„„Să execuţi o acţiune, găsindu-ţi singur motivaţie, 

„„să nu întârzii niciodată la o întâlnire, 

„„„să poţi să-ţi înfrânezi poftele şi pornirile, descoperind posibilitatea ridicării energiei la un nivel superior. 

Sunt cele mai elementare exerciţii necesare intrării într-o meserie care presupune apostolatul, cum este actoria. 
TREPTE ALE DEVENIRII 

înainte de orice exerciţiu care contribuie la devenire, trebuie să explic că sunt trei trepte ale devenirii: 

Ce doreşti să faci cu tine şi cu viaţa ta? Dacă doreşti puţin, chiar întâmplarea care te va duce mai sus decât ţi-ai 
dorit va fi fără rost, va fi o loterie, iar tu vei fi o frunză plimbată la întâmplare de vânt... 

Ce faci tu ca să obţii ce ţi-ai propus? Câtă muncă, câtă seriozitate şi cât talent ai pus în joc? Somnul liniştit vine 
de la conştiinţa datoriei împlinite. 

Cum se vede efortul tău în afară? Cum îţi sunt recunoscute reuşitele? E foarte posibil să te simţi uriaş privindu- 
te în oglindă, dar ţi-aş recomanda o permanentă raportare la cei din jur, la realitate, singura care certifică 
valoarea. 

A eluda această schemă simplă, a o socoti banală şi neimportantă constituie o greşeală de neiertat pentru orice 
individ, nu numai pentru actori. Acesta este mecanismul de bază al tuturor conflictelor interioare de mai târziu, 
generator de nevroze sau vindecător al tuturor tensiunilor la care ne supune viaţa. 

Enunţul sistemului este la fel de simplu ca orice alt enunț, cum ar fi acela al lăsatului de fumat sau de alt obicei 
dăunător, dar cu câte dificultăţi ne vom confrunta odată ce vom încerca să aplicăm o simplă schemă... 
INCURSIUNE ÎN.. TRECUT 

Primul exerciţiu 

(Dorind să mă ocup de câteva carenţe existente în practica noastră pedagogică, am selectat şi inventat o suită de 
exerciţii, fără intenţia de a fi exhaustiv, pe care le veţi întâlni pe parcursul expunerii. Din fiecare punct nodal, 
orice specialist va putea dezvolta setul de exerciţii, în funcţie de necesităţi -ale grupului sau ale momentului. 
După cum se va putea observa, însă, am urmărit un fir cu o anume logică, vizibilă doar spre finalul lucrării, şi nu 
în capitolul liminar.) 

Se adună întreg grupul, se linişteşte printr-o metodă oarecare de relaxare şi, cu ochii închişi, este condus spre 
trecut, pe baza unor generalităţi ce vor permite fiecărui cursant să individualizeze imaginile. 

Exemplu: .. .eşti copil de zece-unsprezece ani, eşti singur în locul cel mai iubit al copilăriei tale... 

acolo este o cameră pe care ţi-o aminteşti foarte bine... 

întâlneşti o persoană pe care o iubeai enorm... 

ajungi într-un loc, cotlon, colţişor unde numai tu aveai acces... 

regăseşti un obiect drag, obiect al copilăriei tale... 

iei acel obiect, cu care vrei şi poţi să faci diferite acţiuni 

(ochii rămân în permanenţă închişi)... 

obiectul este manevrat minute în şir sub atentă supraveghere. 

Apoi, se sugerează distrugerea obiectului, pierderea lui, fără amănunte ... 

Se sugerează regretul asupra pierderii... Apoi, după ce starea de regret s-a instalat (la unii poate să producă chiar 
plâns), se aminteşte că obţinerea obiectului drag s-a făcut prin apel la imaginar şi că oricând se poate reveni la 
acest procedeu, care va fi din ce în ce mai uşor de folosit. 

Las la latitudinea fiecărui mentor variantele oricât de îndrăzneţe şi atrag atenţia că, prin acest exerciţiu, se poate 
ajunge la acţiuni cu obiecte imaginare, chiar la acţiuni colective, dacă se procedează cu măsură şi cu grijă la... 
deschiderea ochilor etc... 

BRUIAJUL 

Exerciţiu 


Prin faptul că auzul este, alături de văz, unul dintre simţurile care se folosesc deplin în procesul scenic, introduc 
de la început un exerciţiu care va mai avea variante pe parcurs, niciodată îndeajuns de multe... 

L-aş numi simplu "să-l bruiem pe aproapele nostru". Puncţi pe cineva să povestească un lucru şi produceţi în 
jurul său un bruiaj discret, în aşa fel încât să le fie foarte greu ascultătorilor să poată reproduce cele povestite... 
în lupta povestitorului de a se face înţeles, i se va dezvol- 

ta auzul real, sau mai bine zis, i se va conştientiza acest auz şi va creşte capacitatea de comunicare, lucru care, 
de fapt, ne interesează acum cel mai mult! Este ideal ca ascultătorii să întrebe atunci când n-au auzit sau n-au 
înţeles ceva. 

Exerciţiul acesta poate continua mult timp, chiar atunci când se trece la scene scrise de autor. 

Este important de hotărât în ce constă respectarea textului scris de un autor. Uneori, este nevoie de o modificare 
a textului ca să "intre în gura actorilor” - în funcţie de traducere sau chiar de situaţia scenică, în cazul lucrărilor 
autohtone. Alteori, textul se poate împărţi altfel actorilor, replici se pot dubla cu scop de întărire a vreunui sens 
etc. Ceea ce este important de spus este că nu se pot introduce idei străine autorului, nu i se pot pune în text 
lucruri pe care el nu le-a scris. 

A trata însă textul ca pe un organism viu este absolut necesar şi devine de neiertat neajustarea textului la situaţia 
scenică reală. Vom vorbi mai târziu despre cuvânt şi sper că acolo, în acel capitol, să cădem definitiv de acord 
asupra materialelor din care, construind, noi, actorii, ne înscriem în categoria creatorilor. 

LUCRUL ÎN GRUP 

O clasă de cursanţi-actori este un grup cu responsabilităţi comune, cu o evoluţie care respectă legile numitorului 
comun. 

Actorii ajung inevitabil la individualizare, atunci când parametrii eomunizării au fost atinşi. 

Evoluţia individului este însă incomparabil mai rapidă, dacă se lucrează în grup, dacă primii paşi sunt sprijiniți 
de 

umbrirea pe care ţi-o oferă colectivitatea. Teama de a se pierde acel ceva personal şi unic este greşită... 

Cel care-şi ia responsabilitatea grupului se numeşte profesor, dar de fapt el nu învaţă pe nimeni nimic, doar 
creează climatul propice dezvoltării, contribuind la evoluţia individuală, precum un grădinar. 

Toţi aşa-zişii profesori de lucruri practice sunt în această situaţie - profesorii de înot, de paraşutism, auto, în 
general de sport. Este vorba deci despre un fel de antrenori... în cazul teatrului - antrenori de trăire. 

Arta acestor antrenori constă în declanşare, în abilitatea prin care ei stârnesc în studenţi procesele de gândire, în 
răbdarea şi interesul pe care-l creează în raport cu misterele vieţii, deci ale Artei dramatice. 

Pornind de la axioma, enunțată deja, că fiecare om este ca şi bobul de rouă care reflectă tot cerul, putem spune 
că omul este un univers complet şi infinit. Lucrul cu omul-actor este un lung proces de autocunoaştere la care, 
ca profesor, poţi să participi, dar nu poţi interveni după bunul plac. 

Invențiile sunt o combinaţie a unor principii şi, din acest motiv, nimeni nu şe poate autointitula "creator". 
Adevăratul creator este doar Acela care poate crea principii... şi acesta este altcineva... Nouă, oamenilor, ne 
rămâne doar putinţa de combinare a acestor principii descoperite şi, mai ales, plăcerea de a-i ajuta pe alţii să le 
redescopere, lucru valabil pentru toată activitatea umană. 

Altfel stau lucrurile în ceea ce priveşte artistul CREATOR, care poate crea un univers subiectiv, cu legi diferite 
de cele naturale, care pot conduce la esenţializare, la sugestie etc. Studierea legilor naturii este, la acesta, absolut 
necesară, tocmai din motivul că el va lucra cu o legislaţie proprie. 

ORGOLIUL PROPRIU ARTISTULUI 

Nimeni nu poate să exprime cu adevărat de ce tot ceea ce vine din lăuntrul meu, adică din "vrutul meu" (o 
dorinţă, o idee, o acţiune) este mult mai viu şi mai incitant decât orice vine din afara mea. 

Poate fi dintr-o necesitate, poate fi din orgoliu sau din oricare alt motiv, important e că, ştiind asta, antrenorul 
trebuie să-şi stimuleze cursanţii ţinând cont de acest lucru. 

Problema este mult mai profundă, s-a ocupat de ea Freud, apoi psihanalişti ca Erich Fromm, Alfred Adler sau 
Karen Horney, pe care nu-i voi menţiona în bibliografie, din simplul motiv că această lucrare nu este una 
psihanalitică. Prefer să tratez fenomenul ca pe un fractar, care nu poate fi măsurat cu măsuri obişnuite, să-l 
socotim un dat şi să-l luăm în considerare ca atare... 

Orice fel de pregătire trebuie să ţină cont de această caracteristică umană enunțată mai sus. Se petrece un 
fenomen ciudat, rolul determinant în orice acţiune îl are voinţa proprie, şi nu indicaţiile dictate din afară... 
Lichiditatea necesară actorului care primeşte o indicație şi o execută ca şi când ar fi a sa proprie, este o treaptă 
mult mai înaltă. 

Lichiditatea se obţine în timp şi este emblema adevăratului actor. 

INCONŞTIENT - SUBCONȘŞTIENT -CONŞTIENT 


Avem de-a face cu trei termeni cunoscuţi: conştientul, subconştientul şi inconştientul, dar de a căror înţelegere 
reală depinde cam toată învăţătura noastră. 

Nu există individ fără aceste trei nivele de conştiinţă şi ele au o importanţă egală, pentru că sunt complementare, 
sunt un fel de trinitate existentă în tot şi toate. 

Este important de înţeles acum că subconştientul nostru e alimentat din interior prin relaţia cu lumea 
inconştientului-abisal şi... colectiv (oricât ar părea de bizar). Se mai poate numi "zona religioasă”. 

Sensibilitatea constă în putinţa de a primi informaţii cât mai puternice din această zonă. 

Din exterior subconştientul este alimentat, prin filtrul conştientului, conectat la realitatea exterioară (deci tot 
colectivă), pe care o numim cultură, experienţă de viaţă, putere de observaţie şi chiar imaginaţie. Se mai poate 
numi "zona ştiinţifică”. 

Putinţa de a primi informaţii din această zonă se poate numi hărnicie, adică act voliţional - pasiune, adică 
muncă. 

Dinspre interiorul-infinit îmi vin spre subconştient informaţii extrem de prețioase şi... sub altă formă decât cele 
din exterior. 

Aici dispar cuvintele, dispare tot ceea ce ar putea fi catalogat ca intelectual şi rămân senzaţii, stări, eventual 
imagini, în general, rămân arhetipurile care se luptă cu realul, luptă din care te naşti TU. 

Este un pas mare de făcut şi sper că l-am făcut împreună, adică am aflat că EU este egal cu subconştientul. 
Subconştien- 

tul este ecranul pe care se proiectează două lumi complementare, cu un scop bine definit. El de fapt nici nu 
există, este doar o convenție, sau mai bine zis, o stare de echilibru, o rezultantă, întotdeauna fragilă... (Puteam 
folosi o altă terminologie, dar folosind-o pe cea unanim acceptată, comunicarea dintre noi poate deveni mult mai 
simplă.) 

Revenim. Toate informaţiile provenite din exterior şi din interior ajung la mine şi-mi forțează revelația. între 
revelație şi evoluție este o atât de mare diferență, încât uneori credem că evoluția este scopul nostru pe lume, 
când de fapt, vom vedea mai târziu, evoluţie nici nu există... 

Sunt un ecran pe care se proiectează din două direcţii imagini, sunt supus unui proces dialectic, sunt spirit şi 
materie în acelaşi timp. Ca actor, am imensul avantaj că sunt ajutat să-mi studiez propriile mecanisme, aşa cum 
nici o altă meserie nu mă ajută să o fac, mi se sprijină transcenderea, mi se deschide drumul spre dincolo, mi se 
plăteşte devenirea întru ființă! 

Acesta este mecanismul omenesc şi acesta este micul exerciţiu de forţare a limitelor pe care vi-l propun, dându- 
vă astfel posibilitatea depăşirii graniţelor, cu amendamentul de a nu vă lăsa cuprinşi de imaginaţie, care în acest 
caz poate deveni extrem de periculoasă... 

ARTISTUL ŞI SUBCONŞTIENTUL 

Am ajuns la artist ca la un om pregătit să primească informaţia, nu numai din zona realului, şi care, spre 
deosebire de un profesoringinerdoctor, nu are totdeauna argument la toate 

cele afirmate. Adică, poate să răspundă uneori cu: fără de pricină! 

Am ajuns la artist, adică la fiinţa influenţată şi de culori, nu numai de sunete. 

Ştiaţi că sunetele sunt de fapt numai vocale? Consoanele sunt doar diferite moduri de a stopa o vocală... 

Ştiaţi că vocalele şi culorile sunt două aspecte ale aceleiaşi forțe? AEIOUĂI şi ROGVAIV sunt două forme de 
exprimare, sunt două limbaje ale aceleiaşi realităţi, dar venind către noi din direcţii diferite. Vorbim în limba 
română şi rămânem deocamdată aici... 

Interiorul subiectiv şi exteriorul obiectiv acţionează asupra EU-lui din aceste două direcţii, cu aceste două tipuri 
de instrumente - sunete şi culori. Vă rog, meditaţi deocamdată singuri! 

EU-CA O MEMBRANĂ 

Este definitiv stabilit faptul că emisferele cerebrale ale creierului uman au funcții diferite. Emisfera dreaptă este 
cea care răspunde de latura imaginativă a individului, iar cea stângă, de cea raţională. Punerea în funcţiune a 
uneia sau alteia din emisfere se produce după necesităţi sau datorită unor stimuli. Modul de funcţionare diferit al 
celor două emisfere cerebrale duce la conturarea tipologiei din care facem parte, indiferent de voinţa noastră. 
Conlucrarea armonioasă a celor două "motoare" ale existenţei noastre psihice duce la plenitudine şi la realizare. 
Separarea, deliberată sau nu, a acestora, fragmentează personalitatea şi o sărăceşte. 

Pe de altă parte, omul este un rezultat al forţelor care acţionează asupra sa, asupra creierului său şi poate fi privit 
ca un vector. Mai constructiv pentru expunerea mea ar fi dacă l-am privi ca pe o membrană. Prin asta, înţeleg 
faptul că asupra sa se poate acţiona din două părţi, la fel de puternic şi la fel de important. 

Acţiunea macrocosmosului este acţiunea din exterior, iar cea din interior, mai greu de definit, este acţiunea 
microcosmosului. 

Cu cât această membrană este mai sensibilă, cu atât este mai aptă pentru activităţi artistice... 


Vom vedea mai târziu cum se numeşte de fapt ceea ce acţionează din exterior şi cum se numeşte ceea ce 
acţionează din interior... cine acţionează asupra actorului şi cum se acţionează asupra sa, de fapt... 

Este interesant de menţionat, doar așa, ca fapt divers, că ROGVAIV şi AEIOUĂI, sunt în cele din urmă 
reductibile la Do Re Mi Fa Sol La Si, adică la gama muzicală, gamă care, după toate probabilitățile, conduce 
întreg universul prin legi extrem de complexe. 

Vom vorbi despre vibrații şi vom înţelege în mod sigur importanţa lor în viaţa fiinţei care este un tot cu legi 
unice şi imuabile. 

A FI ÎMPĂCAT CU TINE ÎNSUŢI 

De fiecare dată când vorbim cu un tânăr actor despre idealul său, observăm un lucru ciudat şi anume că, prin 
dorinţa expresă de a semăna cu vreun mare actor devenit idol, se 

demască având un puternic conflict cu sine însuşi. 

A dori să evoluezi în raport cu tine însuţi este cu totul altceva decât a dori să semeni sau a imita. Când imiţi, 
fiecare efort depus se cheltuieşte în scopuri colaterale şi, de cele mai multe ori, păguboase. 

Dacă privim roată în jur, observăm fără putinţă de tăgadă diversitatea tipologică a membrilor comunităţii. 
Rareori şi cu multă îngăduință găsim indivizi aparent identici, deosebirile apărând chiar şi la gemeni. Putem zice 
chiar că noi, oamenii, în diversitatea noastră genetică, suntem nişte unicate veritabile. Natura a fost deosebit de 
generoasă cu noi. 

Avem deci din pornire, un avantaj - nu semănăm cu nimeni până la identitate, avantaj oferit pe gratis de natură! 
Vă daţi seama de ridicolul celui care se teme că va semăna cu altcineva? A te teme de asemănare cu cineva este 
la fel de ridicol cu a dori să semeni cuiva. De ce dorim să semănăm, când noi suntem nişte individualităţi, de ce 
ne temem să nu semănăm cumva, când, dacă am fi obligaţi la asta, ne-ar veni foarte greu, chiar ne-ar fi imposi- 
bil? De ce suntem certaţi cu noi înşine şi ne împiedicăm singuri de la o evoluţie frumoasă şi sănătoasă? 

Am recurs deseori la comparaţia cu o plantă. închipuiţi-vă că stejarul ar dori să fie brad şi invers. Meditaţi la 
acest posibil conflict! 

PARADOXUL VEDETEI 

Actorul deja cunoscut, în mod paradoxal, nu mai poate fi la fel de liber ca un debutant. 

Se întâmplă asta din cauza bagajului de notorietate 

obținut, care se cere "apărat" în fața celor care vor să vadă vedeta la lucru şi provine din teama de a nu-i 
dezamăgi pe admiratori... Paradoxul vedetei. 

Vedeta uită că tocmai ceea ce a impus-o cândva a fost indiferența şi relaxarea... (Şi mai uită că PDC-ul, punctul 
de concentrare, nu este îndreptat spre public sau spre sine, ci spre tema scenică.) 

CONECTARE LA UNIVERS 

Dată fiind condiția de mesager al unor sfere spirituale superioare, se impun o viaţă şi o alimentaţie care să 
permită accesul la aceste sfere!!! Aceasta ar fi premisa pretențioasă şi bombastică. 

Se poate discuta şi din alt punct de vedere, şi anume: alimentele sunt de trei feluri - care dau energie, care dau 
iluzia de energie şi care fură energie. Dacă nu ţinem cont de asta, mai devreme sau mai târziu vom plăti, iar 
sănătatea este de o importanţă covârşitoare pentru un artist. 

Este foarte adevărat că nu vorbim de oameni perfect sănătoşi, de nişte mecanisme perfecte, ci de persoane cu 
echilibrul fragil, în permanent conflict cu realitatea şi în permanent contact cu inefabilul. Tocmai din această 
cauză, vom fi cu atât mai atenţi la alimentele pe care le folosim. 

Departe de mine intenţia de a face aici apologia metodelor de alimentaţie judicioasă, dar sunt de menţionat 
viciile produse de mâncare sau băutură, pentru că, dacă mâncarea aşa-zis moartă, prin fierbere, produce foame 
permanentă şi îngrăşare, alte alimente sau băuturi produc mari pierderi de energie. 

62 

Energia umană este forma de trecere de la materie la spirit... Postulat neeuclidian! 

Alcoolul, cafeaua, tutunul produc iluzia unei aprovizionări, drept care sunt foarte folosite în lumea artiştilor, dar 
care, prin efectele lor dezenergizante secătuiesc, grăbind îmbătrânirea. 

Este destul de banal să spui că pentru a dărui ai nevoie să primeşti, dar este bine să avem în vedere principiul 
vaselor comunicante, este bine să intrăm în circuitul naturii din care facem parte, în primul rând, printr-o viaţă 
dezechilibrat de echilibrată. 

Prin asta, înţeleg orgoliul de a fi altfel, de a fi particular în viaţa de zi cu zi, aşa cum în scenă suntem diferiţi şi 
individuali. 

Oricum avem o meserie de apostol, oricum actoria este un mod de a fi, nu înţeleg de ce n-am fi diferiţi din toate 
punctele de vedere, de ce nu am economisi energia pentru acel moment care ne-o pretinde. 

E bine să notăm că există alimente care ne conectează la universul din care facem parte şi există altele care ne 
rup de acest univers, iar noi suntem o membrană sensibilă, cu două fațete... Nu putem emite energic, fără s-o 
primim de undeva. Folosind elemente care ne dăruiesc false energii, nu facem decât să traumatizăm membrana 
care suntem, distrugându-i sensibilitatea. 


Acelaşi lucru se petrece cu noi de fiecare dată când evadăm din normal; ne distrugem bunul-gust, bunul-simţ, or, 
ca artişti, acestea sunt instrumentele care ne definesc calitatea. 

In lupta dintre voinţă şi imaginaţie învinge totdeauna imaginaţia. Nu este bine să ne încordăm voința până la 
conflict cu noi înşine. Din contră, trebuie să le împăcăm pe cele două, de aşa manieră încât abstinenţa să devină 
o mândrie şi nu o obligaţie... 

TRAININGUL AUTOGEN (metoda Schultz) 

Nu este o pierdere de timp dacă fiecare curs începe şi sfârşeşte cu un exerciţiu personal. Acesta ne ajută să ne 
punem la dispoziţie, ştergând imaginile parazitare, obligându-ne să renunțăm la bagaje şi deschizându-ne spre 
experienţa lui acum - aici. 

Trainingul autogen este un tip de exerciţiu, la bază medical, folosit pentru relaxare şi apoi pentru energizare. El 
se poate individualiza, dacă i se respectă principiile. 

Las la latitudinea fiecăruia variantele, eu propunând doar una din ele: 

Sunt întins şi relaxat... mă simt bine şi sunt liniştit... respiraţia mea este calmă şi adâncă... corpul îmi este greu şi 
relaxat... picioarele îmi sunt grele şi mă simt foarte bine... sunt calm, respir normal... trupul îmi este foarte greu 
şi mă simt extrem de relaxat... simt fiecare punct de contact al corpului pe podea... îmi simt fiecare segment al 
corpului... piciorul drept, călcâiul, talpa, partea din jos de genunchi, genunchiul, coapsa, bazinul... acelaşi lucru 
cu fiecare element al corpului trecut în revistă cu răbdare şi, dacă se poate, exprimat la fel în fiecare zi, pentru a 
se crea reflexe condiţionate... 

„„Mă simt bine, respir normal, am o stare perfectă, de linişte, de bucurie... cu fiecare inspiraţie, primesc energie 
din energia veşnică, sunt o parte din univers... funcţionez normal cu toate organele interne, funcţionez normal cu 
inima... plămânii... ficatul... rinichii... stomacul... organele sexuale... sângele circulă normal... etc. Am nevoie 
de... linişte interioară... energie... hotărâre... etc. ...Mi-e somn, mi-e somn şi vreau să adorm cât mai profund... nu 
voi auzi decât vocea care-mi comandă... când voi ajunge la... 30 voi ador- 

64 

mi... ploapele îmi sunt grele, fruntea îmi este răcoroasă, vreau să dorm, vreau să adorm... voi dormi... minute şi 
mă voi trezi odihnit, liniştit, cu putere de concentrare... şi foarte vesel... 

Se poate programa orice, se poate cere orice, cu condiţia să se repete de multe ori o comandă în mod monoton, 
persuasiv şi să nu contravină normelor eticii. în caz contrar, totul se poate nărui, uneori în mod catastrofal, şi e 
bine să credeţi asta fără argumente. 

Bineînţeles că exerciţiul, dacă este făcut în colectiv, va fi condus de un profesor, iar dacă este făcut individual, 
va fi imprimat pe bandă cu vocea proprie. Se poate ajunge până la somn hipnotic, când se pot induce atitudini, 
stări, acţiuni, în general, tot ce se poate induce prin metodele hipnozei. 

Este un prag deosebit de important pentru actori, un prag care trebuie trecut, fiindcă ei sunt cei care se pot lăsa 
sugestionaţi de autor, de regizor etc, şi care, la rândul lor, sugestionează publicul. 

A fi sugestionabil presupune două calităţi esenţiale: putinţa de a te relaxa şi forţa de a te concentra; numai un 
necunoscător poate să-l socotească pe cel sugestionabil slab sau firav. Concentrarea fără relaxare este egală (vă 
amintiţi?) cu crisparea. Sugestibilitatea este o mare calitate pentru actor, ea se poate şi educa, dar ideal este ca 
această caracteristică să existe în mod nativ. 

CIRCUITE INTERIOARE 

Dezvoltarea cir- 

cuitelor interioare este esenţială. 

Prin inspiraţie pe nas, cu vârful limbii fixat în cerul gurii, aşa cum se pronunţă T englezesc, cu intenţia clară ca 
la fiecare inspiraţie să ducem în stomac tot bagajul de griji, de supărare, toată energia aşa-zisă negativă. Acolo, 
în pântec, această energie va suporta transformările pe care le suportă şi mâncarea - se va transforma în energie 
pură, care va urca apoi prin coloana vertebrală şi va fi distribuită după necesități. Puţină anatomie ne va folosi. 
Ştim că în corpul nostru avem două cavităţi principale, cavitatea toracică şi cea abdominală, despărțite de 
muşchiul sub formă de platou numit diafragmă. 

Al doilea lucru important pe care trebuie să-l ştim este că respiraţia noastră poate fi de două feluri - intercostală 
(în piept) şi diafragmatică (în stomac). 

Ținând cont de faptul că plămânii au formă de trunchi de con şi au la bază o capacitate mult mai mare decât la 
vârf, e simplu de înţeles de ce respiraţia unui actor trebuie să fie costo-diafragmatică, adică acea respiraţie care 
trebuie învățată şi care dă posibilitatea pătrunderii unei mari cantități de aer în plămâni. 

înainte de a învăţa acest tip de respiraţie conştientă, trebuie să remarcăm respiraţia copilului care doarme, 
sesizând că acesta respiră liber, trimițând aerul în stomac şi acţionând asupra diafragmei pe care o împinge în 
sus şi în jos şi care, la rândul ei, face ca toate organele cavităţii abdominale să fie masate uşor, dar constant. 
Trebuie să înţelegem că acest masaj intern începe din clipa naşterii şi se sfârşeşte în clipa morţii noastre. Pentru 
că... acest tip de masaj este foarte important. 


Tot interiorul celor două cavităţi - toracică şi abdominală - este acţionat de respiraţie, dar în timpul somnului, 
această 

acţionare se face cel mai liber şi cel mai puternic. 

De observat iarăşi că, la cel mai mic stres, respiraţia noastră se modifică şi devine intercostală, se localizează în 
partea de sus a pieptului unde ajută inima în mod eficient să facă faţă emoţiilor... 

In anii maturității noastre respirăm tot mai mult inter-costal, suntem produsul stresat al societăţii moderne şi, ca 
actori, trebuie să depăşim acest lucru. 

înainte de a învăţa respiraţia costo-diafragmatică, trebuie să ne asigurăm de revenirea la normal a respirației 
noastre -aceea a copilului normal care doarme, râde şi se joacă normal - respiraţia sănătoasă care împinge 
diafragma cât mai în jos. 

Apoi, odată cu aerul, primim în corp energie cosmică. Tantricii o numesc prana. 

De-ar fi să înţelegem chiar şi faptul că aerul, pătrunzând prin fosele nazale, produce permanent prin frecare 
energie electrică, pe care apoi corpul nostru o foloseşte din plin, şi tot am înţelege că este vorba de un mecanism 
extrem de complex, pe care, ca actori, merită să-l studiem... 

SENSIBILIZARE 

Exerciţiu 

Este de menţionat că, dacă ne putem sensibiliza cel mai insensibil punct de pe corpul nostru, asta va atrage după 
sine creşterea sensibilităţii întregului corp. Valabil şi pentru spirit. 

Ştim că durerea provocată de o rană modifică în noi întreg tonusul şi sensibilitatea creşte în urma acestui fapt 
accidental. 

Putem căuta şi apoi sensibiliza cel mai insensibil loc 

de pe suprafaţa corpului nostru (este bine să începem cu corpul, şi nu cu spiritul, fiindcă rezultatele pot fi uşor 
înţelese eronat din cauza imaginaţiei). 

în general, se crede că fesele sunt acest loc insensibil, fiindcă, prin construcţia noastră umană, prin statul pe 
scaun o perioadă enormă din viaţă, cele două fese ale noastre sunt "educate" să reziste. Proastă educaţie! 

Este necesar să ne aşezăm zilnic pe jos, să ne ridicăm uşor picioarele cu genunchii îndoiţi, chiar ţinuţi cu 
mâinile, rămânând în contact cu podeaua numai pe fese. Este relativ uşor. După ce poziţia s-a stabilizat, este la 
fel de uşor ca, liniştit şi blând, să încercăm un balans fără dezechilibrare, în faţă-spate, stânga-dreapta, apoi 
rotund. Atenţia, îndreptată intens spre conştientizarea locului care atinge podeaua, va face treptat să crească 
sensibilitatea acestui loc, care va atrage după sine sensibilizarea întregii fiinţe. 

Nu luaţi în glumă exerciţiul! Partea noastră posterioară este în directă legătură cu zona cea mai importantă a 
trupului nostru -pântecul, adică locul de unde iniţial am fost construiți cărămidă cu cărămidă, adică buricul. Prin 
cordonul ombilical am primit, timp de nouă luni, nu numai hrana, dar am şi fost construiți... 

Exerciţiul face parte din setul de mici aplicaţii secrete şi nespectaculoase, care însă creează miracolul unei fiinţe 
de excepţie, cum este şi următorul exerciţiu: 

CĂUTAREA CENTRULUI TĂU 

Stai nemişcat pe un scaun fără spătar, atunci când eşti singur. Stai nemişcat şi cu ochii închişi. 

Apoi, după ce te-ai liniştit câteva clipe, începi o rotaţie amplă, dar nu până la dezechilibrare, în sensul acelor de 
ceasornic. 

Continuă această mişcare până ce ea se monotonizează, dar nu până la plictis. Continuă, apoi, făcând în aşa fel 
încât mişcarea să se diminueze treptat, ca şi când ai desena în aer o spirală extrem de fină. 

Vei ajunge, la un moment dat, la o rotaţie perfect statică, adică privit din afară, vei fi văzut ca stând nemişcat, 
deşi tu simți că te roteşti. Este foarte important să continui mişcarea interioară la care ai ajuns... 

Cândva, cu puţin noroc, poţi avea o revelaţie a propriului tău "centru". 

Şi ce-i cu asta, mă veţi întreba? Atingerea centrului este similară cu ajungerea acasă, este similară cu rarele 
momente de fericire şi de beatitudine. Acest lucru se petrece accidental şi ar fi extraordinar dacă am putea învăţa 
drumul spre noi înşine, pentru a-l putea străbate la voinţă. 

Micul exerciţiu intim trebuie făcut de fiecare dată şi oriunde este posibil, în tren, în avion, în orice loc care 
permite poziţia statică şi o neangajare majoră intelectuală. 

S-ar putea să descoperiţi că, până la găsirea "centrului", obosiţi mult mai greu, vă relaxaţi mult mai repede şi 
mai uşor şi cine ştie ce alte revelații veţi mai putea avea... 

MAGNETISMUL PERSONAL 

Acest magnetism depinde de capacităţile native, capacităţi pe care trebuie să ni le testăm într-un fel sau altul, 
mai ales punându-ne în raport direct cu persoane din afara noastră. 

Intensitatea trăirii interioare, forţa de reacţie la stimuli, puterea de a impune o imagine sau o stare, puterea de a 
capta atenţia sunt efecte ale acestui tip de magnetism animal care îl demarcă pe cel dotat cu capacitatea de a sta 
în faţa unei mulţimi şi de a se face ascultat sau privit... 

Pot să afirm din proprie experienţă că magnetismul de acest tip se poate dezvolta, dar niciodată căpăta. Cu alte 
cuvinte, aici ne interesează exerciţiile de dezvoltare, şi nu de obţinere a lui. 

Un om care are aura unui caracter integru, un om care se ţine de promisiunea făcută, care soseşte totdeauna la 
timp, fără să întârzie nici o clipă, un asemenea om va sesiza că are un magnetism personal puternic. 

Sobrietatea în purtare şi în îmbrăcăminte, lipsa de emfază în exprimare, răbdarea faţă de cei din jur, de asemeni, 
creează un puternic magnetism. 

Puterea de a asculta cu atenţie şi fără comentarii ce ţi se spune, forţa de a-l privi în ochi pe interlocutor sunt deja 
dovada unui asemenea magnetism. 

Capacitatea de a nu critica şi de a tăcea cu privire la momentele criticabile este încă o asemenea dovadă. 

Poate că dovada cea mai clară de forță interioară este însă puterea de a nu minţi. Dacă suntem foarte atenţi, vom 
observa că noi minţim în fiecare moment mai important, fără motiv, ci doar aşa, din obişnuinţa de a modela câte 
puţin realitatea... Nici nu vă puteţi imagina ce ascendent fantastic capătă un individ asupra celorlalţi, dacă se va 
putea dezbăra de acest obicei "nevinovat" de a modela realitatea. 

Dar poate că mijlocul cel mai eficace pentru dezvoltarea magnetismului personal este disciplinarea modului de a 
gândi, prin educaţie cultură, experienţă de viaţă, imaginaţie şi prin... tot ceea ce acest studiu vă aduce la 
cunoştinţă. 

JOCUL 

Jocul nu trebuie povestit. Ceva important însă se cere spus, şi anume că jocul este de două feluri: joc îndreptat 
spre conştient şi spre subconştient. 

Artei actorului îi sunt utile jocurile care se adresează subconştientului - deci nu cele "logice", care se adresează 
raţiunii. 

Oricare din jocurile care cer îndemânare fizică, abilitate, care te obosesc fizic sunt jocuri care se adresează 
subconştientului, îl întăresc şi-l fortifică. Oricare din jocurile adresate perspicacităţii cere atenţie încordată, 
stresează şi nu amplifică expresivitatea, ci o diminuează. 

Pentru actor şi pentru pregătirea sa se cer descătuşate forţe ascunse, capacităţi latente, nu e bine să se înceapă cu 
analiza şi cu logica. Reacţia rapidă, spontaneitatea şi curajul de a fi tu însuţi nu se câştigă pe cale mentală, ci pe 
cale practică. 

Jocurile, pentru începutul meseriei noastre, sunt extrem de importante fiindcă au miză, nimic nu se contraface ca 
în vechile exerciţii de improvizație cu temă şi au capacitatea de a te obliga să-ţi păstrezi punctul de concentrare 
(PDC-ul). 

Trebuie găsită însă deosebirea dintre jocul pentru teatru şi jocul pentru sport, fiindcă este o diferenţă foarte 
importantă. La sport, pe primul plan este rezultatul, pe când la teatru, pe primul plan este evoluţia spre rezultat, 
rezultatul este însuşi jocul. 

Miza se schimbă, deşi regulile jocului sunt aceleaşi. La jocurile teatrale urmărim temperamentul, spontaneitatea, 
expresivitatea, îndemânarea, dar nu scorul spectaculos. 

Nu este în intenţia mea de a sugera aici jocuri, fiindcă ele pot fi nenumărate. Este de dorit doar ca, din multele 
jocuri care ne stau la dispoziţie, să le alegem pe acelea ce ne pot fi de folos. 

Şi încă un amănunt: lipsa adaptabilităţii la jocuri poate fi 

o dovadă a neputinței, dar mai poate fi şi o probă a unei mari valori care se cere declanşată şi care necesită 
îndemânare pedagogică. 

Dacă observăm atent în jur, ne dăm seama că oamenii nu pierd capacitatea de a se juca la nici o vârstă... Aceştia, 
odată cu schimbarea vârstei, îşi schimbă doar jucăriile, dar se joacă până în clipa morţii, moment când devin... 
prea serioşi. 

Atenţie, deci, la momentele când cursanţii nu ştiu că sunt studiaţi, nu ştiu că "improvizează" şi se joacă! 
IMPROVIZAȚIA 

în toate şcolile serioase şi cu tradiţie s-a ajuns la concluzia că Arta actorului se învaţă pe baza unui studiu 
îndelungat şi care priveşte senzorialitatea individului în mod practic şi abia mai apoi teoretic. Din acest motiv, se 
caută în permanenţă forme noi de declanşare, aceasta fiind de fapt obiectivul principal. 

Declanşarea selectivă şi condiţionată, cea care-l face pe actor apt pentru oferta regizorală. 

Diferitele metode profesorale caută, de fapt, soluţii pentru a ţine pasul cu noile generaţii care, de la an la an, sunt 
tot mai diferite din cauze bine cunoscute: computerizarea, excesul informaţional etc. Oricâte modificări 
comportamentale s-ar produce, oricâte metode de declanşare s-ar inventa, baza rămâne aceeaşi, şi anume că 
actorul trebuie învăţat să se pună la dispoziţie prin toate simţurile sale şi printr-un psihic care să facă faţă 
surprizei şi şocului. 

Improvizaţia devine sau rămâne mijlocul principal de pregătire pentru a satisface această necesitate. 

Să încercăm o analiză mai detaliată a acestui deziderat, practicat mai peste tot, şi să vedem de ce uneori el este 
ori expediat ca o corvoadă de care trebuie să se scape cât mai repede, ori pur şi simplu eludat. 

Improvizaţia pentru teatru este ca şi viaţa pentru o fiinţă. 

Cadavrul are tot ce are şi fiinţa vie, dar n-are viaţă. 

Pentru teatru, improvizaţia este "viul" din scenă, creează senzaţia ţă totul se petrece acum şi aici, fără 
preconcepţie, fără ceva dinainte stabilit... 

Dificil este însă să ajungi la acest rezultat şi la simplitatea lucrului bine realizat. Din această cauză, se caută 
diferite formule de atac, se începe cu exerciţii simple, cu conştientizarea senzorialităţii, cu antrenarea 
imaginaţiei prin jocuri mai mult sau mai puţin interesante (uneori interesante doar prin noutate) etc. 

Ar trebui să facem acum o departajare clară între două componente ale acestui subtil proces de învățământ, care 
de obicei se suprapun. 

Prima parte a pregătirii, jocurile şi exerciţiile psiho-fizice sunt socotite improvizație, nefiind de fapt aşa, ele 
ducând doar la eliberare. Prin ele se capătă doar puterea de a se păstra punctul de concentrare (PDC-ul) 
indiferent unde s-ar afla cursantul şi indiferent câţi inşi l-ar privi. Se capătă liniştea de a gândi coerent, de a 
prelucra sau de a reacţiona. Numesc asta eliberare. Se recomandă în primul an de studiu. 

Cât despre cea de-a doua parte a pregătirii, care este adevărata improvizație pe teme date, învățându-l pe cursant 
să parcurgă în mod diferit, subiectiv, drumul de la un prag la altul, sau într-o exprimare mai corectă, învăţându-l 
să urce treaptă cu treaptă, cu acumulările respective, ar trebui să se constituie într-un obiect aparte de studiu, 
mult mai îndelungat şi prin care viitorul actor să fie învăţat să combine principiile 

descoperite de el însuşi. 

Pentru a fi maliţios, aş putea sugera cazul unui elev doritor de a învăţa un instrument muzical şi pe care 
profesorul l-ar îndemna să se joace liber cu instrumentul respectiv, spunându-i: "Improvizează!". Sunetele ieşite, 
oricât de interesante, n-ar servi decât la crearea unei cacofonii, de care nici clasele de actorie nu duc lipsă. 
Pentru că aceste două etape seamănă şi conţin” elemente comune, diferenţierea lor categorică va fi de un real 
folos. 

Cred că această a doua etapă, improvizaţia, trebuie să se facă mai târziu, după ce principii solide şi indubitabile 
au fost descoperite. Cred că numai principiile pot fi descoperite, invenţia constând în combinarea acestor 
principii, iar improvizaţia este invenţie particulară, specială, subiectivă, presupune o acumulare anterioară, 
exerciţii care se cer asimilate în mod conştient. 

Un actor serios ştie că de improvizație nu va trebui să se lipsească toată viaţa sa, că în acest instrument sau în 
capacitatea de a-l folosi, rezidă tot adevărul lui "cum ar fi, dac-ar fi”... 

Cei mai mulţi actori ştiu că pragurile şi treptele trebuie respectate cu stricteţe, ceea ce şi fac, fiindcă a eluda un 
prag este echivalent cu a greşi un nod de cale ferată, riscând să ajungi în cu totul altă localitate. Nimeni nu le 
spune însă destul de clar cursanților că, dacă jalonul următor trebuie respectat cu stricteţe, nu există greşeală mai 
mare decât atunci când atenţia îţi este îndreptată spre jalon, având o totală indiferenţă asupra drumului parcurs 
până la el, că, de fapt, obligo-ul fiind instalat, jalonul acela, toată sarcina actorului pe scenă este de a face 
drumul până la el în modul cel mai personal cu putinţă, în felul cel mai inedit şi irepetabil, că acel drum dintre 
praguri sau trepte este aportul său personal, 

amprenta sa irepetabilă, nu numai de la actor la actor, dar şi de la reprezentaţie la reprezentație. 

De ce trebuie să merg hipnotizat spre un punct despre care ştiu că este fix şi obligatoriu, devenind neatent pe tot 
parcursul de până la el? In viaţa de toate zilele putem studia fenomenul improvizaţiei cel mai uşor, pentru că noi 
improvizăm tot timpul, tocmai atunci când nu ne dăm seama, chiar atunci când nu ştim şi tocmai din aceste 
motive o facem. Ştim unde vrem să ajungem, dar cum ar fi dacă, din grija pentru scop sau ţintă, am cădea în 
prima groapă sau ne-am lovi de primul stâlp, fiindcă nu erau în planul nostru? 

Drumul, calea, distanţa dintre două jaloane sunt spaţiile în care actorul se poate desfăşura în plenitudinea sa, 
dovedindu-şi măiestria de a... exista în scenă, viu şi adevărat. 

ELIBERAREA VERBALĂ 

Este un pas foarte important. Tipologia grupului cu care se lucrează îl va hotărî pe "antrenor" dacă această 
modalitate poate fi abordată la început, înainte de eliberarea de acţiune sau după aceasta. 

Personal cred că, din cauza necesităţii de a-i obliga pe cursanţi să gândească coerent, e mai util începutul cu 
exerciţiile verbale. Se ia o propoziţie indiferentă şi cât mai puţin definită, dintr-o carte sau din orice altă parte. 
Exemplu: "Ei nu folosesc ciment!" 

O pronunţă conducătorul, după care toţi încep să se lase influenţaţi de această propoziţie asumându-și 
propunerea. Cine poate continuă, aducând un plus de conţinut ideatic... 

şi aşa mai departe. 


E uşor de închipuit că, de la vorbă la faptă fiind un pas, participanţii se pot angaja în acţiuni fizice adevărate, 
concrete, acţiuni care în cele din urmă pot deveni din subordonate, principale. (De menţionat că jocul, oricare ar 
fi el, presupune reguli bine stabilite şi respectate, iar joaca presupune încălcarea acestor reguli.) 

Introduceţi apoi o scenă scurtă, în două sau trei personaje. După ce ea este asimilată ca text, propuneţi ca după 
fiecare replică cel ce urmează să spună de la sine o altă replică improvizată, la care partenerul să răspundă, 
urmând obligatoriu replica scrisă. 

Veţi putea observa vitalizarea scenei şi aducerea actorilor la capacitatea de a reacţiona corect, ascultând real şi 
gândind real pe scenă... Alternanţa dintre obligo şi libertate menţine gândul treaz şi relaţia. 

De la fraza improvizată până la gândul subtextual este doar un pas. Faza următoare este "adică ce vrei să zici" şi 
nu "ce zici”. 

INTERVIUL 

Numesc interviu asumarea de către cursant a unui personaj real, din viaţa de toate zilele, cu toate caracteristicile 
sale (a se feri de vârste, care impun reguli exterioare pe care le evităm deocamdată). 

Studierea atentă şi subiectivă a unui om de lângă noi, la fel de real ca şi noi, dar "altul", este un exerciţiu extrem 
de util şi o observaţie asupra posibilului ne va îmbogăţi întotdeauna. 

Cred într-un dicton de nicăieri: dacă vrei să afli cu adevărat ceva, observă-ne şi întreabă-te! 

Apoi, acest tip de exerciţiu te obligă să-ţi asumi propunerea prin observaţie, şi nu prin lectură. 

Cursantul, pus în faţa audienței, va trebui să se desfăşoare, gândind la fel ca persoana-personajul studiat şi 
asumat, vorbind şi acţionând ca el. Pasul final este asumarea unui personaj literar, dintre cele pe care acesta le 
are de interpretat mai târziu. Când spun cuvântul asumare, sper că suntem de acord cu totalitatea pe care acest 
cuvânt o incumbă. 

Desigur, sunt multe trepte posibile între aceste două extreme, dar oricâte variante s-ar născoci, scopul este 
acelaşi, adică menţinerea gândului coerent al cursantului şi instaurarea libertăţii de a imagina, neîncorsetate de 
text sau indicație. 

ACȚIUNEA FIZICĂ ŞI ACŢIUNEA PSIHICĂ 

Pentru a le diferenţia, ar trebui să stabilim că tot ce se întâmplă ca urmare a contactului meu cu mediul 
înconjurător se numeşte acţiune fizică. 

Mediul înconjurător pe scenă însemnează spaţiu şi parteneri. Eu pot acţiona asupra acestui mediu prin acţiunile 
mele fizice, bine cunoscute. Numim asta improvizație, dar observăm că de fiecare dată când folosim acest 
termen, producem un soi de blocaj. 

Deblocarea cea mai rapidă pentru începători se produce dacă ei sunt trimişi să ordoneze elementele dintr-un 
spaţiu (clasă, studio) într-un anume fel - "faceţi o cameră de zi, faceţi un parc" etc. 

Dacă-i opriţi când acţiunea este în toi şi le spuneţi că ei toc- 

mai improvizau, veți crea o relaxare provenită din înțelegerea nemijlocită a fenomenului... 

E simplu să aflăm ce este o acțiune fizică. Acțiunea psihică ar părea că este gândul. Dar noi credem că gândul 
este cel care generează şi acțiunile fizice, şi pe cele psihice, aşa că prin acțiune psihică ar trebui înțeles altceva. 
Ştim, gândul poate produce fenomene, poate muta obiecte din locul lor, dar magia nu trebuie împinsă atât de 
departe... fiindcă atunci actoria devine altceva. 

Poate că acționăm arbitrar, dar propunem ca acțiune psihică cuvântul, cel asupra căruia vom zăbovi atent într-un 
capitol următor. 

Cuvântul este cel care acționează asupra persoanelor înconjurătoare, nu şi asupra spațiului, dar care are puteri şi 
merite pe care nu le vom putea trata niciodată exhaustiv. 

Putem spune doar că el, cuvântul, este mai viu şi mai puternic decât fiecare dintre noi, cei care-l folosim, de cele 
mai multe ori indiferenți, inconştienţi. 

VOCALE ŞI CONSOANE 

Ca instrument al exprimării, vorbirea necesită o atenţie deosebită. Ea trebuie să fie normală şi prin asta 
înţelegem lipsa defectelor şi absenţa afectelor. 

Defectele pot fi foarte multe şi nu are rost să le enumerăm acum, dar le putem clasifica în două mari categorii - 
defecte de consoane şi de vocale. 

Defectele care privesc consoanele pot fi ameliorate de profesori specializaţi de dicție, care pot fi, in extremis, 
logopezi. 

Defectele care privesc vocalele pot fi ameliorate de profesori de impostaţie, care pot fi actori, cântăreţi sau chiar 
medici. 

Oricum, trebuie să specificăm aici că unele defecte de vorbire îşi au originea pe cortex şi că, dacă nu acţionăm 
folosind principiu] de bază care afirmă că actoria este un mod de a gândi, nu vom reuşi ameliorări profunde şi 
definitive. 


Cât priveşte afectele vorbirii, ele apar prin diferitele influenţe ale mediului. Apar astfel accentul, regionalismul, 
mime-sisul etc, afecte care pot fi corectate tot prin conştientizare, în primul rând, şi apoi prin exerciţii. 

Am subliniat vorbirea normală, pentru că vom înţelege, sper, importanţa conştientizării defectelor şi afectelor, 
cu ajutorul cărora vom putea creiona personaje, caractere şi caracteristici. 

CELĂLALT INSTRUMENT 

Dacă socotim vorbirea un instrument de comunicare şi îi dăm importanţa cuvenită, trebuie să dăm aceeaşi 
importanţă celuilalt instrument de expresie şi comunicare pe care-l avem, corpul. 

Trupul, mijlocul prin care spiritul nostru se poate exprima, este cea mai importantă verigă între noi şi mediu, 
este prelungirea noastră în materie şi denotă prin forma şi aspectul său scopul pentru care am venit aici, pe 
această lume. 

Nimic nu este întâmplător, trebuie doar să facem efortul de a descifra alfabetul secret al existenţei şi pentru asta 
este nevoie să ne respectăm corpul ca pe un templu în care vom 

oficia toată perioada existenţei noastre pământene. 

Prin asta înţeleg păstrarea curăţeniei, sănătăţii, prin alimentaţie, odihnă, activitate, antrenament. Toate acestea 
exclud arbi-trariul şi lenea, care denotă lipsă de pasiune sau chiar de talent. 

TALENTUL 

Dacă ne-am hazarda să dăm o definiţie talentului, ar trebui să oferim mai multe, pentru că nu există una 
acceptată în mod unanim. 

Am putea spune că un om talentat se exprimă cu uşurinţă, dar asta poate că nu ajunge, sau are un bun acord între 
ceea ce simte şi ceea ce exprimă, dar poate că vorbim atunci despre o persoană expresivă şi atât. 

Astăzi, eu cred că talentul este energie, energie a personalităţii accentuate, nu a celei patologice, cu alte cuvinte, 
talentul este acea energie care îşi găseşte făgaş pozitiv, constructiv şi care produce efectul de contaminare. Aşa 
cred acum, adică până vom ajunge la un capitol ulterior... 

DECLANŞAREA 

Prin forţă vitală înţeleg acea putere care deschide mugurul plantei şi-l înalţă, în pofida tuturor stavilelor, care-l 
face capabil să spargă plafoane, uneori, foarte rezistente. 

Este forţa copilului care apare pe lume, chiar dacă nu este momentul cel mai oportun, care creşte şi se dezvoltă 
"ca din 

apă", cum se zice câteodată. 

Vitalitatea este forţa care te ajută să înfrângi obstacole mari, care în cele din urmă te face să creezi fenomene, 
care uneori seamănă cu coincidenţa, dar care, de cele mai multe ori, se datorează acestei misterioase capacităţi 
omeneşti de a se cupla la forţa universală, omniprezentă, infinită şi foarte greu de conştientizat, tocmai fiindcă... 
ne-am obişnuit cu ca. 

Fără forţă vitală, nimeni nu poate să existe, fiindcă ea este aceea care se opune entropiei şi face posibilă viaţa. 
Vitalitate are absolut toată lumea, dar... nu toată lumea are aceeaşi forță vitală. 

Temperamentul, intensitatea trăirii, dorinţele sunt totdeauna diferite de la om la om şi, printr-un joc extrem de 
complicat, este creat codul nostru genetic, unic, irepetabil şi posibil de catalogat numai după intensitatea, după 
energia pe care o degajă. Lucrul acesta ne priveşte acum pe noi. 

Nu se poate interveni din afară asupra forţei noastre vitale, nici prin cultură, nici prin educaţie, nici prin 
medicină, dar această putere se poate aprecia după anumite semne şi unul dintre ele este dorința. 

Intensitatea dorințelor noastre nu numai că ne defineşte, dar aici este singurul loc unde se poate interveni... din 
interior. 

Vorbim despre dorinţă, ca despre un semn al forţei interioare, putere provenită din elementele subtile din care 
suntem constituiți - rezultantă de tip vectorial, unică şi definitivă. 

Spun definitivă, pentru că ai ceea ce primeşti de la naştere. Nu poţi dori să doreşti... 

Este bine să descoperim că dorinţa împlinită duce la saţietate şi că tocmai refuzul traumatizant ne îmbogățește. 
Se zice că "tot ceea ce nu mă omoară, mă întăreşte"... 

Introducem cu grijă termenul abstinenţă, înțelegând prin 

asta hotărârea mea şi nu a altcuiva din afară!!! 

Jocul bine condus dintre dorinţă şi abstinenţă este singura posibilitate de a amplifica energia. 

Actoria devine acum un mod de a fi, un mod de viaţă, ca şi yoga, şi nu trebuie să ne sperie aceasta, pentru că, de 
fapt, orice meserie luată în serios este un mod de a fi. Nu suntem noi, actorii, atât de singulari... 

Revenind, trebuie să înţelegem că sursele energetice sunt în afara noastră, dar că matricea energetică fiind în 
interiorul nostru, energia ne rămâne aceeaşi de-a lungul întregii vieți, noi descoperim, dacă descoperim, doar 
modalităţi de focalizare, adică posibilitatea de a folosi laserul în locul unei lanterne. 

Din acest motiv, ridic semne de întrebare şi la ultima definiţie a talentului enunțat ca fiind energie. Poate că 
talentul este supraenegie, adică ceva ce prisoseşte, ceva ce dă pe dinafară. 


în orice caz, pofta de viaţă, neastâmpărul, curiozitatea sunt caracteristicile exterioare ale unei debordante energii 
interioare. 

Am descris aici o anume latură umană. Insist asupra deosebirii dintre dorinţa-plus şi dorinţa-minus, pentru că nu 
trebuie niciodată să confundăm cele de mai sus cu labilitatea, instabilitatea, agresivitatea, isteria, care sunt 
urmare a unei sub-energii, a unei lipse şi nu a unui plus, lipsă care de multe ori creează această confuzie. 

Există câteva semne destul de clare, prin care mai putem confirma sau infirma talentul. Materialitatea corporală 
este atenuată, în general, de o spiritualitate dezvoltată. Incapacitatea de a face acţiuni fizice cu uşurinţă, senzaţia 
de "greu" şi de "dificultate" fizică sunt semne rău prevestitoare. De aici şi necesitatea ca orice şcoală să pună 
accent pe sport şi mişcare scenică, deşi acest lucru nu este suficient... 

Aţi văzut vreodată actori care, dorind să-şi facă simțită 

intrarea în scenă, tropăie, tuşesc, râd puternic etc? Aceştia simt undeva, în forul lor interior, că aparatul lor de 
emisie nu are o bătaie prea lungă şi se fac simţiţi prin aceste mijloace grosiere. De fapt, ei simt că nu au talent, 
deşi n-o vor recunoaşte. 

Când paşii făcuţi pe scenă sunt prea grei sau când gesturile devin prea gălăgioasc, fiţi siguri că în faza de lucru 
în care se află actorii nu a fost declanşată spiritualitatea, iar dacă deja asta se petrece în spectacol, ei n-au talent 
şi confundă fizicaţia cu energia. 

Opresc aici analiza din... dorinţa de a nu spune totul, lucru practicat şi în celelalte capitole, în speranţa că mă 
veţi contrazice, uneori, ducând mai departe şi în mod personal teoria... Scopul meu principal este declanşarea 
mecanismelor gândirii. 

MEMORIZAREA 

Aici nu avem de-a face cu o temă uşoară, pentru că despre memorizare nu s-a scris niciodată mai nimic în 
legătură cu teatrul, deşi ea este o capacitate fără de care nu se poate face această meserie. 

Ştim cu toţii din experienţa vieţii "cum se învaţă o poezie". O repetăm de multe ori, până băgăm de seamă că nu 
mai avem nevoie de hârtia pe care era scrisă şi... gata. 

Nu se vorbeşte decât foarte rar despre ceea ce se câştigă, dar mai ales despre ceea ce se pierde atunci când înveţi 
un text, dacă ţii cont că uneori înveţi texte o viaţă întreagă. 

Memoria exersată este totdeauna mai vie decât cea lăsată în rjărăsire, dar se şi frânge mai brutal spre finalul 
vieţii... 

In orice caz, avantajele unei memorii întreţinute sunt multe 

83 

şi nu despre asta doresc să vorbim acum, ci despre capacitatea de memorizare a actorilor şi despre dezvoltarea 
acesteia. 

Dacă aţi dori să acceptaţi insolitul, v-aş propune să vă imaginaţi circumvoluţiunea ca pe un şanţ lung şi 
inexplicabil. Imaginaţi-vă acest şanţ ca pe ceva care trebuie umplut cu ceva, încărcat cu imagini. Prin repetiţii 
regulate şi nepretenţioase, acest şanţ gol se va umple treptat cu ceva care-l va face uşor de trecut. Când nivelul a 
ajuns egal cu marginile, când depozitul s-a umplut, puteţi fi siguri că memoria voastră vă va răspunde cu 
promptitudine. Se poate confunda cu reflexele condiţionate. Aşa şi este, această memorie creează reflexe 
condiţionate. Este poate cel mai benefic mod de a învăţa un text pentru actori. Este modul mecanic, asemănător 
cu modelul vieții, care ne protejează de traume şi de stres, este modul care cere travaliul firesc şi inconştient al 
creaţiei reale, cel care face să apară pe lume o fiinţă nouă, un copil, fără ca mama să fie supusă conştient vreunui 
efort de construcţie. 

Cred că sunt două tipuri de memorizare - prin imagine şi prin logică. Prima este proprie artiştilor - pictori, 
muzicieni, actori etc. A doua este proprie oamenilor de ştiinţă sau celor care se ocupă cu ştiinţele exacte. 

Mai sunt alte două tipuri de memorizare, din punct de vedere al profunzimii, memorizare superficială şi 
profundă. 

Memoria superficială este aceea de care ne folosim în viaţa de zi cu zi. Memoria profundă se referă la ceea ce 
aparent poate să dispară prin nefolosire, dar care rămâne, de fapt, pe toată durata vieţii noastre şi constituie 
bogăţia şi balastul, uneori, chinuitor al ființei. 

Dacă am stabilit acest cod al definiţiilor, să revenim la ceea ce ne priveşte pe noi ca actori. Ambele tipuri de 
memorizare, cel cu ajutorul imaginii şi cel cu ajutorul logicii, tre- 

buie folosite în paralel, pentru a stoca în profunzime date şi informaţii. 

Spun date şi informaţii, şi nu spun text, pentru că mi se pare greşit să socotim textul doar o înşiruire de sunete pe 
care le vom asimila orbește. 

"Cea mai sigură metodă de a NU înţelege un text este aceea de a-l memoriza", se spune în "Vijnana Bhairava 
Tantra" şi este adevărat. Este un semnal de alarmă pentru cei care, după asimilare, se limitează la re-citare, adică 
la reproducerea acestui text, pentru epatarea celor din jur prin capacităţile de asimilare etc. 

Dacă înainte de a asimila un text, nu se face efortul de a se asimila ideile conţinute în el, se va petrece un fel de 
merce-nariat, deosebit de nociv în teatru. Asumarea ideaticii prin înţelegere, asumarea propunerii regizorale, 


dublate de memorizarea formulării dramaturgului, duce la capacitatea de redare cu trecere prin propriul filtru, 
permiţând crearea propriilor subtexte care, vom vedea, dau valoare interpretării. 

Contactul creator cu un text presupune înţelegerea lui şi asimilarea în acest fel, dar mai presupune transformarea 
lui în imagini, care totdeauna vor fi diferite de la actor la actor. 

Capacitatea de a transforma un text arid într-o imagine vie şi colorată defineşte spiritul artistic al actorului de 
teatru. Această capacitate se dezvoltă treptat, prin conştientizarea acestei necesităţi şi prin exerciţii diferite, din 
care eu aleg aici unul, pe cât de simplu, pe atât de spectaculos. 

Exerciţiu 

în faţa auditoriului, subiectul, cu ochii închişi pentru a evita distragerea atenţiei, în linişte, primeşte treptat 
cuvinte simple, 

85 

fără legătură între ele; nume de plante, animale, obiecte, stări, fenomene etc. 

La un număr, de cuvinte rezonabil pentru început - douăzeci, douăzeci şi cinci, care au fost adăugate după ce 
subiectul a semnalat cu un gest că poate continua, i se cere să le repete şi el va putea s-o facă, din ambele 
direcţii, din două în două, din trei în trei etc, într-un mod deosebit de spectaculos, dar numai dacă în timpul 
asimilării şi-a putut reprezenta fiecare cuvânt printr-o imagine, legând aceste imagini într-un fel de film cu o 
logică personală şi oricât de absurdă. 

E simplu de înţeles că, pentru repetare, este de ajuns să mergi pe imagini în orice direcţie pentru a găsi fiecare 
cuvânt dorit; e iarăşi simplu de înţeles că, după un timp rezonabil de lung, va fi de ajuns să se reia traseul 
imagistic şi cuvintele alese vor reveni în memorie fără nici o dificultate. 

Extrem de interesant este pasul următor, şi anume descrierea traseului, a fiecărui film al oricărui cursant. 
Aceleaşi cuvinte vor genera imagini atât de deosebite... 

Vom afla astfel cât de diferiţi suntem şi de ce nu ne înţelegem, de cele mai multe ori, folosind aceleaşi cuvinte, 
având aceleaşi bune intenţii etc. Recomand meditaţie pe marginea acestui exerciţiu... 

MATERIALUL ACTORULUI 

Care este materialul actorului? Cu ce lucrează actorul? Unii spun că lucrează cu textul, cu pauza, alţii că 
muncesc cu imaginea, alţii zic că lucrează cu trupul sau cu vocea. S-a ajuns să se spună chiar că actorul lucrează 
cu spectatorul... 

Extraordinar de simplă întrebare, extraordinar de complicat răspunsul. 

Nu, extraordinar de greu este acest răspuns. Croitorul lucrează cu stofa, zidarul, cu piatra şi muzicianul, cu 
sunetul. 

Pictorul lucrează cu penelul, cu vopseaua sau cu pânza? 

Atunci când actorul lucra cu cuvântul, teatrul pe care-l aveam era simfonic, bazat pe sonoritate, calitățile 
actorului erau ambitusul şi decibeli... 

Şi asta nu este puţin lucru, ba mai mult, aceste calităţi sunt necesare în continuare. O voce frumoasă, o dicţie 
clară, ca şi un trup proporţionat şi expresiv sunt calităţi de mare preţ la un actor, dar... acum ele nu mai ajung, 
pentru că, amintiţi-vă: actoria este un mod de a gândi. 

Şi atunci, poate la fel de arbitrar, vom spune deocamdată că materialul actorului este gândul. 

Numai gândul conţine acea energie care ia locul impulsului exterior, care conduce, care creează necesitate 
sublimată, care naşte, prin memoria subiectivă, reacţii, ţinând loc de stimuli exteriori... 

Gândul coerent este poate singurul lucru demn de a fi studiat şi educat la tânărul actor, restul fiind numai 
accesorii, necesare dar nu şi indispensabile. Capcana în care se poate cădea atunci când se face comparaţie între 
actor şi copil sau animal, lăsaţi liberi pe scenă, este imensă. Aş sublinia, şi asta de mai multe ori, că fiinţele 
acestea "libere" de calcul sau gând nu pot să fie "actori" decât în mod inconştient, că ne pot servi ca exemple şi 
model pentru până unde se poate ajunge. Ele ne pot deveni doar material de studiu. 

Dar de fapt, din toată pledoaria, ar trebui să înţelegem că materialul actorului este OMUL, şi chiar dacă anterior 
v-am convins de altceva, trebuie să acceptaţi această ultimă afir- 

maţie, mai ales dacă vom continua spunând că GâNDUL este instrumentul esenţial al actorului. 

Gândul educat, care presupune experienţă de viaţă, cultură şi în cele din urmă, dar numai în cele din urmă, 
imaginaţie subordonată voinţei. (Imaginaţia scăpată de sub control, visarea, reveria sunt la fel de dăunătoare ca 
şi un drog, prin desprinderea de realitatea pe care o creează.) Şi acum iată unul din acele exerciţii care pot 
coordona gândul, făcându-l cât mai coerent posibil: 

Exerciţiu 

în faţa unui auditoriu, cursantul povesteşte ceva (nu spune un text învăţat), dar cu gura perfect închisă, noi 
auzind un fel de mormăială ininteligibilă. La un semnal gura lui se deschide, noi auzind frântura de text unde 
tocmai se afla atunci, la alt semnal, gura lui se închide, el spunând în continuare povestirea, pe care noi iarăşi n- 
o mai auzim decât ca pe o mormăitură... etc. Veţi sesiza treptat că primele dificultăţi de exprimare dispar, că 
jena şi blocajele provenite din acestea se topesc şi că deodată coerenţa exprimării se consolidează. 


STIL 

Numim stil, o formă de exprimare. O formă. Am mai vorbit şi vom mai vorbi despre aparenţă, despre CUM, 
adică despre carcasa sau despre învelişul unui 

conţinut, care în teatru depinde foarte mult, uneori exagerat de mult, de formă, adică de ambalaj... 

în orice caz, neputând fi exhaustivi cu un subiect atât de important, dar nu exclusiv important, pot să spun că 
stilul este dat, în cele din urmă, de auditoriu, de spectatori, deci de consumatorii de artă, care înţeleg mai mult 
sau mai puţin din ceea ce li se oferă. 

Nu e lipsită de importanţă personalitatea creatorului, artistului, nu e neimportantă figura celui ce-şi ia riscul de a 
sta în faţa publicului, dar în cele din urmă "receptorul", "cumpărătorul" este cel care hotărăşte şi, dacă vrei să 
exişti în acest comerţ onest şi firesc, trebuie să te adaptezi necesităţilor momentului. Prin asta nu înţeleg a te 
adapta gustului publicului, ci puterii sale de percepţie. 

Capcana în care cad actorii care se pleacă gustului publicului, deşi aceasta este evidentă, trebuie subliniată insis- 
tent, fiindcă este ucigătoare. 

Arta dramatică este aceea care trebuie să ţină cont de puterea de percepţie a publicului şi este deci condamnată 
la evoluţie controlată - ea nu se poate adresa oamenilor de peste o sută de ani, cu care nu se poate intra în 
relaţie... Vă amintiţi? Am spus că teatrul este relaţie... 

în efemeritatea Artei dramatice stă, dacă vreţi, şi frumuseţea sacrificiului. Şi nu trebuie uitat că actorii sunt 
oglinda vremii lor, cum zice Shakespeare... 

Putem spune că stilul este modalitatea de a povesti pe limba spectatorului... 

CINE MĂ CONDUCE? 

Este o temă importantă, pentru că răspunde primei întrebări serioase a cursantului hotărât să devină profesionist 
- cum fac să capăt starea? 

în viaţa de toate zilele, mă conduce starea, adică atunci când mi-e foame, cobor să cumpăr mâncare, când mi-e 
frig, mă grăbesc să mă îmbrac sau să fac rost de haine, adică să le cumpăr, adică să fac rost de bani, adică să mă 
duc la serviciu... etc. Atunci când văd o fată frumoasă, mă îndrăgostesc şi cine ştie ce năzbâtii voi face, din 
cauză că sunt condus de stare. 

în teatru, nu pot să lucrez conform acestui principiu, adică al stimulului real, fiindcă atunci nu mai sunt la teatru. 
Nu pot nici să mă îndrăgostesc, ca să-l pot juca pe Romeo, nici să ies prin frig, ca să joc frigul. 

Se întâmplă, mai ales la filmări, să se recurgă la artificii naturaliste, dar asta se petrece fiindcă se filmează o 
singură dată, adică mâine seară nu trebuie să se refacă procesul. Şi se mai întâmplă fiindcă cei care joacă în 
filme sunt deseori neprofesionişti, sunt conduşi de regizori prin mobiluri false, în scopul firesc de a se obţine tot 
ce este mai bun de la expresivitatea lor, în momentul bine determinat al filmării. 

Se ştie că noblețea meseriei de actor constă în a face teatru, pentru că numai aici mecanismele sunt folosite 
pentru "reluare sau refacere" şi unde mă conduce altceva decât realitatea vieţii. 

Gândul, tema, situaţia dată, "acel cum ar fi, dacă ar fi”, sunt mijloace de a-mi găsi atitudinea justă pentru orice 
început de rol, apoi, odată scăpat de orice fel de bagaj anterior, eu, ca actor, mă las condus şi declanşat 
permanent de ceea ce descopăr, făcând pasul următor în acest joc cu re- 

gulile lui. 

Nu intru niciodată în scenă cu vreo stare, ci cu o atitudine justă, aşteptând ca prin regula jocului să pot reacţiona. 
In viaţă, întâi şi întâi acţionezi şi aşa se întâmplă şi la teatru, reacţionezi. 

Asta-i marea diferenţă care ne va proteja pe toţi de preconcepţie, adică de pericolul de a veni de afară cu 
scenariul deja confecţionat. 

Am putea spune, pentru o înţelegere mai rapidă, că, în teatru, drumul spre real este invers decât în viaţa de toate 
zilele, nu porneşte de la necesitate, ci de la propunere. 

CINE MĂ ÎNVAȚĂ? 

Ar fi caraghios să-i explicăm nou-născutului ce e bine şi ce e rău. Este normal să-l lăsăm să experimenteze, să se 
şi lovească puţin, să vadă singur că plita arde şi că gheaţa este rece. Controlăm totul cu grijă, evităm accidentul, 
dar nu excludem experimentul, fiindcă lipsa lui îl frustrează pe copil şi-l face inadaptabil, este un păcat al 
mamelor prea iubitoare şi ne aduce aminte de dictonul "drumul spre iad este pavat cu bune intenţii”. 

Tot astfel, cursantul-actor trebuie îndrumat să experimenteze, dar scopul este dublu: cunoaşterea şi 
conştientizarea sunt două lucruri diferite. Cunoaşterea mecanismelor este act ştiinţific, dar conştientizarea lor 
este singura modalitate de a-l învăţa pe actor să poată face în public ceea ce putea să facă foarte bine în mod 
spontan. 

Nu avem ce să facem cu spontaneitatea copilului care, de 

îndată ce este privit, se opreşte şi nu poate repeta un gest făcut mai devreme. Pot să folosesc copilul doar ca 
model, ca scop de atins, dar atât. 


Putem concluziona că, dacă în viaţa de toate zilele mă conduc simţurile, în educaţia şi evoluţia actoricească 
trebuie să mă conducă raţiunea, ca o fereastră deschisă spre posibil... 

Spuneam fereastră deschisă, fiindcă mă refeream la primul pas, la întrebarea "cu ce încep?" şi la atitudinea 
despre care vom mai vorbi, şi nicidecum la ideea de a rămâne raţional ca un chirurg în timpul unei disecţii, şi 
asta fiindcă, în capitolul următor, vom descoperi un fenomen ciudat, fenomenul su-gestionării. 
SUGESTIONAREA 

Fenomenul sugestionării se cere profund studiat de către actori, în mod practic, fiindcă sugestia face parte, este 
de fapt unul din mijloacele actoriceşti. 

Există două modalităţi de a sugestiona: prin hipnoză şi prin fascinaţie. Hipnoza presupune somn, fascinația pre- 
supune o comunicare psihică în stare de veghe, iată, cu atât mai importantă pentru meseria noastră. 

Important de remarcat un fenomen extraordinar. în stare de hipnoză, un medium poate primi un ordin ferm 
pentru a doua zi. I se poate cere să execute un gest pentru care el n-ar avea nici un interes. Nu numai că-l va 
executa, dar îl va şi motiva extrem de nuanţat, şi asupra acestui fapt doresc să atrag atenţia aici. 

Omul poate motiva orice. Se poate baza pe argumente 

contrarii pentru a susţine acelaşi lucru sau poate susţine lucruri diferite cu aceleaşi argumente. Poate să creadă în 
aceste argumente, în ciuda ridicolului lor, şi nici măcar nu este vorba de cultura sa sau de epoca în care trăieşte. 
Gândiţi-vă numai la momentul îndrăgostirii, lucru care, de cele mai multe ori, se petrece fulgerător şi în pofida 
faptului că sau cu toate că... Omul este un animal contradictoriu şi nimic nu dovedeşte asta mai bine decât 
experimentul hipnozei. 

Noi, actorii, facem de multe ori "proză fără să ştim"... Este necesar de cunoscut şi de practicat fenomenul 
hipnozei, apoi cel al fascinaţiei, dar, pentru că există atâtea studii şi explicaţii referitoare la acest subiect, mă 
rezum la a-l recomanda, îndemânarea de a practica este încă o dovadă a capacităţii noastre de a face această 
meserie. 

Al doilea lucru important de reţinut la această temă este faptul că actorul trebuie să aibă şi să-şi dezvolte atât 
forţa de a sugestiona, cât şi capacitatea de a fi sugestionat. Primul pas în lucrul la rol este cel în care regizorul te 
distribuie şi-ţi transferă interesul său faţă de tema abordată de dramaturg. Apoi, în orele lungi de lucru, de 
repetiţii, sugestia şi autosugestia sunt fenomenele care se petrec cel mai des în munca actorului. Până când, în 
cele din urmă, el preia tema şi propunerile în mod creator, ca şi cum ar fi ale sale (poate să-şi dea viaţa pentru 
ele, de unde până cu o lună în urmă nici nu se gândise la aşa ceva!) şi devine el acela care, în faţa publicului, 
procedează la fel, recurgând la acel transfer subteran şi inefabil al temei pe scenă. 

CINE ARE DREPTATE? 

Este un subiect delicat, dar care nu vrea să demonstreze mare lucru. îl vom lua în seamă doar din curiozitate. 
Să luăm ca exemplu locul natal. Este locul unde m-am născut, este spaţiul unde m-am format sau cel unde m-am 
deformat. Este însă locul unde mă reîntorc cu cea mai mare plăcere şi unde mă simt cel mai bine, chiar dacă..., 
chiar dacă nu este cel mai comod, cel mai frumos sau cel mai faimos. De ce? 

Nimeni nu ştie de ce. Nu există argumente la acest lucru. Speculaţii psihanalitice există, dar explicaţii reale nu. 
Cine poate spune de ce mama mea este cea mai bună mamă? De ce națiunea din care fac eu parte este cea mai 
bună şi nu aş schimba-o cu nimic? De ce religia mea este cea adevărată? 

Sunt tot atâtea teme de meditaţie la întrebarea "cine are dreptate?" sau asupra temei: cum poate avea personajul 
meu dreptate. 

Se ştie că de mult personajele nu mai sunt socotite pozitive sau negative şi că amestecul calităţilor şi defectelor 
umane generează o construcţie complexă şi interesantă, cum interesantă şi complexă este însăşi viaţa. 

Aşa-i că această temă nu este foarte... interesantă? 

VARIATIUNI 

Acest tip de exerciţii cu variaţiuni de timbru, de intensitate şi de ritm este un exerciţiu de vorbire, şi nu de 
actorie de fapt, foarte vechi şi de aceea aproape uitat, în orice caz, un exer- 

ciţiu care nu se mai aplică. El este însă atât de important, încât, pentru siguranţă, prefer să-l descriu. 

Se ia un text în versuri, de preferinţă clasic sau antic, şi se spune propunându-ţi o singură variaţiune. De 
exemplu, de timbru. 

Se începe cu cea mai joasă notă posibilă pentru vocea ta şi, treptat, conştient, păstrând acelaşi ritm şi aceeaşi 
intensitate, se spune textul urcând până la cea mai înaltă notă pe care poţi s-o iei, fără să forţezi. Apoi, se face 
«drumul invers, până la cea mai joasă notă a ta. 

Aceasta a fost prima variaţiune - cea de timbru. Este simplu de înţeles că aceea de ritm se face la fel, adică 
începând atât de lent cât se poate motiva şi ajungând la maximum de ritm, ca apoi să revenim la momentul de 
început, fără să implicăm variaţiunea de timbru. 

Ne-a rămas cea de-a treia variaţiune, cea de intensitate, pe care trebuie să ne obişnuim s-o facem fără a ridica 
tonul sau a creşte ritmul! Aici e secretul. Aici este valoarea exerciţiului, care te obligă la luciditate şi te învaţă 


ca, în mijlocul celor mai teribile furtuni, să poţi jongla cu tehnica vorbirii tale, fără să te laşi dus de valul 
iresponsabilităţii. Te învaţă să conduci. 

Este simplu de înţeles că, după stăpânirea celor trei variaţiuni, ele se pot combina câte două sau chiar toate trei. 
Vei sesiza plăcerea execuţiei, care este proprie actorului şi îl deosebeşte de omul de pe stradă care se dăruieşte 
impulsului. 

Reţine şi exersează: de timbru, de intensitate, de ritm. 

VORBIREA 

Trebuie să vorbim pe scurt, dar apăsat, despre acest exerciţiu de vorbire, pe care însă, trebuie să-l facă 
îndrumătorul de actorie, ca şi pe cel anterior, cu variaţiunile de ritm, de intensitate şi de timbru. 

Exerciţiul propus este simplu şi foarte important. îl numim tehnica de a te lega de cineva. Adică, dacă celălalt 
exerciţiu presupunea urmărirea ta proprie şi a celor trei variaţiuni personale, acesta se referă la urmărirea 
partenerului şi a variaţiunilor sale. 

Prima parte se compune din îngânare. Pur şi simplu îngânaţi tot ce se vorbeşte în jur. Este, de fapt, un joc 
incitant, enervant pentru cel îngânat, comic pentru public. Comic, fiindcă presupune oglindire caricaturizată, 
presupune deci o privire critică, pe de o parte, iar pe cealaltă parte, scoate în evidenţă capacitatea diferită de 
expresie a celui ce imită. 

Al doilea moment al exerciţiului te obligă să-ţi ascuţi şi mai mult spiritul de observaţie şi să conversezi cu 
partenerul pornind exact de la nota lui, de la ritmul său ori de la intensitatea sa. Indiferent de mesajul pe care-l ai 
de transmis, indiferent de starea care te stăpâneşte. 

Al treilea moment, care constituie, de fapt, rezultatul exerciţiului, constă în aceea de a nu intra niciodată în 
tonul, sau ritmul, sau intensitatea partenerului, ci deliberat, a impune propriile tale variaţiuni, fiindcă pe scenă 
(vă amintiţi?) totul este conflict, iar conflictele de idei se traduc, în cele din urmă, în conflicte de modalităţi. 
Profesorii îndrumători înţeleg bine acest exerciţiu, uşor de explicat, dar dificil de tradus în practică până la 
intrarea în reflex. îi sfătuiesc s-o facă cu tenacitate şi răbdare, renunțând la început la dorinţa de spectaculos! 

CUVÂNTUL 

Ce este şi din ce se naşte cuvântul pe care-l folosim pe scenă? 

Mulţi confundă cuvântul scris de autor cu cel jucat în spectacol - şi nu este deloc aşa! Să ne explicăm. 

Cuvântul scris de autor este: generator de situaţie, de spaţiu, de acţiune şi, în cele din urmă, este generator... de 
text scenic. 

înțelegând şi acceptând acest lucru, vom renunţa la jocul simfonic, muzical, al textului, jocul care se bazează pe 
sonoritate şi nu pe idee, vom scăpa de forma golită de conţinut a interpretării. 

Pentru a evita confuzia, trebuie să recurgem la o comparaţie care niciodată nu va fi degradantă în domeniul 
pedagogiei artei dramatice, şi anume comparaţia cu grădinăritul. 

să le folosim direct ca hrană sau să le cultivăm, pentru ca, apoi, recolta obținută să fie folosită ca hrană etc... 
Este simplu de înţeles că bobul recoltat este identic cu cel semănat, dar nu este acelaşi - ca şi în cazul cuvintelor 
din text şi cele rostite pe scenă. 

Cuvântul din text a murit în procesul căutărilor fecunde şi a prilejuit naşterea unei forme care, la rândul ei, a 
slujit la naşterea unei exprimări identice şi totodată diferite. Diferite, fiindcă de data asta, acest cuvânt conţine 
un bagaj subtextual al actorului. Precum sămânţa care, murind, devine plantă, cu toate accesoriile ei, plantă care 
apoi produce ceva identic şi totodată diferit. 

Studiată cu atenţie, orice replică obligă şi îndrumă, aşa 

încât nu e prea mare nevoie să insistăm pe această temă, odată ce ea a fost înţeleasă. 

Luaţi singuri o replică simplă dintr-un text oarecare şi observați că ea poate fi şi spusă, "jucată" imediat, dar 
poate fi şi folosită ca un îndrumar, folosind setul de întrebări absolut obligatoriu în teatru - cine, cu cine, unde, 
ce, de ce, când - şi lăsându-l pe acel primejdios "cum" să se nască de la sine... 

Este de mirare cum de nu se specifică în nici un manual de actorie faptul că, după ce cuvântul - cuvintele - 
replicile - textul au fost asimilate în totalitate, actorul căpătând astfel o direcţie clară şi nişte obligo-uri, se poate 
trece la joc, la improvizație pe direcţia dată. Peste tot în lume se discută despre teroarea textului dramatic şi se 
caută tot felul de motive ca să ne putem debarasa de el. Cum e posibil să nu înţelegem rolul fecund al cuvântului 
şi capacitatea sa de a genera multiple, infinite variante de desfăşurare a unei scene şi că tocmai el, textul, este 
sau poate fi sprijinul cel mai puternic al actorului, poate deveni solul pe care se calcă şi din care rodesc atâtea 
minuni? 

Este de mirare cum de scapă "antrenorilor de teatru" faptul că blocajul cel mai mare şi mai rapid se produce la 
un actor, atunci când i se spune: fă ce vrei sau fă ce-ţi vine. Nu-mi vine nimic, ar vrea să spună el şi ar avea 
dreptate, fiindcă actorul este ca un ovul care trebuie fecundat de o idee. Şi este uşor de observat că aceia care 
dispreţuiesc textul de teatru nu fac decât să-l înlocuiască prin altul, al lor, şi de cele mai multe ori... mai prost. 


Cuvântul este cel mai fecund element creat-necreat, pentru că el permite creaţii (naşteri) succesive care se pot 
numi opere de artă. 

Artă este proza scrisă de prozator, artă devine dramatizarea celui care preia proza transformând-o în piesă de 
teatru sau sce- 

nariu de film, artă este munca regizorului care, făcând spectacolul, construieşte "o lume subiectivă " pe baza 
scenariului şi artă este "prestaţia" actorului pe scenă sau pe ecran - toate având la bază "aceeaşi operă iniţială” a 
unui scriitor, deci a unui artist al cuvântului... 

Aceasta ar fi pledoaria despre "fecunditatea cuvântului”, pledoarie care nu se referă nici la etimologie şi nici la 
semantică. .. Spun aceasta pentru a preîntâmpina un alt mare pericol al actoriei, şi anume acela al 
intelectualizării, pentru a evita pericolul de a se juca idei, în loc ca ele să fie lăsate să rezulte din poveste, din 
povestea care se compune din acţiuni şi anume: acţiunile fizice - adică tot ceea ce actorul execută în relaţie cu 
mediul înconjurător - şi acţiunile psihice - vorbirea. 

MISTERIOSUL UNGHI 

Aş introduce în discuţie, fără legătură directă, surpriză, o temă care aparent nu are finalitate şi anume tema 
"misteriosului unghi", mai bine zis, acest mister greu de explicat al unirii a două drepte, care în felul acesta 
creează un unghi mai mult sau mai puţin ascuţit şi pe care îl întâlnim în cele mai normale momente ale vieţii 
noastre. 

E bine de observat că tot ce este unghi în viaţa noastră conţine o forţă ce ne coordonează existenţa, fără să ne 
putem opune. 

Localitățile, mai ales privite din avion, se află aşezate la întâlnirea a două şiruri de dealuri, sau a două ape, sau a 
doi munţi. Adăposturile sunt confecţionate din minimum două paravane care, formând un unghi, ne cheamă 
parcă în interior. 

Priviţi locul în care se ascunde orice animal hăituit sau savurându-şi plăcerea şi veţi înţelege că acolo, în unghi, 
este o energie greu de negat. 

Un exemplu şi mai pragmatic ar mai fi acela al cuţitului, prin al cărui unghi obţinem o forţă ce despică sau taie. 
Ştim cu toţii că un cuţit este cu atât mai ascuţit şi deci taie mai bine cu cât unghiul făcut de cele două feţe ale lui 
este mai clar, mai bine definit. 

"Efectul de piramidă", energiile cosmice focalizate prin construcții geometrice, nu sunt altceva decât combinaţii 
exacte de unghiuri. Şi efectul acesta este bine demonstrat. 

Ne naştem dintr-un unghi şi vom fi veşnic atraşi de el. Geometria spiritului va deveni din ce în ce mai mult o 
ştiinţă exactă şi e bine să tratăm cu seriozitate un subiect atât de inedit. 

Subliniez prin cele de mai sus energia gândirii şi putinţa de a o direcţiona, pentru că de-a lungul fiecărei drepte 
"curge" o forță, iar unirea a două drepte creează prima formă de energie construită... lucru despre care vom mai 
vorbi. 

CELE TREI COORDONATE 

Dacă am accepta o simplificare a fiinţei umane până la schematizare (şi propun asta doar pentru uşurarea 
expunerii), am putea spune că omul are trei laturi esenţiale şi anume: latura intelect, latura stare şi cea sentiment. 
Acestea se întrepătrund şi se influenţează reciproc într-o interdependenţă perfectă şi bidirecţională. 

Cele trei laturi pomenite corespund fiecărei fiinţe umane, 

care, oricât de complexă ar fi ea, va reveni, în cele din urmă, la aceste trei laturi - intelect, stare şi sentiment, ca 
la o definiție simplă, generică. Să le studiem pe fiecare în parte! 

Nu ne luăm aici sarcina de a da definiţii epatante, cunoscut fiind că noi, actorii, ne ocupăm de mecanisme 
omeneşti, şi nu de filosofic 

Vom spune că intelectul se ocupă cu prelucrarea informaţiilor din exterior, pe care le primim de-a lungul vieţii 
prin cele cinci simţuri fizice, şi cu prelucrarea informaţiilor din interior, pe care le primim prin cele cinci simţuri 
metafi-zice - îndărătniciile pur materialiste nu-şi au locul în pregătirea actorului, el "valorând atât cât credinţa 
sa". 

Recomand acum vechiul precept cabalistic: "câtă vreme nu știi ceva, crede!", care este mult mai constructiv, 
fiind pozitivist. 

E bine să observăm cum "se serveşte " un copil de simțuri, din prima secundă a venirii sale pe lume. 

Simţurile sunt ferestrele prin care privim lumea înconjurătoare, ele oferindu-ne primele litere din alfabetul vieții. 
SIMȚURILE OMENEŞTI 

Cele cinci simţuri cu care suntem dotați reprezintă capacitatea noastră de a intra în relaţie cu exteriorul, cinci 
frecvenţe vibratorii diferite şi este indiferent dacă, de fapt, sunt doar cinci sau cincizeci de simţuri, problema 
descrisă în continuare rămâne aceeaşi. 

Mirosul, gustul, pipăitul, văzul şi auzul sunt, de fapt, cinci vibrații foarte fine, dar extrem de diferite între ele. 

S-au şi calculat aceste vibrații... şi se poate observa că între cifrele obţinute există pauze foarte mari, între care, 
dacă se creează alte vibrații, ele nu vor mai fi simţite de noi, fiindcă vor scăpa capacităţii de percepţie a 
simţurilor noastre. 

Lumea este însă un tot, ea este construită fără pauze şi noi, ca oameni, simţim asta pe deplin. Tendinţa 
permanentă a omului de a umple aceste goluri, de a forța limitele cunoaşterii şi exprimării se numeşte act 
artistic. 

Două sunt obsesiile peratologice (de forţare a limitelor) ale individului - cunoaşterea şi exprimarea - şi dacă de 
cunoaştere se ocupă ştiinţa şi arta, de exprimare se ocupă arta şi ştiinţa. 

Nu i se poate nega nici unui domeniu preocuparea pentru cunoaştere şi nici pentru exprimare, dar trebuie speci- 
ficat că simţurile noastre sunt, de fapt, instrumente prin care noi intrăm în relaţie cu infinitul, atât exterior, cât şi 
interior. 

Este însă o mare diferenţă între văz şi auz, pe de o parte, şi gust şi pipăit, pe de altă parte, mirosul rămânând 
undeva pe la mijloc, parcă... 

Aşa şi este normal, pentru că primele două simţuri servesc psihicului nostru de a se conecta la real, iar gustul şi 
pipăitul'leagă fizicul la acest aşa-zis real, mirosul fiind, cum am mai spus, puntea de legătură între fizic şi 
psihic... 

Susţin cu vehemenţă această clasificare, la care ar trebui să meditaţi profund, poate mai mult decât la alte 
observaţii din acest studiu... 

VIBRAȚIILE 

Am vorbit, la început, despre vocale și culori, vă amintiţi? AEIOUĂI şi ROGVAIV. Am concluzionat atunci că 
totul este în cele din urmă Do, Re, Mi, Fa, Sol, La, Si şi că toate acestea ar fi vibrații. Acum conchidem că totul 
este număr, cifră. 

"Tot ce poate fi cunoscut are număr şi fără de număr nu cunoaştem nimic", spunea cu peste două milenii în urmă 
un filosof grec. 

Este momentul să înţelegem că lumea ne este cunoscută prin simţuri, dar pentru că ele nu sunt suficiente, se 
ajunge, în cele din urmă, la vibrații, se ajunge la număr, la cifră, totul devine calcul şi cifrele ocupă întreaga 
scală, umplând golul dintre vibraţiile cunoscute. 

întâi este gustul şi apoi nimic. După auz este o pauză, după pauză vine văzul etc. Aşa defineşte Nichita Stănescu, 
în "Necuvintele", această scară a vibraţiilor care ne guvernează şi care este sesizabilă prin simţuri, dar 
analizabilă prin calcul. 

La ce ne poate duce asta? La conştientizarea realităţii, care stă la baza bogăției noastre interioare de artişti! 
STAREA SCENICĂ 

Promisiunea de a trata fiecare termen în parte devine obligatorie mai ales cu referire Ia acest termen - stare. 

Va deveni mai lesne de înţeles aceasta, dacă la început vom încerca să definim "starea", referindu-ne la viaţa de 
toate zilele. 

Starea este câştigată întotdeauna în urma unei acţiuni, fizi- 

ce sau psihice, şi de cele mai multe ori ne cuprinde fără voia noastră, chiar dacă poate fi ascunsă sau depăşită, 
prin voinţă şi educaţie. 

Stările primare, cele fizice, sunt acelea care ne marchează prin contacte fizice, cum ar fi frigul sau căldura, 
mângâierea sau lovitura. Stările primare provenite din interiorul nostru se pot datora, de asemeni, unor stimuli 
independenţi de noi, cum ar fi boala sau ingerarea diferitelor substanţe... 

Stările psihice sunt, cum e lesne de bănuit, acelea cumulate, provenind din stimuli subtili, acţiuni psihice, gesturi 
psihologice etc, aşa cum se explică mai pe larg în alte capitole specifice, din această lucrare. 

Mi-e foame, mi-e frig, mi-e rău, mi-e cald, mă doare etc. sunt exemple de câteva stări fizice, iar frica, îndoiala, 
bucuria, nervozitatea, curiozitatea etc. sunt câteva exemple din multitudinea de stări psihice. 

Toate acestea reprezintă tot atâtea modele pentru scenă şi, de două mii de ani, de când teatrul s-a 
instituţionalizat, constituie eşafodajul construcţiei dramatice şi se leagă de cerința principală adresată actorului 
de către regizor. 

Totuşi, ceva scapă întotdeauna şi se creează probleme în momentul oricărei analize. Starea scenică este falsă sau 
adevărată? Dacă este adevărată, atunci cum de n-o omoară de-a binelea Othello pe Desdemona? Ura sau 
dragostea din scenă sunt mimate sau adevărate? Răspunsul va pendula veşnic între da şi nu, dacă problema nu 
va fi pusă în mod corect, şi a o pune corect înseamnă a înţelege şi accepta faptul că starea scenică este de altă 
natură decât cea cotidiană. 

în viaţa de toate zilele, este aproape imposibil de oprit o stare reală, cum ar fi supărarea, pe când în scenă, 
imediat ce cortina s-a tras între actul întâi şi doi, îl găsim pe acelaşi actor 

în cu totul altă stare decât înainte. Ce s-a întâmplat? A minţit înainte, minte acum sau minte tot timpul? Multă 
lume înclină să dea acest verdict final, făcând una din cele mai grosolane erori, pentru că, de fapt, unica, fireasca 
şi adevărata stare a actorului pe scenă este bucuria îndemânării de a se pune în situaţia virtuală. 

Să analizăm termenii ecuaţiei: situaţia este dată de autor-regizor şi a fi disponibil pentru aceasta este dificil, ţine 
de puterea actorului de a crede. Numim acest lucru situaţie virtuală, pentru că ea nu este totdeauna obţinută din 
realitate, ci este o esenţializare a vieţii, de cele mai multe ori, putând fi întâlnită doar la teatru. îndemânarea 
actorului este datorată exerciţiului şi, de fapt, "talentului de a face", iar bucuria este totdeauna generatoare de 
energie şi face posibil efortul de a \ desfăşura în fața publicului cele mai abominabile gesturi, cele mai atroce 
suferinţe, cele mai devastatoare chinuri. 

Odată terminată scena celor mai teribile suferinţe, actorul, incitat de reuşita sa, poate trece cu repeziciune la alt 
tip de reprezentare, de exemplu, a unei bucurii covârşitoare, în cea mai deplină credinţă şi fără să disimuleze nici 
o secundă, şi se petrece acest lucru pentru că, undeva în spate, undeva deasupra, printr-un anume fel de 
dedublare, el îşi poate controla instrumentele de expresie şi-şi poate doza efectele în faţa celor care au venit să 
vadă cum ar fi, dacă ar fi. 

E bine să acceptăm un termen în plus, care se numeşte stare scenică şi care, deşi prin componentele sale 
esenţiale, seamănă cu starea din viaţă, conţine destule lucruri în plus pentru a o delimita de aceasta. 

STARE - SENTIMENT - INTELECT Triunghiul de aur 

Omul senzorial, dacă-şi cultivă conştient senzațiile, nu face decât să desăvârşească ceea ce natura a început. 
Cum ştim, senzațiile sunt foarte multe, ele combinându-se la infinit, dar oricum s-ar numi ele, creează stări. 
Simplu. 

Să vedem cum ne vom descurca acum cu sentimentul, cuvânt pe care îl folosim foarte des, dar care, de la prima 
întrebare, apare ca un... apare ca o... dilemă. Ce e sentimentul? Câte tipuri de sentimente există? 

Să începem cu iubirea: iubire de mamă, de omul drag, de copil, de patrie, de tot ce ne înconjoară... 

Mai devreme sau mai târziu, vom afla că sentimentul e doar unul şi că el duce spre compasiune, că se desprinde 
din dorinţă, acesta nefiind nici una, nici alta... 

S-ar putea, atunci când vom afla că ura este iubire inversată, să avem un oarecare şoc. 

Stările obţinute prin simţuri, acumulate de-a lungul experienţelor de viaţă, ne duc în situaţia de a căpăta 
sentimente: de iubire faţă de..., sau de ură faţă de..., dar intelectul nostru ne face să... 

Şi iată că ne apropiem vertiginos de miezul problemei noastre. Dacă am acceptat spre simplificare această 
sintetizare - stare, sentiment, intelect - şi dacă acceptăm în continuare interdependenţa dintre ele, viaţa arătându- 
ne că ele se pot influenţa în ambele direcţii, nu putem să nu cădem de acord asupra faptului că oamenii sunt 
marcați în grade diferite de aceste trei caracteristici, adică unii dintre noi sunt mai sentimentali, alţii, mai lucizi 
sau mai analitici, iar alţii, 

106 

mai impulsivi, mai activi, mai supuşi stărilor de moment. 

Iată cum am ajuns la omul triunghiular, sau la triunghiul omenesc, dar uite cum putem, totodată, diferenția 
individul, accentuându-i latura care-l caracterizează, pentru că este adevărat, în principiu, unii suntem mai 
sentimentali, alţii mai activi, alţii, mai analitici. 

Am spus "mai", încercând să sugerez infinitatea psihologică obţinută prin gradaţii, combinaţii şi permutări. 
Care-i scopul acestei demonstraţii? Păi, dacă omul normal şi complet are aceste trei caracteristici - stare, 
sentiment şi rațiune - ia să vedem care din ele îi este absolut necesară actorului pe scenă? 

Partea raţională, construită a spectacolului, sunteţi de acord, cred, îi revine dramaturgului! 

EI, dramaturgul, este cel care, după momente de contact subiectiv cu lumea, de reacţie necontrolată, poate, de 
obsesie, recurge la latura raţională, singura care-l poate ajuta să-şi transforme trăirile în operă dramatică scrisă. 
întreb, retoric, care-i rostul spectatorului, de ce vine el la teatru? Unii cred şi susţin că vine să înveţe, să se 
educe. 

Să se educe, da, dar să înveţe astfel, nu, pentru că atunci s-ar duce la conferinţe, iar dacă urmăriţi atent reacţiile 
publicului, veţi vedea că imediat ce spectacolul "miroase" a conferinţă, spectatorul este iritat şi vrea să plece 
(vorbeam mai devreme despre "a juca idei”). 

Spectatorul vine la teatru ca să fie impresionat. Numai aşa se poate acționa asupra sa, numai atunci se poate 
naşte ceea ce grecii numeau catharsis, adică eliberarea, uşurarea datorată lui "cum ar fi, dacă ar fi" sau "bine c-a 
fost doar vis"... 

S-a descoperit de mult că rolul visului este acela de a arde reziduurile psihice şi că, fără vise, omul nu poate 
rămâne nor- 

mal şi echilibrat nici măcar o săptămână. Iată că teatrul este un fel de vis organizat, volitiv, absolut necesar 
(răspundem aici şi celor ce se tem de soarta teatrului) şi din cauza aceasta socotim că spectatorului îi putem 
atribui latura numită sentiment. 


Te-am lăsat la urmă pe tine, actor căruia se pare că mă adresez, în speranţa că înţelegi şi singur ce-ţi mai 
rămâne: starea, cu toate accesoriile ei, cu tot ce o naşte, cu tot ce derivă şi cu tot ce decurge din ea. Actor vine de 
la act, iar act înseamnă acţiune (superbă şi posibilă propunerea profesorului nostru Ion Cojar, că actor ar putea 
să însemne actualizare). 

Iată cum, din necesitatea de a fi expliciţi, am construit un nou triunghi (care-l imită pe cel al personalităţii 
umane, aşa cum propuneam la început), dar care uneşte, leagă într-un mod natural ceea ce se petrece la teatru - 
spectacolul este, în mod ideal, un organism viu, un fenomen de comunicare umană. 

Ne oprim aici, urmând ca într-o etapă următoare să vedem unde-l aşezăm pe regizor, care este rostul şi rolul său 
în spectacol, pentru că, iată, am vorbit despre dramaturg, despre spectator şi despre actor, dar nu despre regizor, 
despre care unii ştiu că a apărut destul de târziu, iar alţii susţin că va dispărea destul de repede... noi crezând că a 
existat dintotdeauna şi că nu va dispărea niciodată, decât în faldurile vreunei alte denumiri. 

MIRACULOSUL MAI 

Actorul este omul care, pus în situaţii convenţionale, le poate accepta, se poate lăsa modificat de ele, fiindcă 
poate admite fără efort jocul. 

Este ucigător pentru un actor, să se prezinte pe sine însuşi pe scenă. Toţi intuim asta şi facem tot ce se poate 
pentru ca acolo să nu fim noi, ci un personaj. 

Atunci schimbăm costumul, ne modificăm vocea, ne machiem şi ne prezentăm în mod adecvat, ca un fel de 
cuier pe care l-am animat şi l-am drapat cu cele necesare. 

Dar personajul întârzie să se prezinte. Se zice atunci că nu e gata sau că nu e bine. Nu se prea ştie ce nu e, dar 
ceva lipseşte. 

Vedeţi ciudăţenia? Meseria de actor se face "mai în public decât orice altă meserie" şi, cu toate astea, nu se vede 
procedeul. 

Dacă sunt eu, personajul dispare, dar dacă eu nu sunt acolo, atunci nu e bine... Ce-i de făcut? 

Cheia stă într-un cuvânt miraculos: mai. Prin acest cuvânt, se poate crea o graniţă între mine şi personajul meu. 
Nu suntem "altcineva" atunci când suntem în rol, nu suntem nici noi înşine. Atunci? Devine simplu şi 
constructiv, dacă socotim personajul nostru "mai" decât noi. 

Personajul este mai deştept, mai urât, mai vesel, mai bătrân sau mai copil etc, dar niciodată altfel, sau mai bine 
zis, doar aşa devine altfel. 

Introducând cu atenţie acest artificiu, vom fi noi înşine şi totuşi ceva se va schimba fundamental - o strălucire 
specială va apărea. 

De ce se petrece acest fenomen? Pentru că "om sunt şi 

nimic din ceea ce este omenesc nu mi-e străin", cum zice atât de adevărat un dicton latin. Sau pentru că picătura 
de rouă, cât este ea de mică, reflectă tot cerul... 

MIR ACULOSUL DACĂ 

Nu se poate trece cu uşurinţă peste această epocală descoperire a lui Stanislavski, descoperirea cuvântului magic 
"dacă". 

Toţi novicii întreabă, la un moment dat: "Bine, de acord, va trebui să intru în starea personajului şi vreau să o 
fac, dar cum să procedez? Când mă străduiesc şi zic că am intrat, mi se spune că sunt crispat şi fals. Care-i 
soluţia?”. 

Marele, uriaşul, niciodată de ajuns pomenitul Stanislavski, ne simplifică situaţia, vorbindu-ne despre cuvântul 
magic "dacă", vorbă care, folosită cum trebuie, ne poate pune în situaţie şi ne poate declanşa reacţia unică, 
subiectivă şi deci perfectă în teatru. 

Exemplu: nu sunt în pericol, dar dacă aş fi? 

Continuaţi să folosiţi acest artificiu de gândire şi veţi vedea că, cu timpul, imaginaţia voastră va deveni tot mai 
viguroasă, răspunzând ca un perfect instrument. 

Dorind să preîntâmpin un posibil conflict interior cu privire la Stanislavski, afirm, pentru cine nu ştie, că o casă 
se construieşte începând cu temelia, şi chiar dacă această temelie nu se mai vede, ea există şi sprijină orice 
construcţie ridicată deasupra. Stanislavski este cel puţin temelie... 

110 

ENERGIA COLECTIVA 

Energiile existente în noi sunt foarte mari, ele pot fi acumulate şi comandate, îşi au secretul în "gândul care se 
asociază unghiurilor pe care corpul nostru le poate face". 

Observaţi cu atenţie - trupul vostru poate face diferite unghiuri, care pot deveni, ca într-o veritabilă magie, 
canale energetice cu putere de acţiune în plan fizic. 

Mai ales prin faptul că meseria noastră se petrece în public, adică acolo unde există zeci, sute de oameni, fiecare 
cu forţa sa psihică, înţelegeţi că, prin îndemânarea voastră, dirijaţi energii considerabile cu care puteţi construi 
personaje arhetipale, fiinţe mai vii decât cele născute din femeie... 


Omul nu este suma calităţilor sale!!! Valoarea lui depinde de inteligenţa cu care îşi utilizează datele personale, 
de ştiinţa de a manevra aceste date - ale persoanei şi ale speciei. 

Capacităţile speciei umane sunt mult mai mari decât cunoaştem şi folosim în prezent. Nu putem trata exhaustiv 
această problemă, dar putem înainta în acest necunoscut fascinant pas cu pas, scoțând la lumină lucruri care 
astăzi ni se par magice. 

ENERGIA DIRIJATĂ ÎN Y 

Exerciţiu 

Luaţi, vă rog, semnul Y ca pe un desen. Urmăriţi momentul când, în mod real, se declanşează în voi o energie 
puternică, o supărare, o enervare. 

Țineţi cont că nu există energie negativă sau pozitivă, ci numai energie prost sau bine canalizată. 

Dacă aveți abilitatea şi forța ca, în clipa declanşării unei stări puternice, de preferat negativă, să faceți o dirijare 
spre benefic, veți putea observa că energia declanșată devine constructivă, ajunge forță. Dacă vă puteți situa în 
punctul în care se despart cele două braţe din Y şi convenim ca niciodată să nu luați drumul spre dreapta, ci de 
fiecare dată s-o apucaţi spre stânga, dacă vizualizați puternic acest traseu (pur convenţional, de altfel), s-ar putea 
să reuşiţi convertirea stării negative, folosirea energiei în scop constructiv, şi nu distructiv... 

Când prindeţi un moment rău al vieții, spre surprinderea tuturor, viraţi brusc spre stânga şi, în loc să ţipaţi de 
furie, râdeți cu forţa enervării voastre! 

Opţiunea "stânga" este convenţională, dar are o logică: cu dreapta loveşti, răneşti, stânga este pentru mângâiere 
sau pentru ajutor... 

Veţi sesiza că aveaţi nevoie de o descărcare, dar nu obligatoriu prin supărare. Vă veţi putea folosi de energia pe 
care, altfel, o întorceaţi împotriva voastră în mod distructiv... 

Şi astfel, veţi accepta, poate, noua caligrafiere a numelui Ycar... 

TEORIA OGLINDIRII 

Repetarea oricărui gest sau sunet, oricât de inedit, duce la legitimarea lui. Oglindirea este certificarea posibilului 
şi vine direct în sprijinul imaginaţiei. Numesc asta teoria oglinzii, pentru că teatrul se bazează totdeauna pe un 
fel de oglindire, 

chiar dacă este vorba de o reflectare selectivă sau deformată prin esenţializare. 

Observăm că, dacă ni se propune să facem pe scenă un gest care nu are corespondent în viaţă, ne este imposibil 
să-l facem în mod veridic. Dacă nu putem apela la vreo amintire, la vreo imagine măcar, apropiată sau 
deformată din experienţa noastră anterioară, nu putem face faţă indicaţiei în mod convingător. "Aşa ceva nu 
există!", a zis ţăranul în faţa girafei... De multe ori, actorul simte nevoia să spună la fel în faţa vreunei indicaţii 
mai insolite. 

Pot să vă dau vestea că totul există, din moment ce a putut fi exprimat, ba chiar există datorită exprimării, 
fiindcă... la început a fost cuvântul. Dificilă este gramatica momentelor, legătura justă şi coerentă dintre ele. 

Ei, pentru această gramatică, introduc aici teoria oglinzii, teorie care spune că regizorul este bbligat să-mi creeze 
mie, actor, acel dublu cu aparenţă de real, care să mă ajute să cred. Altfel spus, nu este de ajuns ca regizorul să 
se rezume la ideatică, ci ar fi foarte bine dacă şi-ar întemeia comunicarea pe imagini cât mai sugestive. în caz 
contrar, sunt obligat să-mi creez acest dublu de unul singur, prin imaginaţie, fiindcă fără asta n-am să pot 
niciodată să susțin momente goale de credibilitate. Nu are rost să-mi fac iluzia că publicul va crede în ceea ce eu 
însumi nu pot să cred. 

în general, un actor este obligat să folosească fiecare clipă pentru observaţie, fiindcă ceea ce a pătruns în mod 
conştient înlăuntrul nostru, devine material de lucru în viitor. Şi nu cred că este greşit dacă reamintim acum că 
observaţia are două direcţii distincte: observaţia îndreptată către exterior şi cea îndreptată spre interior. 

Toate observaţiile devin lucruri aparent uitate, dar atunci 

când credibilitatea asupra unui act scenic este pusă la încercare, va ţâşni din subconștient acel dublu introdus 
cândva acolo, care va legitima indicaţia. 

Asta se va petrece până când mobilitatea interioară va deveni atât de mare, încât vom înţelege că totul este 
posibil - tot ceea ce ne trece prin cap şi tocmai din acest motiv... Atunci vom putea crea cu adevărat, dar acum 
suntem la un fel de şcoală şi nu trebuie să sărim etape. 

RELUARE - REPETIȚIE 

Aici este nevoie să amendăm termenul prost folosit -repetiție -, moştenire a unei alte epoci teatrale cu o altă con- 
cepţie despre teatru, fiindcă, din punctul nostru de vedere, termenul corect este reluare sau refacere, şi nu 
repetiţie a unor soluţii şi procedee de ieri... 

PRAGURI - TREPTE - JALOANE 

Putem să le numim oricum, dar este mult mai important să facem o clasificare a lor pe tipuri şi pe grupe de 
tipuri. în general, este lăsat la voia întâmplării modul cum marcăm aceste praguri. Enumerarea lor, chiar sumară, 
ar putea fi de un bun ajutor. 


Pragurile marcate prin accentuare sunt diferite şi au un alt impact asupra spectatorului decât treptele marcate 
prin pauză sau cele punctate prin acţiune. Grupuri de acţiuni, alternări 

114 

între pauze şi accentuări, combinaţii de unul sau mai multe efecte-prag, suspansuri etc. sunt deosebit de necesare 
construcţiei scenice. 

Analizând pragul, putem sublinia următoarele teme, pe cât de subtile, pe atât de importante: 

Din punctul A al unei scene, voi încerca să prevăd punctul B (nod). Exersarea mentală poate duce până la a 
prevedea punctele următoare, C, D, E, F etc... Memorizarea punctelor anterioare este, de asemenea, obligatorie. 
Nimic nu este însă definitiv. Laboratorul presupune mobilitate, oricând trebuie să fii apt de a renunţa sau de a 
modi-fica în mod deliberat oricare din punctele deja alese. Pe firul sinuos dintre punctele fixe, mobilitatea prin 
derulare (mersul înapoi) şi prin prevedere (mersul înainte) este obligatorie. 

Calitatea unui actor este dată atât de numărul de noduri prevăzute, cât şi de rapiditatea cu care această mobilitate 
poate funcţiona. 

Este la fel ca în viaţă, unde capacitatea de adaptare prin opţiuni multiple, urmare a celor petrecute anterior, ne 
defineşte existența. Deosebirea, în teatru, este şi aceea că aici se poate reveni prin derulare. 

Alt indice care permite aprecierea unui actor este capacitatea de a păstra temperatura unui "nod". Cu alte 
cuvinte, nivelul temperamental la care se ajunge într-un punct nodal trebuie păstrat, fiindcă este singurul indiciu 
care creează coerenţa pentru pasul următor. Numai astfel se poate avansa credibil şi se poate ajunge la 
construcţia "coerentă şi interesantă" a actului scenic, esenţializare a vieții. (Părerea mea este că firul logic devine 
interesant într-un spectacol, numai dacă, oricâte sinuozităţi ar avea, se va întoarce la punctul de plecare, punând 
întrebarea iniţială, dar la cu totul altă altitudine sau tempe- 

ratură..., pentru că Arta pune întrebări şi nu dă răspunsuri.) Ajungem, iată, la o spirală sau la o prismă 
tridimensională, ajungem la relief, folosind un text care, nu-i aşa, este un plan. 

RÂSUL ŞI PLÂNSUL 

Se deosebesc două tipuri de râs şi de plâns ale omului. Râsul şi plânsul intelectual sunt acele reacţii care se nasc 
în suită, cu preambul, ca un proces treptat. Presupun intervenţie intelectuală (regrete, amintiri, comparații, 
memorie). 

Râsul şi plânsul fără preambul sunt provenite din animalitatea noastră, animalitate care (vom vorbi despre asta 
mai târziu) alcătuieşte cea mai mare parte din noi. 

Actorii cu posibilitate nativă de a stârni reacţia publicului prin reacţia lor nu vor apela niciodată la procedee 
intelectuale, ci vor declanşa o alchimie animalică (nu în sensul peiorativ al cuvântului), unificatoare între ei şi 
public. Cum se ajunge la acest tip de alchimie, rămâne de văzut în timp şi de la caz la caz, dar este cert că nu se 
ajunge prin intelectuali zare, prin folosirea în exclusivitate a emisferei stângi a cerebelului, ci prin gimnastica 
fizică, aşa cum spunea Grotowski, şi apoi, mult mai important, cred eu, prin gimnastica psihică... 

FILTRE R.E.N.A. 

Să vorbim acum despre cele patru tipuri de filtre pe care le putem folosi în exerciţiile noastre de zi cu zi ca 
actori şi 

anume: 

Relaxarea - pe care trebuie s-o obţinem prin exerciţii conştiente şi fără de care nu se poate. 

Sunt persoane care, deşi normale în viaţa de toate zilele, din cauza tracului pe scenă nu se pot relaxa cu nici un 
chip, asta fiind o piedică majoră în Arta actorului. 

De menţionat că, odată cu talentul moştenim şi teama de a-l pierde, de a-l rata. Toţi oamenii talentaţi au emoții, 
dar de aici şi până la neputinţa stăpânirii lor este, de fapt, diferenţa dintre ridicol şi sublim... 

De aceea, acordăm o mare importanţă învăţării relaxării, ca prim pas în evoluţia actorului, ca primă capacitate de 
a păstra punctul de concentrare, tema. 

Expresivitatea este un dar înnăscut, dar care se poate educa şi amplifica. Expresivitatea corporală este extrem de 
necesară actorului - fiind al doilea mijloc de exprimare după vorbire. 

(Nu e cazul să insistăm aici asupra priorităţilor, pentru că... există două tipuri de exprimare - auditivă şi vizuală - 
„ care pot alterna ca prioritate, dar primatul uneia dintre ele nu va scădea cu nimic valoarea celeilalte.) 
Expresivitatea nu poate exista fără relaxare, ba chiar se naşte din relaxare şi duce mai departe gândul, starea, 
sentimentul. 

Naturaleţea sau graţia sunt, de asemeni, de provenienţă genetică, dar şi ele se cer educate, pentru că altfel, nu 
ajung prea departe. Naturaleţea cenzurează ceea ce expresivitatea exagerează, limitând totul la normal şi natural. 
Atenţia este o cenzură şi mai strictă asupra activităţilor noastre scenice, obligându-ne la a subordona totul unei 
idei, unui scop, nelăsându-ne să acţionăm la voia întâmplării 

într-un spaţiu care, la urma urmei, este mental, nu real, aşa cum este scena... 

Exerciţiu 


Lucraţi în pas uşor, ca de dans, mişcări ample, necontrolate, fără jenă, dar ţineţi cont de aceste patru praguri. 
Primele trei minute fiți doar relaxaţi şi atât. După trei minute, adăugaţi pragul următor. Mişcaţi-vă fără teamă, 
folosiţi relaxarea obţinută, adăugându-i expresivitatea. 

După alte trei minute, continuaţi adăugând naturaleţea, acest al treilea prag care va începe să direcţioneze, fără 
să cenzureze, mişcările voastre. Nu veţi mai putea acţiona necontrolat şi exagerat, fiindcă a fi natural te obligă 
la... naturaleţe. 

Ultimul prag, atenţia, implică mai mult decât simţurile, implică opţiunile mentale, direcționările logice etc, dar 
nu veţi pierde nimic din ce aţi câştigat în etapele anterioare. 

Exerciţiul trebuie să înceapă prin mişcare, dar, după ce el devine obişnuinţă, poate fi făcut pe elemente de 
vorbire, implicând pronunție, intensitate, în general tot aparatul de expresie vocală. 

în final, poate să combine toate elementele mişcare-vorbire şi să devină un instrument de lucru pentru orice 
nivel... Pentru o mai uşoară memorare: R.E.N.A. 

TEXT ŞI SUBTEXT 

Raportul între un text fix şi un subtext diferit creează scene diferite. Acum este necesar a se sublinia diferenţa 
dintre sub- 

text şi metaforă, diferenţa pe care mai ales dramaturgii noştri n-o fac, obligându-ne, de cele mai multe ori, să 
"jucăm idei”. 

învăţăcelul trebuie ajutat să descopere posibilitatea sub-textului diferit, trebuie ajutat să definească subtextul. 
El va descoperi, în cele din urmă, că "subtextul" nu este un "mobil" şi nici un "scop", ci este un "gând" bine 
stabilit şi bine menţinut, care generează spectacolul. El va descoperi, de fapt, că subtextul este însuşi interpretul, 
cu toate caracteristicile sale particulare, subiective, inedite şi... general umane. 

Grotowski simplifică în mod genial această idee, spunând că textul este minciună. Exprimându-ne altfel, noi 
spunem că personajul nu trebuie crezut pe cuvânt. De meditat... Este un moment deosebit de important, pentru 
că ne apropiem de contactul cu textul unui autor dramatic. 

Este foarte important de spus şi de înţeles că subtextul nu este un gând complex şi complicat, ci, din contră, este 
un gând coerent, simplu şi, în principiu, interzis, dintr-un motiv sau altul. Adică este un gând care nu se poate 
spune, nu din cauza complexităţii sale, ci din cauza insolitului conţinut... 

Nu pot sugera exerciţii, pentru că, principiul odată enunțat, este nevoie de a se alege o scenă simplă pe care să se 
exerseze... 

DICTEUL 

Dicteul, procedeu introdus de prof. univ. dr. Adriana Popovici şi folosit la noi de câţiva ani, este posibilitatea 
cea mai la îndemână de a crea o relaţie cu subconştientul nostru, deci, cu moştenirea genetică. 

Suntem, fiecare dintre noi, produsul mai multor forte care se concentrează, în cele din urmă, într-un numitor 
comun -Eul nostru profund, cu tot ce-i aparţine lui, adică toate Eurile care ne asupresc şi despre care vom vorbi 
mai încolo... (Nici nu băgăm de seamă ce mult semănăm cu un aisberg care, deşi este bine delimitat în timp şi 
spaţiu, topindu-se, dovedeşte că nu e decât o parte dintr-un... infinit.) 

Se ia o foaie de hârtie (pentru curajoşi se poate şi fără hârtie) şi, scriind, se porneşte relaxat spre porţile 
subconştientului, care vor genera imagini ciudate, gânduri bizare, pe care cu greu le vom putea recunoaşte, 
fiindcă nici nu le cunoşteam. Este, poate, primul contact volitiv cu acest ecran principal al actorului, pe care, 
conştientizându-l, îl putem activa pentru toată viaţa noastră profesionistă... 

SIMȚURI... ANULATE 

Despre simţuri am vorbit şi vom mai vorbi. Este bine să introducem aici o propunere pregătitoare a saltului 
major, fără de care putem fi foarte bine pregătiţi pentru lucrurile mărunte ca semnificaţie şi ca realizare, dar atât. 
Am zis simţuri, am zis para- sau meta-simţuri, putem să le numim oricum, putem să le multiplicăm la nesfârşit 
sau să le rafinăm cât am dori, foarte important este totuşi să înțelegem că, după conştientizarea lor, după 
exersarea asiduă pentru sensibilizare etc, se impune cu rigurozitate desprinderea de ele, de aceste simţuri ale 
noastre... 

Se ştie că lipsa unui simţ duce la amplificarea celorlalte. Un orb, chiar dacă nu este aşa din naştere, aude şi 
pipăie mult 

mai bine decât un văzător. Anularea voită şi temporară a unui simţ al nostru le poate amplifica pe celelalte. în 
întuneric, ni se ascut auzul şi simţul tactil, chiar şi mirosul. Legaţi la ochi, vom simţi gustul mult mai bine. 

De altfel, aceasta este calea de a ne amplifica simţurile, prin acest mod reductionist putem conştientiza cel mai 
uşor valoarea, importanţa şi utilizarea lor. 

Este de ajuns să ne punem problema reducerii în totalitate a simţurilor, ca să deschidem un capitol fascinant al 
existenţei umane. "Un corp mort este acela care nu mai posedă nici un simț", am putea replica imediat. Da, un 
trup mort nu mai posedă simţuri, dar este posibil ca acelaşi lucru să se petreacă unui corp viu, prin voinţă şi prin 
exerciţii repetate. 


într-un capitol de început, scriam că una din condiţiile necesare celui care doreşte să devină actor este să poată 
ţine tăcere o săptămână şi încă o zi sau să poată să-şi înfrâneze poftele în mod nativ. Este necesar însă ca, 
pornind de la datele native, să depăşim normalitatea dată de natură şi să explorăm neantul din care provenim. 
Ce se va întâmpla cu noi dacă, în viaţă fiind, facem în aşa fel încât simţurile să nu funcţioneze pentru câteva 
momente? Este greu? Este uşor? Depinde de caz. Sunt pentru încercările netraumatizante, sunt de partea 
metodelor blânde, sunt de părere că antrenamentul nu produce traume şi vă recomand să căutaţi singuri căi de 
desprindere treptată. 

De exemplu, este destul de uşor să staţi nemişcaţi un timp, eventual întinşi, pentru a pierde relaţia cu corpul 
vostru. Mâncărimile se vor estompa treptat şi, cu voinţă, gravitația nu va mai fi sesizată, iar spiritul vostru se va 
simţi eliberat de materie. Este deosebit de plăcut. 

Auzul este mai greu de păcălit, de aceea ar fi necesare 

condiții speciale de linişte absolută, dar poate fi încercat. Văzul, de asemenea, este dificil de anulat, gândim 
imediat. N-o să vă vină să credeți dacă vă spun că tocmai acest minunat simț al nostru, văzul, poate fi anulat 
foarte uşor, chiar atunci când sunteți cu ochii deschişi: priviți fix şi în gol şi veți sesiza că am dreptate. Priviti-vă 
chipul în oglindă, fix şi fără să clipiţi şi veţi observa că imaginea se transformă în mod bizar, ca apoi să dispară 
complet. 

Țineţi nemişcată în gură o muşcătură de măr, ca să sesizaţi că gustul apare numai când mestecaţi... 

Soluţia pare a fi "nemişcarea" în toate intenţiile voastre de anulare a simţurilor sau mişcarea circulară, care 
anulează orice sens. Repetaţi, la început cu voce tare, un singur cuvânt, cel mai complet şi sugestiv cuvânt, ca să 
vedeţi singuri cum dispare şi imaginea provocată de el, şi semnificaţia lui, pentru că acest fel de mişcare 
circulară este o iluzie, ajungându-se, de fapt, tot la atitudinea statică. 

Iată, deci, primii paşi făcuţi spre anularea simţurilor. Să sperăm că o parte dintre cei care încearcă aceste simple 
exerciţii vor putea ajunge la performanţa de a se închide deplin. Să-i felicităm, pentru că tocmai atunci când ei 
se vor închide, cum spun, de fapt, se vor deschide total, spre infinit. Vor putea apela la forţe majore, intrând în 
comuniune cu ele, se vor putea "sfătui cu zeii”. 

Ar mai fi de spus că neîncrederea în acest tip de evadare din real nu prevesteşte nimic bun despre un om care-şi 
propune jocul cu himera premergătoare realității materiale, jocul cu arhetipurile. 

PURIFICAREA PRIN ÎNTUNERIC 

Este mai mult decât un exerciţiu, este un mod de a pătrunde deliberat şi conştient în lumea-magmă din care 
venim şi de care suntem legaţi ombilical cu atât mai mult, cu cât suntem mai puţin conştienţi de ea. 

Nu pentru dezlegarea de ea propun acest minunat exerciţiu, ci pentru purificare prin conştientizare, cu toate că 
mulţi vor putea spune că este prea dură experienţa. Şi viaţa este dură, cu atât mai dură cu cât ne lipsesc 
instrumentele de apărare, iar ca să le obţinem, nu este deloc ieftin. 

"Exerciţiul" propus se face astfel: într-un întuneric perfect, de preferinţă natural (dar destul de greu de obţinut), 
cu ochii complet deschişi, stai timp de o oră, în fiecare seară sau noapte, şi lasă acest întuneric să te inunde, să-ţi 
pătrundă prin ochii deschişi, în suflet. 

Admite faptul că "la început a fost întuneric", realizează măcar întunericul matern din care provii şi înţelege că 
teama de întuneric vine din necunoscutul tău interior care, dacă nu ţi-l apropii, îţi va deveni duşman. 

Plonjează în acest abis înspăimântător şi fascinant, totodată, cu ochii deschişi şi nu povesti niciodată altcuiva ce 
găseşti acolo, pentru că nu te va înţelege. 

Fiecare din noi avem în interior o lume unică, după cum unic este modul cum percepem culorile. 

Poţi povesti cuiva cum vezi culoarea verde? Poţi, dar eşti sigur că el o vede la fel? Aşa şi aici, poţi vorbi de 
monştri care te înspăimântă, de fiinţe mai mult sau mai puţin zguduitoare (şi cu cât mai mult "talent", cu atât mai 
şocant interiorul necunoscut), dar este mult mai sănătos să creezi un sertar separat al fiinţei tale, un loc "secret", 
unde să poţi prelucra aces- 

te stări şi imagini, care vor deveni bogăţie interioară şi apoi subtext. 

Vei deveni alt om, vei deveni rece şi lucid, vei înţelege multe lucruri pe care nu le vei găsi în cărţi, lucruri care 
vor fi numai ale tale şi care vor alcătui lumea ta, lumea unică şi subiectivă, pe care apoi o vei impune publicului 
ca pe o amprentă personală şi definitorie. 

RITMUL CARE NE DECLANŞEAZĂ 

Aţi văzut vreodată dansurile africane în care individul, deşi este în public, se poate izola până la pierderea 
identităţii? 

Vi s-a întâmplat vreodată să depăşiţi pragul acela fizic după care corpul nu mai reacţionează la stimulii grosieri, 
imediaţi (frig, foame, durere), ci se conduce după legi care nu mai sunt fizice, ci par de altă sorginte? 
Eliberarea celor mai ascunse energii din interiorul nostru şi ştiinţa de a nu le lăsa să ne demoleze în mod 
accidental sau întâmplător, constituie țelul acestui exerciţiu. 


Se poate verifica: o inimă normală, o constituţie normală, dar nu performantă, o imaginaţie stopată pentru 
început sunt suficiente ca să se ajungă, prin ritm (lent, persuasiv, neperformant), la descătuşări de energii din 
cele mai necunoscute şi necatalogate, energii care apoi, în mod conştient şi responsabil, se pot folosi în 
sondajele spre necunoscut. 

Cine mă poate conduce? Eu! Mă aşez în poziţia din care pot declanşa un ritm lent, apoi mai rapid, apoi mai 
ameţitor, până când lucrurile şi persoanele se contopesc, se suprapun ca într-o dragoste fără finalitate, fără 
învinuiri, dragoste sublimă 

prin lipsa de responsabilitate şi chiar fără de scop (pentru că ea, dragostea, este un mijloc şi nu un scop). 

Apoi, intervine inconştientul atins. Se poate ajunge oriunde, se poate orice, se poate experimenta. Nu te opri, 
lasă-te, du-te sau vino, bucură-te şi înmagazinează! 

"I Ching"-ul chinezesc are peste tot sintagma "fără învinuiri”. Nu o uita! Suntem într-un laborator şi putem 
experimenta. Nu avem voie să ne lăsăm cenzuraţi nici măcar de noi înşine. Jocul cu moartea este revigorant şi 
noi, oamenii, "suntem în fiecare clipă în primejdie de moarte", spune cea mai înţeleaptă carte - Biblia. De cine şi 
de ce ne temem noi? Tot ce nu ne omoară, ne întăreşte. lar domnul Moarte este individul care ne duce pe drumul 
cel mai scurt spre Dumnezeu! Eu, dacă trăiesc în acest moment, trăiesc în veşnicie şi experienţele mele sunt 
scopul vieţii mele, sunt propria mea evoluţie. 

Stop! Nu există evoluţie! Noi nu experimentăm pentru a evolua (părul nu mi-a dispărut de pe frunte fiindcă 
milioane de ani mi-am şters sudoarea...). Eu, omul, nu pot evolua, pentru că sunt perfect. Fericirea, scopul final 
etc. nu sunt acolo undeva, unde eu va trebui să ajung. "Devenirea întru fiinţă" nu este un artificiu de exprimare, 
dar se referă la revelaţie. Nu există evoluţie, ci revelaţie. Pentru revelaţie trebuie să facem atâta efort, după 
revelaţie alergăm vieți în şir. Dar ea se află lângă noi, este acum-aici şi meseria de actor este una din căile pe 
care putem păşi pentru realizare. 

Iată câte lucruri se pot spune pornind de la ritm, folosind ritmul. 

Prietene care dai târcoale pe lângă atelierul nostru de gândire şi experimentare, vrei să te pierzi ca să te poți 
regăsi, precum aurul strecurat din miriadele de fire ale unui nisip mişcător? Pierde-te! 

GESTUL ESENȚIAL 

Stabilirea esenţialului unei scene, esenţial care va rezulta din accentele puse sau prin pauză. 

Spre exemplificare, să luăm o scenă simplă de teatru, în două sau trei personaje, s-o ridicăm la trei dimensiuni, 
fără pretenţii de dramatism sau de regie. 

Să stabilim apoi, din mulţimea de vorbe şi gesturi-acţiuni pe care le conţine scena respectivă, un singur accent, 
pus ori prin pauză, ori prin exagerare. 

Vom observa că întreaga scenă capătă un sens aparte, că deodată ea sugerează un subtext... 

Alegând la întâmplare alt cuvânt, din altă parte, pe care să-l accentuăm, vom observa iarăşi că totul se schimbă 
fundamental, în funcţie de această nouă opţiune. 

Concluzia de tras aici este deosebit de importantă, şi anume că, asemeni prestidigitatorului, există totdeauna în 
scenă un gest esenţial, care direcţionează întreaga poveste şi care, în cele din urmă, dă calitatea subtextului. 
Opţiunea artistului spre unul sau altul din accente este cea care îi conferă calitate, fiindcă, în cele din urmă, 
actoria este un mod de a gândi... 

VISUL CA SUPORT AL VIEȚII 

Teatrul este o lume a visului cu ochii deschişi, este la fel de necesar ca şi visul din timpul nopţii. 

După cum am mai spus, fără putinţa de a visa, omul nu 

poate trăi nici măcar o săptămână şi asta pentru că prin vis (prin vis, nu prin visare!), noi ne reechilibrăm după 
traumele din timpul zilei; nivelul vaselor noastre comunicante se egalizează, operaţie foarte importantă, care se 
opune stresului, nevrozei, nebuniei. 

Se spune că omul este veşnic adormit, că visează veşnic, că visele acţionează ca stelele în timpul zilei - ele nu se 
văd, dar există şi acţionează asupra noastră în permanenţă. 

De ce uneori acţionăm atât de contradictoriu? Greu de răspuns, uşor de răspuns... 

Suntem produsul viselor noastre, care se mai pot numi şi Eurile noastre superficiale, cărora deocamdată nu ne 
putem opune, deşi, paradoxal, la rândul lor, şi ele sunt produsul nostru. 

Şi, uite aşa, trăim, din lac în puț, cu nişte adevăruri atât de aproape de noi şi atât de simple, încât nu le mai 
observăm, căutând minunea în altă parte, deoarece cu cea de lângă noi ne-am obişnuit. 

Poate că dacă vom vorbi despre multiplele Euri ale fiecăruia dintre noi ar fi mai simplu. 

"Doctrina multiplelor Euri a fost predată în Tibetul Oriental de către adevărații Clarvăzători, de către autenticii 
Iluminaţi", spune Samael Aun Weor, în "Psihologia Revoluționară". 

Bine, acceptaţi, vă rog, ideea că fiecare dintre noi nu are în interior o persoană, ci foarte multe. 


Din acest motiv, avem atâtea conflicte interioare. Din acest motiv suntem inconstanţi şi dezechilibraţi, iar visele 
se amplifică făcând toate eforturile posibile să creeze numitorul comun dintre multele Euri pe care le conţinem 
şi pe care le multiplicăm cu fiecare pas evolutiv pe care îl facem. 

Este un adevăr: cu cât fiinţa noastră este mai evoluată genetic sau educaţional, cu atât mai multe Euri 
contradictorii 

127 ne macină existenţa. 

Ne luptăm cu visele, ne luptăm cu Eurile, viaţa noastră este o continuă luptă, iar uneori suntem norocoşi fiindcă 
ne găsim echilibrul într-o meserie: chirurgie pentru sadici, profesorat pentru luptătorii fără câmp de luptă, 
actorie pentru cei cotropiţi de Euri..., alteori cădem în patimi care ne amorțesc simţurile şi idealurile, intrând în 
plasa lui "ce-aş fi putut fi, dacă aş fi fost". 

Soluţia Eului predominant, care apare numai la cei norocoşi, este soluţia cea mai simplă, cu toate că ea nu este 
singura. 

Euri sunt multe, şi acesta, şi celălalt, şi nu pot să nu fiu suma acestora, dar am hotărât ca un anume Eu să 
predomine, să conducă. Am făcut, iată, alegeri democratice şi l-am ales pe ACESTA să conducă. El va hotărî 
asupra celorlalţi, el îi va lăsa să acţioneze, să existe, dar... sub control. 

în acest univers interior nu există pedeapsă cu moartea, nu se poate suprima nimic, dar se poate ierarhiza totul, 
astfel încât visele noastre să devină cu adevărat produsele noastre, instrumente ale omului care, dacă n-a atins 
luciditatea, este în drum spre aceasta. 

Cum se poate ajunge la ierarhizare? întâi şi întâi, prin auto-analiză. 

"A observa şi a se observa pe sine însuşi sunt două lucruri complet diferite, cu toate acestea amândouă cer 
atenţie. în observare, atenţia este îndreptată în afară, spre lumea exterioară, prin intermediul ferestrelor 
simţurilor. în auto-obser-vare, atenţia este orientată spre interior, şi pentru aceasta simţurile de percepţie externă 
nu servesc la nimic, motiv mai mult decât suficient pentru ca neofitului să-i fie dificilă observarea proceselor 
sale psihologice intime. Punctul de plecare al ştiinţei oficiale, în aspectul său practic, este ceea ce este 

observabil. Punctul de plecare al muncii asupra sinelui este auto-observabilul." 

Incontestabil, aceste două puncte de plecare, citate în rândurile de mai sus, ne duc in direcţii complet diferite. 
Cineva poate îmbătrâni închis în dogmele intransigente ale ştiinţei oficiale, studiind fenomenele exterioare, 
observând celule, atomi, molecule, aştri, stele, comete etc, fără să experimenteze în interiorul său însuşi nici o 
schimbare radicală. Genul de cunoaştere care transformă interior pe cineva nu va fi obţinut niciodată prin 
intermediul observării exterioare", spune Samael Aun Weor, părintele gnosticismului contemporan... 

Ce ar mai fi de spus? Pentru un artist, valoroase sunt realizările propuse, nu născute din întâmplare. 

Arta este o lume subiectivă. Construită mental, construită intuitiv, construită de cineva, CONSTRUITĂ aşa cum 
a fost construită şi lumea. 

Nu este nimic adevărat în artă şi nimic mincinos, pentru că lumea artei este o altă realitate, este o lume posibilă. 
Visul este un instrument cu care putem obţine sublimarea, depăşirea etapelor exterioare, a timpului - iluzie 
umană -, visul este miracolul gestaţiei după ce pântecul a fost fecundat... Iar teatrul este o lume a visului. 
GROTESCUL PENTRU TEATRU 

Cel mai simplu şi pragmatic mod de abordare a temei ar fi un exerciţiu pe care-l numim concurs de strâmbături. 

Puncţi întregul grup de cursanţi în situaţia de a se strâmba, de a se schimonosi unii la alţii cu cea mai sfruntată 
neruşinare. Căutaţi să depăşiţi inhibiţiile care-i fac pe cei mai mulţi să se cenzureze şi să se "jeneze". 

Creați două tabere şi propuneţi un concurs de strâmbături (să ştiţi că se poate apela şi la cuvânt, care atrage după 
sine mult mai multă expresie), nu este exclus tipul verbal de exerciţii, adică în loc de strâmbătură, se poate folosi 
numai vorba oribilă, înjurătura. 

încercaţi să înţelegeţi că interdicțiile educaţionale au creat în noi nişte inhibiţii care-şi spun cuvântul în multe 
domenii. Suntem crispaţi, blocaţi, din vini de multe ori imaginare, minţim din teamă şi devenim ipocriţi. 
Niciodată educaţia nu a putut anula energia, ci doar a deviat-o, în aşa fel încât fiecare dintre noi ascundem, de 
cele mai multe ori, ceea ce facem, dar nu renunţăm la o tentaţie, din motiv că ne este interzisă. 

Acest exercițiu bazat pe scoaterea în afară a grotescului din noreste poate cea mai bună şi rapidă cale de a scăpa 
de inhibiţii. 

De fapt, este momentul să subliniem că latura estetică numită grotesc face cât toate celelalte categorii estetice la 
un loc. Cu alte cuvinte, dacă din instrumentarul actoricesc lipseşte această latură - grotescul, actorul este sărăcit 
de jumătate din expresivitatea lui. Grotescul este sarea şi piperul unei mâncări, care, fără acestea, va avea un 
gust fad. Şi este simplu de înţeles că fasoanele acelora care nu înţeleg că operează ca nişte chirurgi, cu 
instrumente uneori tăioase sau contondente, nu-și au locul în şcoala de teatru. 

Aşadar, cultivați urâtul ca şi frumosul, asprul ca şi delicatul, duritatea ca şi blândeţea, învăţaţi să folosiţi 
extremele, fiindcă între ele pendulează expresia. 

Al doilea lucru extrem de important este că trebuie să înţelegeți importanţa instrumentului vostru fizic, corporal. 
Trupul este aparatul pe care se găsesc toate butoanele ce trebuie apăsate, manevrate, pentru obţinerea reacţiilor 
sau stărilor. Sigur, teatrul este sugestie şi nu realitate, dar cei care nu înţeleg că omul a făcut primii paşi în viaţă 
folosindu-şi corpul şi simţurile, nu vor înţelege nici Arta actorului. 

Jena este la polul opus al exhibiţionismului. Ei bine, actorul, personalitate accentuată, trebuie să poată exista 
între aceşti doi parametri fără să fie atins de vreunul. 

Nuditatea este la fel de necesară în teatru ca şi tăcerea, fiindcă totul porneşte de la linişte, de la goliciune, de la 
întuneric. 

Ipocrizia este un instrument cu care firea liberă şi independentă a omului face faţă constrângerilor nefireşti. Nu-l 
condamnaţi pe ipocrit, ci faceţi în aşa fel încât el să se poată elibera de cătuşele care-l strangulează şi observați 
că gestul cu adevărat grotesc este zâmbetul civilizat al omului bine crescut. 

LOGICA ŞI CREAȚIA 

Folosim deseori aceşti doi termeni conjugaţi şi chiar înjugaţi, aşa că e bine să înţelegem un fenomen deosebit de 
interesant, şi anume că logica, cea care ne subordonează viaţa mai rău decât materialismul, care ne amendează 
pentru fiecare faptă mai nonconformista, această logică teroristă şi terorizantă, nu a creat niciodată nimic, 
totdeauna a pus bețe în roate creaţiei şi este cea mai supusă schimbării după bătaia vântului, cu o amoralitate de- 
a dreptul strigătoare la cer. 

Şi, pentru că logica este şi creatoarea moralei, trebuie să ne aplecăm asupra ei şi s-o aşezăm cel puţin la locul pe 
care-l merită, pentru că are şi ea locul ei. 

Iată, vine un individ şi spune: "Aceasta este aşa", iar oamenii din jur răspund: "Nu se poate, nu e logic!". 

Şi totuşi, un obiect mai greu decât aerul zboară! Şi se cheamă avion. "Aaa!", răspund cei care adineauri erau 
convinşi de imposibilitate, păi este logic, fiindcă intervine portanta. 

Şi iată cum, cu o simplă piruetă, doamna logică şi-a părăsit vechiul loc şi s-a instalat în cel nou, de unde va 
clama cu aceeaşi vehemenţă mai noul concept despre moralitatea noii credințe. 

Portanta, la rândul ei, a fost descoperită în mod practic şi, fireşte, dintr-o întâmplare. 

Da, dar niciodată logicienii n-au inventat nimic, nici măcar n-au descoperit nimic, pentru că limitele nu pot fi 
forţate pe cale logică. 

Intuiţia, inspiraţia, accesul la arhetip presupun pregătire, cultură, educaţie, experienţă de viaţă - toate acestea 
doar pentru fundament, fiindcă, de cele mai multe ori, descoperitorii au fost nevoiţi să fie ilogici, iar 
descoperirea lor să se lupte cu logica. 

Este motivul pentru care noul răzbate greu, întâmpină întotdeauna opoziţie. 

Am putea spune şi invers - creaţia care nu întâmpină opoziţie nu aduce nimic nou. 

Puteţi să mă contraziceţi vehement aici, dar trebuie să aşezaţi logica la locul de instrument pe care-l merită, 
luându-i dreptul de creator pe care uneori şi-l arogă. 

ACCEPTAREA NOULUI 

Exerciţiu 

Iată un exercițiu simplu, care ne va lămuri asupra faptului că "aberaţia" poate fi creatoare, dacă este acceptată şi 
repetată. Este, poate, o altfel de exprimare a teoriei de mai sus. 

Din grup se detaşează o persoană care bate un ritm, pe care apoi grupul îl repetă. Ritmul va fi cât mai inedit. 
Persoana detaşată scoate un sunet cât mai bizar şi mai strident, ilogic, aberant, pe care grupul îl repetă ritmic, ca 
pe un cântec. 

Pentru grup este antrenant, presupune atenţie, memorizare, capacităţi de redare etc, dar nu-şi va atinge pe deplin 
scopul, dacă grupul nu va fi făcut să sesizeze că aberaţia legalizată prin reluare devine la fel de firească precum 
oricare altă aberaţie cu care ne-am obişnuit şi care a devenit... logică. 

A accepta noul este, într-adevăr, o artă sau cel puţin o capacitate. Nu toţi pot s-o facă. Din cauza asta, nu toţi au 
curajul să fie novatori. Teama de ridicol, de opoziţie, blochează mai ales în primele faze ale creaţiei, când 
lucrurile sunt incipiente şi foarte delicate. 

Actorii sunt foarte vulnerabili, pentru că lucrează cu noutatea în fiecare clipă. Este extrem de important de 
înţeles pentru actori mecanismul noului, ca şi mecanismul opoziţiei, pentru că acesta îi poate ajuta să depăşească 
blocajele. 

Se poate continua cu motivaţia, sper însă că o veţi face singuri, dacă cumva v-am deschis apetitul... 

MODELAREA 

Exerciţiu 

Exerciţiul acela când un cursant se foloseşte de unul sau mai mulţi dintre colegii săi, manevrându-le trupurile 
cum doreşte, construind cu persoane orice vrea, croind tablouri vivante, poziţii dialog, stări provenite din 
atitudini, acţiuni asupra corpului partenerului din domeniul medical, ale cor-pului-cadavru, în general, lucruri 
care-i scot la iveală gândirea, orizontul, cultura, obsesiile, fiinţa... 


Exerciţiul este interesant nu numai pentru cel care acţionează, ci şi pentru cei pasivi, care se vor subordona 
orbeşte unor lucruri nu totdeauna comode. 

Exerciţiul va dura mult, până se va trece de primul nivel de autocontrol, până se va pătrunde în zone interzise 
iniţial şi asupra cărora va trebui să se zăbovească până ce aceste zone vor deveni egale cu celelalte... Duceţi-l, vă 
rog, mai departe şi... în mod personal! 

MODEL VERBAL Exerciţiu 

Simpatic este acest exerciţiu, prin care un cursant spune un text învăţat pe dinafară, dar necunoscut celuilalt 
cursant, care repetă concomitent, pe cât posibil, acelaşi text. 

Exerciţiul seamănă cu binecunoscuta oglindă din exerciţiile 

de mişcare şi are acelaşi scop pedagogic, anume dezvoltarea simţurilor şi reflexelor, dar adaugă, spre deosebire 
de oglindă, interesul pentru gândire şi exprimare. 

Se poate folosi la fel de bine un text inventat ad-hoc, cu condiţia ca el să fie fluent. După ce se trece de prima 
reacţie, totul fiind extrem de comic, se va putea ajunge la performanţă, care va dovedi, de fapt, o acutizare a 
simţurilor şi a relaţiei. Puneţi, eventual, ca variaţie, un paravan între cei doi şi faceţi în aşa fel ca doar cel care 
repetă să fie vizibil. 

FORMA CARE NAŞTE FONDUL 

Vi s-a întâmplat vreodată să meditaţi asupra diferenţei dintre cărbune şi diamant, de pildă? Vă propun s-o facem 
împreună. 

Ce deosebeşte aceste două elemente? Compoziţia este aceeaşi. Ştim, din chimie, că diferă doar forma de aşezare 
a electronilor, protonilor, neutronilor, gravitonilor şi ce-or mai fi pe acolo şi câte se vor mai descoperi, dar... 
compoziţia celor două elemente este aceeaşi! 

Poate exista demonstrație mai simplă prin care să observăm că forma, poziţia, aşezarea în formaţie sunt absolut 
esenţiale, definitorii? 

Poate numai demonstraţia că materia este doar energie, să fie la fel de simplă. 

Dacă am concluziona malițios spunând că totul este organizarea nimicului, n-am fi departe de adevăr. 

DE CE VORBIM DE CIFRA CINCI? 

Nu ştiu. Nu ştiu nici de ce avem cinci degete la o mână, nici de ce avem cinci simţuri şi nici de ce avem cinci 
para-simţuri... 

necontrolate.. . 

Există cinci tipuri de contacte: spiritual, intelectual, afectiv, corporal şi sexual, cinci feluri de nuditate: 
cadaverică, mater-nală, sexuală, legată de strip-tease şi aceea a fotomodelului. 

Putem cataloga cinci tipuri de extaz - al puterii, mistic, intelectual, erotic şi bahic. 

Explicații: 

Extazul puterii e propriu unor oameni care au ajuns în fruntea celorlalţi, indiferent cum, oameni care 
subordonează ideii de a stăpâni - viaţă, idealuri, totul... 

Extazul mistic e cunoscut de toţi adevărații credincioşi, de la sfinţi până la habotnici. 

Extazul intelectual e propriu marilor sacrificați pe altarul ştiinţelor: descoperitori, căutători neobosiţi, cu sau fără 
rezultate. 

Extazul erotic este salvarea noastră, a tuturor celor cărora ne-a fost dat să credem în miracol şi să perpetuăm 
specia. 

Extazul bahic (prin asta înţeleg extazul produs prin introducerea în corp a unor substanţe) este ultima speranţă 
de extaz oferită omului de către divinitate, tot pentru a nu pierde definitiv ocazia de a gusta miracolul şi de a 
crede în el. 

în acest album terminologic, va trebui să studiem cazul cu totul special al actului artistic, care la o ultimă şi 
reducţionistă analiză este reacţia artistului la real, cu alte cuvinte, artistul poate suporta 

efectul oricăruia dintre cele cinci extaze, cu condiţia ca, orice i s-ar întâmpla, să i se întâmple cu uşurinţa proprie 
talentului... 

Artistul poate fi îmbătat de puterea pe care ţi-o conferă succesul, poate căpăta habotnicia misticului, nebunia 
analizei intelectuale duse până dincolo de logică, erotismul şi senzualitatea cu care va stăpâni masele şi beţia cu 
care se va arunca în munca lui ca un Ycar înspre soarele ce i-a topit aripile de ceară, dar va face toate acestea cu 
talent, dacă este artist, sau cu geniu, dacă este apostol (susţin şi pot argumenta că talentul este uşurinţă, iar 
geniul este dificultate). 

IARĂȘI CINCI 

Putem să mai enunţăm alte cinci năzbâtii omeneşti, în speranţa că, apoi, vom putea, în vreun fel, cădea de acord 
asupra lor. 


Defectele, singurele posibile, care generează tot răul sunt: pofta, lăcomia, mândria, răutatea şi mânia, dirijate sau 
gradate, mai bine zis, de regina ignoranță, căreia i se mai zice eufemistic şi iluzie... 

Să încercăm o departajare între ignoranță şi prostie nu e lipsit de importanţă. 

Dacă prostia pare genetică, ignoranța este urmarea lenei, iar lenea e cauzată, zice-se, de funcţionarea 
defectuoasă a ficatului. Dar aceasta ţine, în cele din urmă, de alimentaţie şi ea se poate reglementa. 

Prostia este mult mai nevinovată, fiindcă este ori genetică, ori o urmare a mediului, mai ales a primilor şapte ani 
(de acasă). 

Dacă nu e vorba de o traumă intra sau extra-uterină, prostia este obtuzitate şi generează toate cele cinci păcate 
majore enunțate mai sus - pofta, lăcomia, mândria, răutatea, mânia. 

Puteţi întreba cum reuşeşte un om inteligent să se sustragă acestor vicii majore? 

Vă răspund, numai dacă explicaţi cum poate un prost să le ocolească! 

Sau vă puteţi întreba de ce discutăm aici despre asta. 

Este doar o pledoarie pentru inteligenţă. Poate, pentru că aceste defecte sunt de fapt energii. Ele nu pot fi 
anulate, ci doar redirecţionate prin înţelegere. Sunt de fapt calităţi prost folosite, sunt urmare a unei vitalităţi 
debordante, atât de necesară unui artist. Acesta este motivul pentru care artiştii sunt socotiți, în general, ieşiţi din 
comun sau cazuri. Educaţia n-ar trebui să intenţioneze anularea acestor caracteristici, ci să-şi propună 
valorificarea lor. Pedagogia modernă trebuie să-şi propună folosirea la maxim a unui potenţial şi nu anularea lui. 
Ce drum ar fi apucat un chirurg pasionat, dacă nu-şi descoperă vocaţia? Sau un general de armată? 

Nu e lipsit de importanţă să meditaţi îndelung asupra acestor scheme, măcar pentru a le completa (asta în cazul 
în care nu le veţi respinge cu totul), fiindcă acest obicei de a rumega în tăcere asupra unei teme vă va fi de folos 
atunci când personajul va fi pe cale să se nască... 

SECRETUL 

Fără îndoială, actul artistic este un mister, iar actorul talentat şi renumit este o ființă fascinantă şi misterioasă. 

Fără să aibă nevoie de teoriile noastre, marii actori posedă tot ceea ce noi descoperim prin analiză şi deseori 
mult mai mult. Este motivul pentru care vă îmboldesc adesea să mă contraziceţi, încercând să duceţi mai departe 
teoriile enunțate în această lucrare. 

Teoriile sunt pentru declanşare şi pentru scurtarea drumului spre descoperire, sunt "platforma pe care va ateriza 
îngerul", cum spune poetul. 

Una din căile de acces spre misterios este cultivarea secretului. 

Se analizează temeinic ultima perioadă a vieții şi se descoperă acolo ceva ce n-ar trebui spus oricui. Ei bine, acel 
ceva ar trebui să devină secretul tău. 

Cu nici un chip, el nu trebuie divulgat nimănui. Dacă-l vei uita, el nu a fost bine găsit, este banal şi nu e 
folositor. Trebuie să te poţi sprijini pe ceva puternic şi real. 

Dacă poţi să ascunzi bine şi adânc un asemenea secret, vei sesiza, poate, că fiinţa ta capătă un magnetism 
propriu celor misterioşi, care, de cele mai multe ori, ne creează probleme de catalogare, adică nu ştim de unde 
să-i luăm sau unde să-i aşezăm. 

Ceea ce vă propun contrazice lucrul pe care vi-l va cere psihanalistul, adică să nu spuneţi nimănui. Dar, în nici 
un caz, nu vă propun să vă construiți secrete în mod deliberat, ci să folosiţi materialul real pe care îl aveţi, 
fiindcă el este singurul care vă reprezintă şi pentru care puteţi răspunde, lăsându-l astfel să-şi facă efectul. 
Pentru secretul pe care-l veţi construi în mod artificial nu sunteţi responsabili, prin urmare, el nu vă reprezintă, 
fiind comandat. 

PERSONAJUL NU EXISTA 

Am vorbit aici despre foarte multe, dar în special despre secretele fiinţei umane, am descoperit, sper, că teatrul 
este o artă a relaţiilor omeneşti, că teatrul, cu alte cuvinte, nu este ceea ce fac eu sau tu, ci ceea ce se întâmplă 
între noi. 

Dar, aşa cum ştim că teatrul este duşmanul teatrului şi că numai atunci când nu mai este teatru se naşte teatrul de 
calitate, pentru ca el să nu rămână o minciună neprofesionistă, tot aşa trebuie să înţelegem că personajul nu 
există... 

Există doar rolul şi, aşa cum se confundă reluarea cu repetiţia, tot astfel se confundă rolul cu personajul, 
uitându-se faptul că personajul se va naşte din combinaţia rol-actor, combinaţie care întotdeauna va fi diferită, 
fiindcă al doilea element din reacţie este diferit. Simplu, ca în chimic... 

Vorbeam odată despre teama de a nu semăna altcuiva. Cred că nu e cazul să insist pe certitudini, rămâne de 
înţeles că teatrul nu este o imitație a ceva sau a cuiva, ci o naştere a unei ființe vii, care presupune gestație, 
travaliu, criză, fiinţă care se numeşte personaj. 

Personajul nu se naşte din exterior, după cum nici un om nu se naşte matur. Personajul nu este o aparenţă de 
costum şi mişcare, ci e construit din concepţii de viaţă şi obiceiuri care-l demarcă şi-l definesc ca pe o 
individualitate, el nu se compune din ceva exterior lui, pentru că atunci eu aş fi doar un purtător al lecticii sale. 


Personajul sunt Eu într-o situaţie străină mie, situaţie propusă de autor şi legitimată de regizor. 

Eu, care în ani de studii şi exerciţii am înţeles multe din secretele mecanismelor fiinţei umane şi care mă pot 
pune la dispoziţie, am această mobilitate mediumnică de a mă lăsa 

sugestionat de regizor cu fraza "cum ar fi, dacă ar fi", eu, care în scenă, trec experimental prin situaţii ce-i vor 
oferi spectatorului purificarea prin catharsis. 

De la studiile lui Stanislavski până la experimentele trupei Living Theater, trecând prin toate cele ale lui Artaud, 
Meyerhold, Brecht, Grotowski, Strasberg etc, din punctul de vedere al Artei actorului, personajul a răspuns 
aceloraşi necesităţi de credibilitate, prin asumare deplină a situaţiei propuse. 

Modul în care este apoi secţionată pelicula filmului meu interior, care a generat şi generează stilul, modalitatea 
de povestire, care, în cele din urmă, este dependentă de cei care receptează. Vă amintiţi, am mai vorbit despre 
stil... 

V-aş mai spune, în final, că personajul făcut de voi, dacă s-a întâmplat să fie viu, chiar dacă a existat într-un colţ 
de ţară, într-o limbă fără circulaţie, cu puţini spectatori etc, nu va dispărea niciodată, fiindcă, viu fiind, va intră 
în zonele astrale, în depozitele acashice, acolo unde va exista ca arhetip şi va acţiona asupra noastră, a tuturor. 
RETRĂIREA ŞI CONŞTIENTIZAREA 

Teatrul nu este, cum am mai spus, nici adevăr şi nici minciună. Este o altă realitate posibilă şi, într-un fel, 
reparatorie... 

Tot ce se petrece volitiv, într-o lume mentală subiectivă, are până la urmă calităţi defulatorii, prezintă un 
caracter răzbunător, deloc lipsit de importanţă, teatrul devenind în acest fel un mecanism reparatoriu precum al 
viselor... 

Numai retrăirea evenimentelor este importantă, pentru că ea este reparatorie prin conştientizare. 

141 

Conştientizarea ne fereşte de identificare, este o altă faţă a lucidităţii şi vă propun să dezvoltați singuri şi pe baze 
personale acest subiect extrem de important, poate cel mai important. 

E adevărat că, în diferite epoci, teatrul poate lua forme diferite, în funcţie de punctul pe care este centrată 
societatea, dar programul de catalizator al remanentelor omeneşti asigură perenitate şi continuitate teatrului. 
CREDEŢI ÎN FANTOME? 

De ce să credem? Dar de ce n-am crede? 

Am vorbit la început despre sclavia materialismului. Este mult mai constructiv să ne spunem "câtă vreme nu 
ştiu, cred"... 

Sufletul sensibil şi sensibilizat al artistului vede ceea ce scapă altor oameni, iar credinţa este legătura cu ceea ce, 
deşi nevăzut, există. 

Formele lăsate de fiinţele vii, chiar în clipa când ele schimbă un loc cu altul, se pot numi oricum, dar tot fantome 
sunt... 

Există deja aparate care pot detecta prezenţa unei persoane care tocmai a trecut pe aici - acum un minut, acum o 
oră sau acum un an... 

Vă daţi seama cât de important este ce afirm acum, vă daţi seama cu ce este populat universul fiecăruia dintre 
noi şi câtă grijă trebuie să avem de lumea de care suntem direct responsabili, lumea noastră subiectivă? 

Dacă, citind toate acestea, îmi oferiţi deja un răspuns afirmativ, daţi-mi voie să vă spun că sunteţi prietenii mei! 

PLĂCEREA ŞI ENERGIA 

Foarte important de specificat este faptul că actul artistic trebuie făcut din şi cu plăcere. Urmăriţi fenomenul 
vieții, observați la ce vă uitaţi cu cea mai mare atenţie! Senzaţia primă este că vă uitaţi la acţiunile adevărate, dar 
e numai o iluzie... Vă uitaţi la ceea ce fac alţii din plăcere. 

Dacă vedem nişte oameni care se sărută sau se bat, noi ne uităm cu atenţie la ei, fiindcă acţiunile acestea le fac 
cu plăcere. 

Vreau să fiu bine înţeles, există o voluptate a scandalului pe care omul o resimte chiar în clipa când declară că 
nu doreşte scandal... Despre acest tip de plăcere vorbesc aici. 

Atunci când actorii, pe scenă, ajung să simtă plăcerea de a juca, în pofida eventualelor neajunsuri, spectacolul 
conţine "acel ceva" care-l face interesant... 

De altfel, a sosit momentul să stabilim diferenţa dintre muncă şi joc. Munca presupune un scop final, presupune 
chiar sacrificiu] necesar pentru atingerea acelui scop, care se anunţă ca foarte plăcut, pe câtă vreme jocul este 
atemporal, se petrece "acum-aici" şi creează plăcere imediată. Transformarea jocului în muncă este o gravă 
capcană în care cad cei care instituţiona-lizează sau nasc dogma. De fapt, la început, totul este joc, abia apoi 
acest joc se perverteşte. La început, este dragoste şi pe urmă devine căsătorie. Ştiu, asta se petrece din dorinţa de 
permanentizare, dar tot din această dorinţă iubitorii de flori creează imortelele (flori împăiate). 

Am diferențiat jocul de joacă şi am stabilit că primul presupune respectarea regulilor. Este cazul acum să 
stabilim că plăcerea jocului teatral este satisfacția respectării regulii şi plăcerea execuţiei îndemânatice, 
satisfacția relaţiei, iar nu 

plăcerea rezultatului final, a lui "care-pe-care”, ca în sport. 

Este foarte important să sesizaţi diferenţa aceasta, după care vă aştept să-mi fiţi parteneri de discuţie şi, de ce nu, 
să mă contraziceţi... 

MUNCĂ, JOC ȘI JOACĂ 

Munca este activitatea care-ţi oferă satisfacţii viitoare. Muncind, sacrificăm prezentul pentru viitor. Construim o 
casă, pentru ca mâine să ne putem bucura de ea. Orice sacrificiu merită făcut, pentru ca mâine să avem un 
acoperiş mai bun, mai ofertant. 

Jocul este, dacă-mi permiteţi, activitatea care-ţi oferă satisfacţie imediată şi care-şi ajunge sieşi. Plata pentru joc 
se primeşte în chiar momentul acţiunii. 

Aceste două definiţii diferenţiază îndeajuns, cred, cele două sintagme şi oferă satisfacția lucrului bine gândit şi 
bine spus. 

Mai mult, putem face şi o diferenţiere subtilă între joc şi joacă, acceptată fiind ideea că primul se supune unor 
reguli stricte, care, odată respectate, creează interes atât pentru cei care joacă, cât şi, poate chiar mai mult, pentru 
cei care privesc. 

Am folosit spre demonstraţie trei termeni destul de cunoscuţi şi de uzitaţi: de câte ori nu spunem unui jucător 
care nu respectă regulile impuse că, în loc să joace, el se joacă, stricând plăcerea tuturor şi împiedicând bunul 
mers al lucrurilor? Şi de câte ori nu sesizăm lipsa de plăcere a jucătorului care asudă printr-un efort exagerat, 
strădanie care izgoneşte bucuria jocului şi mută miza undeva în viitor, poate la clasamentul îndepărtat al 
campionatului sau la premiul dintr-un festival de 

sfârşit de stagiune?... 

Avem de-a face aici cu munca producătoare de bunuri îndepărtate, cu jocul plăcut prin destinderea pe care o 
produce în sine şi care devine însăşi plata, şi mai avem de-a face cu joaca, cea care strică reguli, cea alungată 
dintre cele două, ca nefiind necesară. 

„„.Şi totuşi, copiii, atunci când se joacă, ne conving prin vioiciunea şi plăcerea lor că lucrurile nu stau chiar aşa. 
Ei nu respectă decât nişte reguli aleatorii, pe care deseori le încalcă, le inversează chiar, mânaţi fiind doar de un 
singur impuls, anume acela al plăcerii. Sunt liberi de constrângeri, sunt la dispoziţia întâmplării şi fac un contact 
direct între realitatea exterioară şi imaginile din subconştientul lor nealterat de calcule. 

Rămâne să vedem dacă ceva din acest ciudat mecanism al copilului nu ne poate îmbogăţi sau dacă din jocul 
nostru matur şi traversat de reguli nu lipseşte, uneori, tocmai acest ceva, pe care copiii îl au din plin. 

Desigur, bucuria jocului perfect echilibrat există, dar, de câte ori actorii care fac asta până la perfecţiune, nu 
pătimesc din cauza unei lipse de aderenţă la spectator, pe când actorii mai puţin riguroşi şi mai liberi interior 
(uneori, până la a produce probleme colegilor) devin repede vedete iubite şi urmate de public, devin arhetipale, 
spre mirarea tuturor. 

Este simplu să conchidem că aceştia au charismă, că au feeling şi gata. Orice şcoală are însă datoria de a diseca 
mecanismul, până vom putea oferi o explicaţie, descoperind axioma. 

Este limpede că bucuria lucrului bine făcut există chiar şi în muncă. Munca ne oferă, iată, două bucurii: aceea a 
rezultatului final, dar şi a lucrului bine făcut, iar jocul produce ace- 

leaşi efecte. Ce-i de făcut? 

Cred că dacă ne întoarcem la termeni, putem găsi explicaţia, soluţia. Oare nu suntem nedrepţi cu joaca? Nu 
dezavuam prea rapid tocmai ceea ce produce sclipire şi strălucire? Dacă a te juca este singura modalitate de 
ancorare în imediat, în prezent, uneori, tocmai prin a distruge ceea ce este prestabilit, adică regula, atunci 
probabil că nu această atitudine a jucătorului este cea care trebuie să dispară, ci chiar dimpotrivă. 

Poate că pe noi ne deranjează a-ţi bate joc, ceea ce este cu totul altceva. A-ţi bate joc înseamnă a distruge relaţia, 
a distruge atenţia, a fi singur şi egoist, pe când a te juca presupune tinereţe şi farmec, presupune a surprinde prin 
inventivitate şi prin spontaneitate. Probabil că şi în muncă există această diferenţiere dintre a te juca şi a-ţi bate 
joc, dar, în artă, diferenţierea trebuie făcută cu hotărâre. 

Respectăm regula cu stricteţe şi ne crispăm de teama greşelii, riscând să devenim nişte interpreţi ireproşabili şi 
neineresanţi, sau căpătăm libertatea de a interveni creativ în mijlocul regulii, surprinzându-ne partenerii prin 
ineditul prospeţimii noastre? 

CAPACITATEA DE A VEDEA ANSAMBLUL 

în contextul în care am înţeles însemnătatea conştientizării, importanţa de a executa ceea ce ne-am propus 
eliminând fortuitul, trebuie să mai înţelegem, ca pas imediat următor, însemnătatea detaşării, a desprinderii de 
amănunt şi capacitatea de a vedea ansamblul. 

146 

Nu presupune capacitatea de a construi ansamblul, ci putinţa de a intra într-o lume inedită, pe care să putem s-o 
apreciem la justa ei valoare. 


Această caracteristică a actorului de a se detaşa de amănunt devine un instrument foarte important în momentul 
celui de-al doilea spectacol, în clipa trecerii la profesionism, când nu mai funcționează doar starea, numai 
punerea în situaţie, ci punerea în aceeaşi situaţie, lucru dificil şi caracteristic doar profesioniştilor. 

Spus în alte cuvinte, este vorba despre deschiderea unui fel de ochi exterior, din afara ta, care te poate ajuta să 
vezi, să observi fără să deformezi, conştientizarea apărând cu un mic decalaj în urma faptei, analizând-o. 

Este un fenomen care apare după un proces îndelungat, fenomen spre care trebuie să tindem, dar care nu poate fi 
forţat, fiindcă, dacă este prost înţeles şi prost asimilat, poate distruge complet adevărul, firescul şi chiar talentul. 
Actorul care se observă, care se ascultă, care se controlează şi-a aşezat observaţia în mod invers, a pus-o înaintea 
faptei şi, astfel, a stricat totul. Cu acest tip de actor nu mai este nimic de făcut, nimic nu-l mai poate salva de la 
luciditatea care îngheaţă trăirea. 

Să ne închipuim un om care trage la o căruţă în care s-a urcat un cal... 

DISTANȚARE ŞI IDENTIFICARE 

Identificarea este greşeala noastră cea mai mare, cea care ne marchează viaţa tuturor. Suntem sclavii identificării 
ŞI, 

până nu vom înţelege gravitatea acestui fapt, nu vom putea evolua, nu numai ca actori, nu vom putea progresa 
Nici ca persoane. 

Voi încerca să fiu simplu, pentru ca lucrurile să poată fi înţelese rapid. 

A te identifica însemnă a te contopi cu fenomenul, a fi una cu ceva care este diferit de tine, a uita că tu şi 
problema sunteţi două elemente diferite. 

"Vijnana Bhairava Tantra", cartea de bază a lui Bhagwan Shree Rashnesh, demontează şi demonstrează deosebit 
de convingător această capcană a activităţii omeneşti care se numeşte identificare. 

Propun, ca prim pas, identificarea voită, sugerez conştientizarea acestei identificări, pentru ajungerea mai rapidă 
la luciditate (la o oarecare luciditate). 

A sta relaxat pe plajă, fără să-ți propui destinderea, nu duce la nimic, am tot spus-o. Cu alte cuvinte, în acest caz, 
relaxarea îţi vine de la condiţii, de la soare, plajă, vacanţă, şi nu de la hotărârea de a stăpâni destinderea. Stând 
astfel pe plajă, n-o să dobândeşti niciodată relaxarea, fiindcă ea îţi vine din afară, din condiţionări, care, de 
îndată ce dispar, starea dispare. 

Secretul stă în a-ţi propune. O numesc identificare voită. Mi se pare că acest mod de identificare ne va ajuta să 
dobândim luciditatea, cel mai înalt mod de existenţă, pe care-l vom obţine parţial, poate niciodată pe deplin şi 
care va da valoarea noastră umană... 

Vedeţi, apelăm din nou la gând, ca la un motor propriu, ca la un instrument ce va pune la lucru forţele mai suple 
şi mult mai rapide ale simţurilor noastre. Simţurile sunt rapide, ele sunt, de fapt, nişte laboratoare de analiză. Cu 
simţurile analizăm tot ceea ce ne tuşează, exact cum un laborator face analiza temperaturii 

sau a intensității decibelilor ori a energiei cinetice. Gustul plăcut, de exemplu, este o analiză afirmativă făcută 
hranei. Mintea noastră este, de fapt, ultimul nostru simţ-laborator de analiză, cel mai lent, cel care se bazează pe 
celelalte simţuri-laboratoare, dar este singurul dintre simţuri care poate obţine rezultate eronate, perturbându-le 
şi pe celelalte... Iar magia este fenomenul real care nu este explicat de mintea noastră. 

DOUĂ PRAGURI 

Exerciţiu 

Se aleg două praguri... dintr-un text simplu. Adică, se ia o scenă de început a unei piese de teatru şi se stabilesc 
nişte praguri sau nişte trepte, cum le-am numit la început. Exerciţiul posibil este acela de a lăsa cursantul să 
evolueze liber între două impuse, ca la sport. Impuse pot fi durata, locul de pornire şi cel de încheiere etc, etc... 
Interesante pot deveni soluţiile apărute ad-hoc, în funcţie de reflexele celor ce lucrează, şi nu de cultura sau 
personalitatea lor. Exerciţiul este destul de interesant pentru antrenor şi datorită dezvoltării capacităţilor sale de 
a se abţine de la soluţii. 

DECOR SAU SPAȚIU 

Temă care descinde direct din capitolul STIL, dar care vrea altceva. 

Spuneam atunci că stilul depinde de cel care receptează, dar spun acum mai clar că stilul înseamnă şi modul de a 
povesti pe înţelesul celui care receptează. 

Altfel spus, propun un exerciţiu care, bazat pe un text realist, se dezvoltă în modul cel mai natural, cu 
mizanscenă, cu actori îmbrăcaţi în costume adecvate (sper că se subînţelege necesitatea simplităţii elementelor 
ajutătoare). 

După ce totul este gata, treceţi uşurel la reducţii! întîi, lucraţi la decor, ca atunci când aveţi repetiţii cu decor 
marcat, reducând treptat totul, până la zero. Veţi ajunge, probabil, la necesitatea de a sugera şi, eventual, veţi fi 
nevoiţi să faceţi anumite modificări asemănătoare pantomimei. Probabil, veţi fi nevoiţi să faceţi şi anumite 
exerciţii pentru asta... 


Procedaţi apoi la reducţii de text. Veţi ajunge, probabil, la hiatus, ceea ce presupune o logică subterană, 
existentă, dar ascunsă şi cu atât mai interesantă cu cât este mai nemărturisită. .. 

Treceţi apoi la expresie. Prin asta înţeleg exerciţiul de a vă adresa unui public foarte apropiat, apoi unuia foarte 
îndepărtat, preocupat de altceva sau unuia ameţit de... să zicem, alcool. 

Veţi observa că aceeaşi scenă poate fi povestită altfel, în funcţie de aceşti parametri care, să ne fie clar, nu pot fi 
epuizați de mine aici, ei fiind mult mai mulţi şi fiind vorba de combinaţii şi permutări. 

Am zis, la început, spaţiu gol. Spaţiul gol este idealul. Ca şi liniştea... Spaţiul gol şi liniştea sunt condiţiile de 
creaţie ale demiurgului... 

Nu-l putem învinui pe spectatorul care are necesitatea de a i se ajuta imaginaţia: cu ceva decor, cu ceva costume, 
cu ceva muzică şi cu ceva lumină. 

Spectatorul are nevoie de vrajă, dar autorul spectacolului trebuie să fie atât de parcimonios cu elementele 
ajutătoare, încât să nu jignească puterea de imaginaţie a spectatorului, care este, pe de-o parte, din ce în ce mai 
avizat şi, pe de altă parte, din ce în ce mai ambițios! 

PRIZA DIRECTĂ 

Am ajuns, în sfârşit, la momentul cel mai important al primei etape, pe care îl numim "priza directă", mai precis, 
conectarea la real. 

Schimbarea identităţii pentru cel ce nu are încă "paradoxul vedetei" este foarte simplă. E de ajuns să-ţi fixezi o 
identitate şi să ieşi pe stradă păstrând această identitate. 

Simplificând la maxim: alegem o identitate de cerşetor, de beţiv, de drogat, de străin, de homosexual, de polițist 
etc. şi ieşim pe stradă, în locuri unde nu ne cunoaşte nimeni, com-portându-ne ca atare. Ce exerciţiu sublim! Ce 
test de curaj, de imaginaţie şi de veridicitate! 

Este cazul să insist pe infinitatea de identități pe care le puteţi împrumuta, sau este util să fiu mai convingător cu 
privire la utilitatea acestor identități? Cred că nu e cazul să insist pentru nimic. De altfel, dacă aţi ajuns aici, cred 
că sunteţi puternic atraşi de magia artei "atât de dramatice" şi vă veţi descurca singuri. 

Ceea ce e important de spus este doar faptul că fiecare exerciţiu trebuie făcut separat, cu concentrarea necesară 
şi cu răbdarea de a-l lăsa să-şi dea roadele. Abia pe urmă se poate 

trece la altul. Nu faceți nimic cu ghiotura, nu fiți grăbiţi, fiindcă... la urma urmei, unde ne grăbim cu toate 
planurile noastre cincinale, decât spre sfârşitul de care ne temem toți? Nu trebuie să uităm nici o clipă că săgeata 
este mult mai importantă decât ținta şi că viața noastră este chiar drumul. 

Explicaţie 

Ar fi fost mai simplu să ordonez capitolele de până acum printr-o coerenţă care v-ar fi scutit de salturi de la o 
temă la alta. Poate că v-ar fi fost mai simplu. 

Cu scuzele de rigoare, trebuie să-mi acordaţi dreptul de a vă surprinde, de a vă produce probleme şi de a vă 
obliga, prin acest fel de artificiozitate, la meditaţie şi chiar la păreri contrare. 

Spuneam, la început, că scopul principal al lucrării este declanşarea şi am încercat să nu mă abat de la acest 
Scop. 

Tot ce aţi citit stă sub semnul experienţei, deci, poate fi demonstrat, dar nu voi exclude niciodată diferenţa, care 
este factorul de progres cel mai important. Frumuseţea constă în diversitate (frumuseţea, nu soluţia), declanşarea 
acestei varietăţi nu poate fi decât benefică. 

Vă mulţumesc pentru răbdare şi vă urez succes în continuare! 

AL DOILEA CONȚINUT 

Multe vor fi de spus pentru această a doua etapă. Extrem de important acum mi se pare de a sesiza o nuanţă fără 
de care putem aluneca spre o corectitudine banală şi necreatoare. 

Se vorbeşte deseori despre diferenţa dintre artele care se 

152 

subordonează adevărului şi simţirii, aşa cum este Arta actorului şi artele care se subordonează unor reguli 
estetice şi necesită asimilare culturală, cum sunt dansul sau pantomima. Acestea din urmă ar provoca emoția 
prin acumulări succesive, prin cunoaşterea semnificaţiilor, deci, prin luciditate, iar Artei dramatice îi este 
necesară starea obţinută, uneori, empiric, "din talent" sau îi trebuie doar adevărul de viaţă ş.a.m.d. 

Cu alte cuvinte, actorul de teatru nu poate conjuga uşor mijloace de expresie proprii actorului de teatru muzical 
sau necesare teatrului-dans. Nimic mai fals. 

Nimic mai fals şi mai periculos decât pedagogia care se subordonează căutării stării, confundând adevărul cu 
verisimil. 

Confortul scenic nu vine din senzaţia de adevăr pe care trebuie s-o aibă actorul, aşa ca în viaţă. Confortul scenic 
vine din îndemânarea pe care el o obţine în urma exerciţiului intensificat cu scopul esenţializării. Lucru deloc 
complicat, odată înţeles. 

încăpăţânării pe o poziţie deosebită acestei teorii nu i se pot opune decât practica şi rezultatele. 


Sunt nevoit să subliniez o anumită intenţie a diferitelor şcoli de teatru de a eluda exerciţiul cu obiectul imaginar 
al cursanților, recurgându-se la folosirea doar a obiectului real, care are, nu-i aşa, mai multe valenţe: el poate fi 
luat ca atare, poate căpăta valoare sentimentală sau poate deveni altceva etc. 

De acord cu acest principiu, pentru prima fază de lucru, pentru primii paşi, aceia ai conştientizării acţiunilor 
involuntare din viaţa de toate zilele. 

A rămâne la acest nivel înseamnă a condamna actorul la meseria de actor de film, foarte onorabilă, de altfel. 
Am specificat undeva, în această lucrare, diferenţa dintre actoria de film şi cea de teatru, iată, mai adăugăm 
acum această 

diferenţă, aceea a existenţei sau inexistenţei obiectelor reale. 

Posibilitatea omenească de a rememora senzaţii avute cândva, capacitatea actorului de a crea un univers real din 
nimic, constituie însă un mare atu pentru actor şi pentru evenimentul scenic, creează îndemânarea care oferă 
siguranţa şi permite desprinderea de materie, pregătind plonjeul în imaginar, care este, de ce să n-o spunem, 
mult mai bogat şi mai ofertant. 

Nu cred că este greu de înţeles şi de acceptat faptul descris anterior, că actul scenic nu conţine nimic real, ci-l 
conţine pe acel "cum ar fi, dac-ar fi", că firescul din scenă nu este cel de pe stradă şi că plăcerea execuţiei 
devine, de fapt, singura plăcere reală a actorului din timpul spectacolului. 

Notăm acum aceste lucruri şi deschidem pagina etapei a doua, în speranţa că, pe parcurs, vom căpăta 
deprinderea de a vorbi o limbă, străină la început, cu toate regulile ei, chiar dacă ne va veni tot timpul să vorbim 
pe limba noastră neaoşă, adică aşa cum ne vine, când ne vine. Nu există nimic mai peri-culos decât ceea ce ne 
vine, pentru că asta duce la neaoşism vulgarizator şi fără nici un scop evolutiv. 

RESPECTAREA INDICAȚIEI 

Suntem cu toţii de acord în ceea ce priveşte etapizarea muncii cu viitorul actor, aceasta fiind formată din cele 
trei părţi: a fi, a întruchipa şi a treia parte, adăugată în această lucrare, a reface sau a păstra. Cunoaştem cu toţii 
dificultatea trecerii de la exerciţiile de improvizație, libere şi incitante, la respectarea textului scris şi la 
subordonarea în faţa propunerii dramaturgului. Cu alte cuvinte, ştim cu ce greutate se face trecerea de la 

improvizaţia globală la cea jalonată de praguri şi trepte. 

Voi sublinia acum un alt moment, care, dacă nu este bine comunicat cursanților, creează aşa-zisa "criză de anul 
trei”. L-aş numi momentul trecerii de la impulsul interior la cel dat de regizor, deci, din afara actorului. 

Vine o clipă când exerciţiul trebuie să devină spectacol, când, în scopul acelui "a păstra" de care pomeneam mai 
sus, este nevoie ca partenerii să nu mai fie surprinşi prin ineditul spaţiului sau al soluţiei şocante cu care rezolv 
astăzi o problemă scenică, ci trebuie ca eu să refac întreg traseul ales, desigur cu prospeţimea primei daţi, fiindcă 
trebuie în mod absolut obligatoriu să păstrez soluţia plastică oferită de cel care semnează regia spectacolului. 
Nu este nici o dificultate în efectuarea acestei etape, cu condiţia ca ea să fie perfect înţeleasă de cei care învaţă 
meseria de actor. Nu cred că este dificil de înţeles că, în acest moment, improvizaţia nu face decât să-şi jaloneze 
zona şi că impulsul iniţial nu mai vine dinlăuntru, ci din afară... 

Cum se poate obţine această ultimă condiţie a actoriei, depinde totdeauna de cei care conduc grupul, metodele 
putând fi foarte diferite, în funcţie de abilitatea şi, în cele din urmă, de personalitatea lor. Cel mai bine este, cred, 
când regizorul declanşează actorii pentru a le crea cel puţin iluzia că soluţia vine de la ei (vă amintiţi că am 
discutat asta, la început), dar nu totdeauna este posibil şi nu totdeauna un regizor, fie el cât de celebru, este şi un 
bun profesor de actorie, de aceea este foarte important ca artistul, în arsenalul său actoricesc, să posede şi acest 
minunat instrument al adaptabilităţii, al preluării, al lichidităţii interioare, datorită căruia se poate anima în faţa 
propunerii şi o poate prelua în mod constructiv. 

Ca să recapitulăm, putem etapiza astfel: există o primă parte, 

când impulsurile interioare mă conduc spre acţiune şi mai există o a doua parte, când impulsurile exterioare 
preiau comanda. Acest moment se mai poate numi respectarea indicaţiei. 

SUBIECTIV - OBIECTIV 

Aş menţiona acum faptul că orice fel de act artistic este, de fapt, o pendulare între permis şi nepermis, între 
obiectiv şi subiectiv şi, poate, într-o şi mai explicită exprimare, actul artistic este ceea ce se petrece la graniţa 
dintre viaţa publică şi cea privată a artistului. 

Cu alte cuvinte, dacă artistul nu posedă o viaţă privată bogată şi una publică reală, nu va putea genera un câmp 
energetic remarcabil născut din conflictul celor două zone... Spunem conflict acolo unde este tensiune, acolo 
unde contrariile se atrag sau se resping. Ori închis şi deschis, negru şi alb, cald şi rece, sus şi jos etc. presupun 
tensiune şi conflict. 

Conflictul este motorul care face posibilă eliberarea de energie în teatru şi-l găsim pretutindeni în textele 
dramatice. Oricât de voalat, avem datoria de a-l descoperi, fiindcă fără conflict, nu există relaţie, şi fără relaţie, 
nu există teatru. Aş sublinia că prin conflict nu înţeleg ceartă sau scandal. Există infinite tipuri de conflict, chiar 
atunci când atmosfera este deosebit de calmă şi de tandră. 


Conflict în sens teatral este atunci când doi oameni se ceartă, dar şi atunci când ei se doresc. A privi la o 
persoană, sau chiar la un obiect pe care-l admiri, presupune tensiune, atracţie, deci, conflict. Chiar în clipa când 
vrei să te aşezi pe 

un scaun, această dorinţă se numeşte tensiune, deci, conflict. Insist asupra acestor explicaţii, fiindcă dacă nu se 
înţelege bine ce este conflictul scenic, nu se pot face paşii următori. lar raportul dintre subiectiv şi obiectiv este 
mecanismul care, dându-ne identitate, face ca orice conflict-tensiune scenică să poată exista între cineva şi 
altcineva, eventual, între cineva şi ceva. Conflict-tensiune între ceva şi altceva nu există pe scenă decât în 
spectacole de sunet şi lumină. 

Construcţia acestui cineva, care în viaţa de toate zilele nu este necesară, el existând de la sine, este deosebit de 
importantă. 

Sunt în acest capitol două idei importante, care se cer analizate separat şi... foarte serios: graniţa dintre obiectiv - 
subiectiv şi tensiunea. 

DIN NOU DESPRE EU 

Louis Jouvet spune că actorul este acea persoană care posedă încă un Eu. Nu-l contrazic, dar completez spunând 
că Eurile noastre sunt atât de multe, încât nici nu reuşim să le contabilizăm. In viaţă, ele funcţionează perfect, 
liber şi normal. Se cer însă serios analizate, pentru ca, odată stăpânite, să poată fi utilizate pentru scenă. 

Este simplu de înţeles şi de acceptat faptul că fiecare dintre noi avem o sumedenie de identități suprapuse, că 
suntem în acelaşi timp şi copilul care am fost cândva, şi persoana adultă de acum, şi sexul pe care l-am primit, 
dar şi funcţia pe care o avem. Suntem o menajerie de fiinţe şi animale, din care, câteodată, iese la iveală o fiinţă 
de care nu aveam habar, care ne poate surprinde şi chiar speria, şi toate acestea, supra- 

puse, concomitente, coabitând în acelaşi corp unic, ceea ce ne face să credem în unicitatea fiinţei noastre. 

Da, suntem un summum, suntem unici, dar constituiți dintr-o infinitate de elemente, suntem o "lume" şi această 
lume este foarte bogată, avem datoria de a o cunoaşte şi accepta, înainte de a dori s-o manipulăm. Este bine să 
facem un bilanţ personal şi, deşi nu vom putea stabili decât generalităţi, sunt foarte bune şi acestea, pentru 
început. 

Am mai vorbit despre acest lucru, la început, dar acum vom intra în profunzime şi sper să fiu convingător în faţa 
dumneavoastră, cel puţin până vă veţi lămuri prin practica pe care o veţi face pe baza celor aflate aici. 

Să ne imaginăm o scenă. Două persoane faţă în faţă schimbă nişte vorbe. Este un conflict. El zice: am venit, ea 
răspunde: n-am nevoie de tine, el atunci vrea s-o sărute, iar ea începe să ţipe, spunând că toată ziua a aşteptat şi 
că s-a săturat să facă toată treaba în casă. Drept concluzie, el îi dă o palmă, spunându-i că aduce bani în casă şi 
are dreptul să bea o bere cu prietenii... etc. 

La o privire fugară, concluzia ar fi că doi oameni se ceartă şi... asta-i tot. Ei, ce veţi spune dacă voi afirma că aici 
e vorba de o scenă în cinci sau chiar şase personaje, fiindcă la fiecare replică sau acţiune-replică, altcineva, iritat, 
iese la iveală? 

Să analizăm. Cel care vine este boemul care a avut poftă de libertate, cea care răspunde este soţia revoltată de 
încălcarea unor convenţii matrimoniale. Spunând "n-am nevoie de tine”, ea trezeşte masculul care reacţionează 
la interdicţie şi se vrea satisfăcut, mascul care, la rândul său, irită fetiţa slabă din copilărie şi care se apără ţipând 
şi trezind bruta ce reacţionează promt şi fără rațiune... timp de o secundă, după care reapare soţul raţional chiar 
în absurdul său 

şi care motivează într-un fel oarecare gestul necugetat. 

Ce spuneţi de asta? Nu-i aşa că-i ciudat de adevărat? Şi aici este vorba doar de cea mai simplă scenă posibilă, 
scenă eşantion pentru exemplificare. Vă închipuiţi că o asemenea analiză pe un text de valoare necesită o muncă 
susţinută, dar care odată făcută, vă va da satisfacţii din cele mai mari. 

Nici nu mai vorbesc de faptul că, de îndată ce travaliul va fi executat, analiza va deveni reflexă şi de la sine vor 
apărea entităţile care-şi vor etala reacţiile cele mai bizare şi contradictorii, fără preambul, dar cu aceeaşi credință 
ca şi când ar servi un scop comun. Şi chiar aşa şi este, ele servesc un scop comun - susţinerea unui personaj în 
toată complexitatea lui omenească, eliberat de prejudecăţi ca "acest cutare nu poate face aşa ceva", gândire care 
duce la sărăcire şi la rigiditate. 

Am primit acum certificatul de libertate coordonată, ceea ce duce la declanşarea celor mai ascunse forţe (câte 
există) din magma inconştientului nostru şi a tuturor forţelor obţinute de conştient prin cultură, experienţă de 
viaţă, observaţie, imaginaţie etc. 

REVENIM LA UNGHIURI 

Am vorbit în partea întâi despre unghiuri. Am sesizat importanţa lor pentru existenţa noastră pământeană. Am 
folosit expresia "geometrie a spiritului". Vom merge mai departe, încercând să fructificăm cele înţelese până 
acum şi vom continua expunerea anterioară. 

Dacă socotim că o replică plecând de la mine spre tine este o dreaptă, putem accepta că ea, replica, atinge o 
ţintă, un Eu. 

Acel Eu ripostează într-un fel specific şi personal trimițând înapoi, sub formă de săgeată, o altă replică. Dacă 
această a doua replică ar atinge acelaşi Eu, ar dispărea conflictul, pentru că Eul provocator n-ar fi în nici un fel 
surprins şi ar sta nepăsător (se şi întâmplă acest lucru adeseori). De cele mai multe ori însă este lovit un alt Eu, 
care reacţionează surprins şi prompt, iritând la rândul său o entitate nouă la celălalt... şi tot aşa. 

Noutatea expunerii acesteia faţă de cea anterioară este că socotim replica o săgeată, o linie dreaptă prin care 
curge o energie, iar pe cea de-a doua replică o socotim tot o linie dreaptă, prin care, la fel, curge o energie, dar 
care trebuie să lovească alături de prima ţintă, creându-se astfel... un unghi. 

Dacă vizualizăm fiecare dialog ca pe un schimb energetic de această factură, voi aminti observaţia din partea 
întâi, că ascuţimea diferită a unghiurilor oferă scenei energie diferită, voi aminti că un cuţit nu taie, dacă unghiul 
celor două fațete ale sale este incorect calculat. Dacă Eurile aceleiaşi persoane intrate în dialog vor fi foarte 
apropiate, vor produce un anume efect, iar dacă vor fi foarte depărtate, vor produce un cu totul alt efect. 

Dacă femeia, reproşând soţului singurătatea, va primi răspuns de la un boem, se va crea un anume conflict, iar 
dacă răspunsul va veni de la un pasionat de propria sa meserie, se va crea un cu totul alt conflict. 

Este bine să ne imaginăm aceste Euri (pe care le vom descoperi în noi) ca pe nişte puncte înşirate de-a stânga şi 
de-a dreapta diametrelor unui cerc. Cercul este un tot, dar acolo, înlăuntrul său, sunt o infinitate de diametre şi o 
infinitate de puncte care nu sunt suprapuse, sunt la distanţe diferite faţă de centru şi, deci, cu care se pot crea 
unghiuri diferite, o linie continuă, dar devenind un zig-zag, care este însăşi povestea 

ciudată şi surprinzătoare a spectacolului... Iar energiile declanşate depind de opţiunile noastre, care, la rândul 
lor, scot la iveală inteligenţa şi bunul gust. 

IARĂȘI IMAGINAȚIA 

Probabil că şocul următoarei afirmaţii va fi mare, dar ea trebuie făcută. Imaginaţia blochează contactul cu 
realitatea. 

Pentru actor, contactul cu realitatea înseamnă baza de pornire în orice întreprindere scenică. Lipsind acest 
contact, el va pluti în iluzoriu, în convenţional şi în fals. Publicul va simţi că el "se face", va simţi neadevărul 
din convenţie. Realitatea de care vorbesc acum se referă la primii paşi în realitatea scenică, la sen-zorialitatea 
care-i este proprie actorului pe scenă. 

Pentru aceasta, primii paşi în învăţarea Artei scenice se fac recapitulând şi conştientizând simţurile. în această 
etapă, simţurile care declanşează gândul sunt cele mai importante, sunt singurele importante. Orice deviere în 
imaginar nu face decât să falsifice şi să denatureze. Şi asta pentru că imaginaţia, care este foarte importantă, 
trebuie aşezată la locul ei, locul acesta fiind de instrument care trebuie folosit la momentul potrivit. 

Pentru început, ancorarea în prezent este esenţială şi tot ceea ce se interpune contactului direct cu realitatea este 
o eroare. Imaginaţia folosită în acest moment este deci eronată. 

Nu trebuie uitat faptul că momentele scenice, ca şi cele din viaţă, intră în dificultate în ceea ce priveşte contactul 
cu realitatea. Vine o clipă în care imaginaţia devine esenţială, aşa cum podul leagă două maluri, aşa cum umbra 
prelungeşte corpul real. Atunci, fără ea nu se mai poate şi oricine se foloseşte de 

ea este motivat şi înţeles. 

Dar a face apel la acest instrument, atunci când el nu se poate sprijini de nimic, atunci când nu există malul care 
să-l susţină, nu va duce decât la falsul mai sus amintit, fals de care spectatorul, în mod instinctiv, se va feri. 
Imaginaţia leagă prezentul existent de viitorul care totdeauna este iluzoriu şi schimbător deci incert. Nu se poate 
porni decât de la certitudine spre necunoscut şi niciodată invers. 

REALITATEA COMUNICĂRII 

Fenomenul teatral presupune trei trepte: întâlnirea, Comunicarea şi Actul. Nu se poate una fără alta, nu se poate 
schimba ordinea acestor trepte, nici una dintre ele nu poate lipsi. 

Se impune analiza acestui fenomen real şi subtil care se numeşte "comunicare", ca treaptă de legătură. 

Spunând comunicare, vreau să mă refer la modalitatea de funcţionare a empatiei, despre care am vorbit la 
început. 

Este limpede că, prin simţurile noastre, intrăm în contact cu realitatea înconjurătoare. Vedem o scenă de viaţă şi 
reacţionăm, auzim nişte zgomote sau nişte sunete şi reacţionăm, în funcţie de cele văzute sau auzite, în funcţie 
de dispoziţia de moment pe care o avem etc. Din acest moment, se impune o nouă clasificare a simţurilor: văzul 
şi auzul ne ating prin vibraţie subtilă, gustul şi pipăitul prin vibraţie chimico-fizică, iar mirosul ar intra într-o 
categorie aparte, aşa cum am mai explicat într-un capitol anterior. 

Oricum am primi informaţia, dar mai ales prin văz şi auz, 

această informaţie se transformă, indiferent cu ce viteză, în idee... 

Fenomenul observat asupra căruia insist ca asupra unei descoperiri speciale, petrecut întotdeauna la fel, dar 
niciodată comentat, este că tot ceea ce ne atinge în mod empatic este datorat unei transformări instantanee în 


ideea care, oricât de sumar exprimată, ne tuşează, redevenind la fel de rapid fenomen transferat. Atât de rapid, 
încât scapă observaţiei, lăsând senzaţia unui transfer direct şi nemijlocit... 

Orice imagine, orice relatare, chiar orice sunet care conţine o încărcătură semnificativă emoţională, creează 
empatie prin naşterea similitudinii, ceea ce presupune, de fapt, ideea că... mie mi se putea întâmpla acest lucru. 
Orice fenomen care nu naşte această idee nu va avea nici un efect asupra mea, el neputând fi transferat. 

Este simplu de înţeles şi de concluzionat că, în meseria de actor, stăpânirea ideilor este o obligaţie. Este vorba 
despre ideile născute din imaginile create de autor şi regizor. 

Lanţul comunicării ar fi în teatru: idee-imagine-idee-imagine-idee, reprezentând autor-regizor-actor-spectacol- 
public, spre deosebire de viaţa normală, unde lanţul începe cu imaginea care naşte ideea. 

Luciditatea despre care vorbeşte Diderot se referă la această ecuaţie şi obligă actorul la construcţie intelectuală, 
ca prim pas în declanşarea unui proces scenic. 

Am cunoscut sau am auzit despre transferul nemijlocit, despre contactul miraculos şi vindecător. Mi s-a 
întâmplat un fenomen şocant când, după atingerea mâinii unui iniţiat, starea mi s-a schimbat fundamental, 
corpul mi-a devenit uşor şi nebănuite forțe, ilogice forţe, au început să mă anime. Spun ilogice, pentru că ele 
scăpau logicii mele. Apoi, după ceva 

timp, mintea începea să lucreze şi să dizolve acele "concentrate de energie”, ingurgitându-le treptat şi simțind pe 
o lungă perioadă efectul medicamentului administrat. Este posibil ca, după ani de eforturi şi abţineri, un iniţiat 
să tran-sfere la modul subliminal ceea ce el a produs în ființa sa. Este posibil ca lucrul transferat să treacă graniţa 
dintre "noi" pe o cale ocultă şi, abia ajuns în mine, să se dizolve producând fenomene. Adevărat, dar asta după 
ce iniţiatul a depus ani şi ani de eforturi sau după ce obsedatul a fost ani şi ani structurat de obsesiile sale, de o 
ideatică fermă şi clară... fenomenul petrecându-se şi în faţa unor persoane cu energii direcționate şi negativ, nu 
numai pozitiv. 

Repeziciunea cu care se face transferul nu certifică inexistenţa ideii, oricât de comprimată ar fi ea. Iubirea, de 
pildă, are o sumă de motivații în spatele afirmației "nu vreau nimic de la tine". 

Antipatia poate fi doar o nepotrivire de culori ale celor două aure individuale; simpatia la fel, o simplă potrivire, 
comunicarea însă este mult mai mult şi se poate face doar la modul, să-i zicem, digital. în caz contrar, s-ar fi 
văzut măcar un singur caz de transfer mediumnic al informaţiilor acumulate şi ele nu s-ar mai pierde odată cu 
dispariţia celui ce le poseda... 

ACŢIUNEA... SCENICĂ 

Este interesant de stabilit, măcar din necesitatea comunicării, ce se înţelege prin "acţiune fizică". S-a mai spus 
aici: totalitatea gesturilor şi atitudinilor noastre, care produc un efect 

material asupra mediului înconjurător - persoane şi obiecte -se poate numi acţiune fizică. Este, poate, urmarea 
stimulilor din exterior sau a gândului stimulant care ne obligă la a acţiona. Desigur, stimulul exterior urmează un 
traseu bine stabilit, transformându-se în gând, chiar imperceptibil ca rapiditate, şi care apoi, ca reacţie, comandă 
acțiunea fizică analizată. 

Vorbim deseori despre acţiunea psihică şi socotim că ea este ceva cunoscut, obişnuit. Obişnuit da, dar 
cunoscut... mai puţin. 

Faceţi o întrerupere aici şi daţi o definiţie personală acţiunii psihice... Nu mai ţineţi minte? 

Să ne reamintim. Acţiune psihică este cuvântul, cel despre care am vorbit într-un capitol anterior cu referire la 
valenţele lui. 

Cuvântul, generat de gândul nostru, care se naşte, la rândul lui, din stimuli... 

Gândul poate genera acţiuni fizice sau psihice, de cele mai multe ori, şi una, şi alta, iar câteodată chiar în mod 
contradictoriu. 

Conform obiceiului stabilit deja în această lucrare, nu voi insista pe exemple, părându-mi-se destul de simplu 
subiectul, ci voi trece la punctul trei al expunerii. 

Dacă analizăm un fapt de viaţă, putem să-l împărţim în câteva acţiuni fizice şi alte câteva acţiuni psihice (vorbe 
deci replici). 

Ierarhizarea acestor câteva segmente ne va lămuri că nu toate sunt importante în mod egal şi că într-o analiză 
judicioasă, vor apărea segmente principale şi subordonate. Cele subordonate fiind necesare doar pentru coerenţa 
şi susţinerea discursului, cele principale fiind chiar esenţa faptului de viaţă analizat: un bărbat se întâlneşte cu o 
tânără fată şi, din vorbă în vorbă, ajung la cearta care se lasă, în cele din urmă, cu o 

palmă primită, să zicem, de bărbat. Ce s-a întâmplat? O serie de acţiuni fizice şi psihice, generate de un gând 
anume şi, în final, se poate conchide că "o fată a pălmuit un bărbat pe stradă”. Iată, apare un termen atât de des 
folosit, încât nici nu-l mai băgăm în seamă: FAPTA. 

De fapt, ce s-a întâmplat? Orice poliţist va consemna fapta aceasta, din care însă va deduce o altă faptă 
importantă, şi anume că bărbatul i s-a adresat ireverenţios fetei. O faptă, cea care a generat conflictul, de data 
asta, verbală. 


O acţiune psihică sau una fizică poate genera conflictul la fel de bine, după cum, la fel de bine, poate deveni 
faptă. 

De ce este importantă această departajare dintre acţiuni şi fapte? Pentru că, dacă în scenă nu există fapte, ci 
numai acţiuni, nu este poveste, nu este conflict şi nu este teatru. 

Pare foarte simplu, acesta nu este decât un element minor în aparenţă, dar fără de care nu se poate. 

Momentul scenic este un moment limită, demn de a fi relatat, bazat pe fapte şi nu pe modalităţi de a executa 
acţiuni, bazat pe CE şi nu pe CUM. 

Simplitatea literei A nu motivează ignorarea acesteia, iar alfabetul teatral are mai multe litere decât cel 
chinezesc. 

TEATRUL RITUAL 

Orice acţiune repetată un timp îndelungat, căpătând o anumită mecanicitate, creează obişnuinţă, devine 
arhetipală şi recognoscibilă. 

Orice fapt de viaţă, comportament uman etc, prin repetiţie, permit analiza şi esenţializarea care duc la 
descoperirea 

schemei de funcţionare şi la putinţa de a fi recunoscute şi refăcute. 

Aceasta ar fi una din definițiile ritualului. Semnificațiile căpătate pe parcurs nu fac decât să adâncească efectul 
pe care-l poate produce asupra psihicului participanţilor un asemenea ritual, dar modalitatea rămâne aceeaşi. 
Ritualuri există de când omul a început să gândească şi să sintetizeze, să dea valoare de simbol unei întâmplări 
sau unei acţiuni cu efect mai mult sau mai puţin întârziat. Ritualurile stau la originea religiilor şi riturilor, la 
rândul lor, fiind modalitatea de exprimare a acestora. 

Ca vârstă, cu siguranţă că teatrul este mult mai tânăr decât ritualul. Analiza, chiar superficială a fenomenului, ne 
lămureşte că teatrul este o "invenţie" mult mai sofisticată şi a necesitat un alt nivel de dezvoltare intelectuală a 
umanității. 

Cu toate acestea, suntem deseori martori la spectacole-ritual, spectacole care se revendică a fi teatrale şi care, 
sper că voi fi destul de convingător aici, nu sunt. 

Actul de viaţă surprins şi sintetizat de artist în opera sa este doar propria sa observaţie, este, dacă vreţi, propriul 
său ritual, cu valoare de simbol doar pentru el şi pe care, tocmai de aceea, îl propune public, având speranţa de a 
convinge prin justeţea observaţiei sale. Nu-l poate prezenta ca pe ceva deja acceptat. 

Este obligatoriu ca niciodată un spectacol teatral să nu înceapă prin a fi ritual. Un spectacol al unui teatru, oricât 
de alternativ ar fi el, nu poate începe decât cu forma particulară a observaţiei, la care, asistând, spectatorul poate 
tresări datorită recunoaşterii empatice a propunerii, poate adera spiritual, ca mai apoi, condus de magicianul 
scenei, să participe la crearea noului "arhetip". 

Ca de obicei, nu voi insista prea mult asupra a ceea ce mi se pare evident, nutrind speranţa că bunul simţ ne va 
cele două elemente esenţiale ale teatrului, scena şi sala, prin prăbuşirea actorilor în scheme născute anterior, 
făcându-i să se refere la o problematică neînţeleasă şi cu rezolvări străine, născând o alienare a spectatorului şi o 
suferinţă a actorului, convins astfel că spectatorii nu merită un asemenea minunat spectacol... în acest fel, vom 
evita acel moment neteatral - ei cu ale lor şi noi cu ale noastre! 

Nimeni nu are dreptul să numească teatru un "ritual cunoscut" folosit în mod public, nici măcar teatru alternativ, 
fiindcă atunci totul ar avea acest drept, şi slujba de la biserică, şi comemorarea, şi înmormântarea, orice... 

Câte se mai pot spune despre acest subiect? Multe sau puţine, dar rostul nostru de practicieni este altul şi sper că 
aceasta lucrare va fi convingătoare în acest sens. 

IUBIREA 

"Meseria unui actor începe prin arta de a iubi şi a admira", spune Louis Jouvet în "Le comédien desincarne”. 
Am ales ca argument acest citat, fiindcă acum, spre final, simt că trebuie să atingem acest subiect, atât de 
controversat. 

Sunt autori care susţin, repetând citatul biblic, că acolo unde dragoste nu e, nimic nu e... Se zice că dragostea 
este liantul dintre persoane, fără de care nici o relaţie trainică n-ar fi posibilă. 

Aşa inegali cum suntem, aşa incorecţi şi diferiţi în gândire, având întotdeauna interese diferite, conduşi de 
orgoliu şi de lipsa de măsură care ne caracterizează ca oameni, avem, din fericire, acest dar de la Dumnezeu care 
se cheamă iubire. 

Vedeţi? O dată am zis iubire şi de două ori am zis dragoste şi trecem neatenţi peste acest amănunt, căzând în 
capcana confuziei - altă caracteristică omenească. 

Pentru că, dacă de dragoste suntem capabili cu toţii şi nu ne înmulţim prin sciziparitate sau prin butăşire, de 
iubire suntem capabili foarte puţini dintre noi. 

Acolo unde dragostea face ravagii prin amplificarea simțului de posesiune şi prin tendința de cucerire a celuilalt, 
nu ne putem aştepta la un "liant" prea durabil între fiinţe. Şi, pentru că iubirea se deosebeşte fundamental de 


dragoste prin amplificarea altruismului, prin sacrificarea ego-ului, prin uitarea de sine, cu toţii o proslăvim, chiar 
dacă n-am cunoscut acest sentiment decât teoretic. Alegerea unei singure ipostaze în detrimentul celeilalte 
constituie o gravă eroare. De vină sunt confuzia, creatoare de simplism, sau dihotomizarea cea logică, dar 
creatoare de dogmatism. 

Cred că înţelegerea corectă a datelor ar trebui să ne ducă la concluzia că avem de-a face cu două fenomene 
complementare. 

Dragostea, provenită, născută din forţa noastră vitală şi care se mai poate numi "foamea speciei", este la fel de 
importantă ca iubirea, care ne poate deschide porţile paradisului. 

Fără dragoste, n-am putea rezista ca specie, nu ne-am putea înmulţi şi perpetua. O întâlnim la toate fiinţele, 
vegetale sau animale. Noi, oamenii, fiinţe raţionale, am reuşit să o urâţim ca pe ceva abject şi ruşinos, dar, fără 
acest motor în doi timpi, de foarte multă vreme planeta noastră ar fi pustie. 

Dragostea este un pas spre divinitate, introduce în trupul şi 

spiritul nostru setea de partener, necesitatea relaţiei şi a comunicării. Este primul pas. 

Dacă, însă, acest pas, din lipsa de înţelegere, din proasta educaţie sau mai ştiu eu din ce motiv, rămâne 
suspendat şi bate pe loc, sentimentul golirii şi cel al inutilităţii vor apărea urgent şi iremediabil, sentimentul 
absurdului ne va cotropi, pentru că în mod firesc dragostea este un exerciţiu pentru iubire. Nu pledez pentru 
forțarea ca o relaţie normală de dragoste să se transforme în iubire. Nu, pentru că în felul acesta însăşi iubirea 
noastră poate fi ratată, poate deveni chircită şi cavernoasă. 

Poate să devină la fel de monstruoasă prin credinţă, atât de profund inoculată de-a lungul a mii de generaţii, în 
unicitate şi exclusivism: mă iubeşti numai pe mine, şi pe nimeni, şi nimic altceva! 

Cum este posibil? Tocmai acum, când aţi reuşit să iubiţi, vi se spune să nu mai iubiţi? Judecaţi, vă rog, singuri, 
şi recunoaşteţi că, atunci când sunteţi îndrăgostiţi, iubiţi totul -cerul, pământul şi toate fiinţele din jurul vostru. 
Sentimentul acela plenar este amendat tocmai atunci când apare, bineînţeles de către cei care, probabil, nu l-au 
cunoscut. 

De fapt, iubirea nu este sexualitate, ci este cea mai îmbrăţişătoare formă de relaţie cu tot ceea ce ne înconjoară, 
este singura relaţie posibilă între mine şi restul lumii. Cu condiţia ca fiecare din paşii făcuţi în acest domeniu 
subtil să ducă la amplificare, să extindă sfera noastră personală spre infinit, spre divin. Păcatele noastre nu 
provin din dragoste pătimaşă şi iubire, ci din neînţelegerea modului cum putem evita exclusivismul. Iubirea este 
posibilitatea noastră de îmbogăţire şi ar trebui să o înţelegem ca pe lumina soarelui, care se dăruieşte şi nu se 
împarte, oricât de mulţi ar beneficia 

de ea. 

Am dezvoltat acest subiect insolit, pentru că Arta actorului, aşa cum spune şi Jouvet, începe cu arta de a iubi. 
Ar mai fi de adăugat doar faptul că un pedagog care nu are, sau nu-şi dezvoltă, capacitatea de a iubi, nu poate 
efectua munca aceasta, oricâte cunoştinţe ar stăpâni... 

SECȚIUNEA DE AUR 

Am ajuns acum la capătul unui traseu care, urmat şi înţeles, ne va propulsa într-o sferă imediat superioară, o 
zonă a transcenderii, cel puţin la nivel ideatic. 

Am mai specificat cândva că tot ceea ce veţi găsi în aceste rânduri nu este şi nici nu poate fi "poezie sau 
filosofie”. 

Aveţi de-a face cu tehnici care vă pot uşura transcenderea, iar aceasta odată realizată, cu greu poate fi explicată 
sau comentată. 

Voi fi cât se poate de scurt, scriind doar pentru cine este pregătit să perceapă cele ce urmează. 

"Prin ochi poţi face să se scurgă aproape toată energia corpului, dar atunci ochii vor deveni tensionaţi: nu vei 
mai fi capabil să dormi, nu vei mai fi capabil şă te relaxezi. Toţi cei care încearcă să-i domine pe alţii nu vor mai 
avea parte de odihnă. Dacă te vei uita la ochii lor, aceştia vor părea foarte vii, dar feţele lor vor fi moarte... în 
magia neagră, îţi foloseşti energia doar pentru dominarea altora. în magia albă, se folosesc aproximativ aceleaşi 
metode, dar aici energia este folosită doar pentru a-ţi domina propria viaţă...", se spune în "Vijnana Bhairava 

Tantra". Este foarte important să înţelegem că aici nu este nimic poetic, ci că este vorba despre ceva concret şi 
real. 

Nimic nu se constituie mai uşor într-un triunghi, decât privirea omului. 

Imaginaţi-vă cei doi ochi ai voştri şi punctul privit. Indiferent la ce distanţă ar fi acel punct, privirea trimite către 
el întotdeauna două drepte de energie, care nu sunt paralele, ele întâlnindu-se în acel punct. 

Se spune că, dacă noi am şti să privim cu adevărat, n-am mai avea nevoie să raţionăm atât, îndepărtându-ne, de 
fapt, de la esenţa lucrurilor. Cu alte cuvinte, dacă am reuşi ca schimbul energetic să fie făcut corect, relaţia cu 
mediul înconjurător ar putea fi mult îmbunătăţită şi n-ar mai fi nevoie de atâtea crezuri. 

V-aţi gândit vreodată că acela care-şi proclamă sus şi tare credinţa în ceva sau în cineva, declară în acelaşi timp, 
şi tocmai prin aceasta, că nu ştie? 


"Eu cred că există undeva un oraş frumos, construit din aur şi diamante scânteietoare, în care aş dori să trăiesc." 
Dacă am păşit o singură dată pe străzile acestui oraş, dacă măcar o dată i-am privit cupolele strălucitoare şi, 
urmare a acestor luări de contact, voi spune "cred că există", aş fi ridicol. Atunci ar trebui să spun - ştiu, şi 
niciodată nu voi simţi nevoia să fac vreun efort pentru a convinge pe cineva despre acest lucru. 

Eu ştiu şi cu asta basta. 

Până atunci, credinţa este o cale de acces spre cunoaştere (deşi au fost destule cazuri când, dintr-o rațiune care 
ne scapă, oameni fără credinţă au fost întorşi în mod forţat din drum spre revelaţia care le-a schimbat pe deplin 
optica). Nu despre accidental vorbim aici, ci despre programatic, aşa că vom reveni la... privire şi la unghiurile 
ei. 

Cu cât obiectul privit, punctul este mai aproape, triunghiul este mai bine definit, ajungându-se (posibil) până la 
privirea încrucişată a miopului. 

Se obişnuieşte un exerciţiu de încrucişare voită a privirii, pentru tonifierea muşchilor oculari şi ameliorarea pe 
această cale a vederii. Există însă pe acest parcurs al privirii încrucişate, un punct anume, datorită căruia cele 
două axe ale privirii noastre formează un triunghi special. Este dificil de exprimat. De exprimat, nu de 
descoperit. Seara, la culcare, cu ochii închişi, toţi alunecăm cu privirea în acest punct, înainte de a adormi. Toţi 
rămânem, în timpul somnului, cu ochii fixaţi în acest punct, primind energia necesară pentru a continua să 
existăm. Tibetanii îl numesc "al treilea ochi" şi ei ştiu multe despre asta. Poate că mult mai simplu ar fi dacă aş 
spune că acest punct miraculos este acela în care ne ducem cu privirea de sub pleoape, după ce am privit ceva 
luminos, vizualizând ca aievea forma privită. 

Nu foloseşte nimănui dacă spun că este vorba de unghiul piramidei perfecte, fiindcă nu-l putem măsura. Este 
nevoie să-l descoperim. 

Sunt cel puţin două repere pe care ne putem sprijini pentru descoperirea acestui punct: privirea unui punct 
luminos, atenţia dinaintea somnului. 

Aş mai sugera, celor cărora li se întâmplă deja, să-şi conştientizeze imaginile care se formează întâmplător sub 
pleoape, să înveţe să le urmărească şi apoi să le modifice prin propria voinţă. Vor apărea întâi culori în mişcare, 
spirale sau cercuri. Va fi o mişcare continuă, care poate fi dirijată prin voinţă, prin comanda fermă dată în gând. 
Vor apărea apoi chipuri, de regulă, foarte urâte, înspăimântătoare poate, dar care vor putea fi modificate la 
comanda noastră. Desigur, 

pentru mulţi dintre cititori, nu spun aici o noutate. Asemenea imagini avem dintotdeauna şi nu le-am dat o mare 
importanţă. Profund greşit, fiindcă aici, în faptul acesta simplu, stă tocmai miracolul... 

Veţi descoperi, la un moment dat, că reuşiţi să priviţi cu ochii închişi un punct. Doar un punct. Cu cât acest 
punct este mai ascuţit, mai mic, cu atât este mai bine. Acest punct este şi devine pragul, poarta prin care puteţi 
avea acces la lumea arhetipală, lumea de dincolo, lumea cu care suntem în strânsă şi indestructibilă legătură, cea 
fără de care nu putem exista, cea cu care ne contrabalansăm energia, conform unui principiu, să-i zicem, de 
pârghie. 

Acest punct ascuţit ca un vârf de ac îmbină cele două linii de forţă ale privirii noastre, care, dacă sunt unite 
printr-un gând clar şi simplu, printr-un gând ferm trimis din inimă şi nu din creier (a treia linie de forță formând 
triunghiul), ne ajută să trecem în lumea în care se hotărăsc fenomenele. 

Toţi avem un dublu, un arheu, un înger păzitor, un frate geamăn de care depindem şi care... depinde, la rândul 
lui, de acţiunile noastre fizice sau psihice. Noi evoluăm împreună. 

Prin acest punct, în momentul când îl privim fix sub pleoape, putem comunica la fel ca atunci când suntem în 
faţa unei persoane. 

Deosebirea de ceea ce se crede, în general, este că, intrând în acest gen de relaţie, nu ţi se va refuza nimic, nu 
sunt respectate preceptele obişnuite ale moralei şi legile sociale pământene. Funcţionează alt fel de legislaţie, 
aceea al cărei cod îl găsiţi în interiorul vostru, după care, de fapt, vă ghidaţi, chiar atunci când, în mod ipocrit, 
afirmaţi altceva. 

Atenţie, orice dorinţă nesăbuită, orice abuz de forţă, orice acţiune care ar putea atinge libertatea şi viaţa 
semenilor 

voştri, vor fi scump plătite, prin efectul de bumerang. 

Cunoaşteţi "forţa rugăciunii" făcute în faţa candelei. De fapt, această forță se datorează contactului, prin punctul 
remanent de sub pleoape, din cauza flăcării, cu "dublul" despre care vorbeam. 

Dorinţa puternică, declanşată de suferinţă, boală sau supărare, sau datorată bucuriei, realizează instantaneu acel 
contact cu lumea unde se produc fenomenele. Şi este meritul vostru, vi se datorează, deşi se produce doar 
accidental, din lipsă de cunoaştere. 

Departe de mine intenţia de a tehniciza fenomenul. N-am intervenit în miracol, încercând să-l explic prin vreo 
matematică, ci am afirmat că dincolo este o lume de care depindem, o forţă care ne coordonează şi pe care nu 


vreau s-o numesc, propunând astfel o nouă religie, ba din contră, cred că este foarte bine să evităm dogma, care 
înseamnă, de fapt, instituţionalizare. 

Această forță a fost numită, s-a făcut încercarea de a fi fixată prin reguli care de care mai logice, reguli care 
diferă de la o zonă geografică la alta, ba chiar şi de la o perioadă la alta. 

Forţa creatoare rămâne însă aceeaşi şi nu se supune decât unor comandamente proprii, deseori inefabile, care 
contrazic logica noastră omenească. Altfel cum vă explicaţi blestemele, cum vă explicaţi magiile distructive? 
Este această forţă o cecitate indiferentă la dreptate şi logică omenească, sau logica noastră măruntă şi subiectivă 
ne ajută să acceptăm doar ceea ce ne place? Aş prefera să las răspunsurile pe seama altora, eu ocupându-mă 
acum doar de fenomen. 

După ce, în prealabil, s-a privit soarele la apus sau lumânarea aprinsă şi am rămas sub pleoape cu urma acestora 
pentru un timp, este de ajuns rugăciunea laică, "dorinţa" fără panaşul dogmei, pentru ca miracolul să se 
întâmple. Nereuşita provocării 

fenomenului ţine ori de incapacitatea vizualizării punctului de trecere, ori de neputința gândului coerent şi 
intens. 

începutul este întotdeauna mai greu. Dar asta nu ne va scuti de efortul încercării, în speranţa că stabilind relaţia 
cu forţa diriguitoare ne vom lămuri, în sfârşit, că viaţa nu este absurdă, că nu suntem singuri şi fără rost pe lume, 
dar că libertatea acordată se poate folosi şi în detrimentul, chiar împotriva noastră. 

Ştim că "forţa" nu este negativă sau pozitivă, rămâne să aflăm că modul de folosire ne priveşte direct, dar 
aceasta n-o vom afla niciodată dacă, înainte, nu ne convingem de existenţa ei inteligentă . 

Minţi luminate s-au zbătut între incertitudini, tehnici multiple, s-au dezvoltat sub diferite denumiri pentru a 
descoperi "resorturile ființei umane" care, odată declanşate, creează fenomenul, pe cât de bizar, pe atât de 
întâmplător. 

Iată una din căile, epurate de orice dogmă, extrem de simplă şi care este, de fapt, esenţa tuturor celorlalte căi. 
Spun asta, pentru că toate formele de declanşare pentru transcendere ajung invariabil la punctul de trecere, 
deseori fără să se ştie că acesta este. 

în cele din urmă, este vorba despre cifra 1, despre care nu vom vorbi mai mult decât despre celelalte, dar vom 
putea înţelege, sper, că această cifră stă la baza tuturor sau că, de fapt, este vârful prismei, oricâte laturi ar avea 
ca la bază. Zeităţile, atât de controversate, ale oricărei culturi antice, nu sunt decât baza unei asemenea prisme 
care se creează la vârf doar prin acest 1, unic şi suprem. Nu oricine va înţelege aceasta. Apoi, nu oricine va reuşi 
aceasta. Iar dintre cei care vor reuşi, puţini vor şti ce pot face cu acesta reuşită a lor. Nu-i nimic. Toate uşile sunt 
făcute pentru a fi deschise, iar cel 

care intră într-o încăpere în care nu are ce căuta va pleca, pri-mindu-şi locul său. Importantă este căutarea, fără 
de care nu se va descoperi niciodată nimic. Nu vreau să se subînțeleagă nimic mistic din acest capitol. A vorbi 
despre Dumnezeu, a crede în Dumnezeu nu este misticism. 

A accepta că nu există plan fără planificator este doar o dovadă de inteligenţă şi atât. A sesiza fenomene care nu 
au nimic comun cu forma instituită a credinţei nu este blasfemie. 

Au fost arderi pe rug criminale de-a lungul veacurilor, au fost excomunicări, dar timpul ne-a dovedit că vine 
rândul câte unei descoperiri care schimbă, măcar puţin, unghiul de vedere avut anterior. Şi aşa mai departe... 
Am pornit de la Arta actorului. Am afirmat că această meserie este cea mai potrivită pentru "devenirea întru 
ființă", scopul suprem al fiecăruia dintre noi. Nu succesul, nu banii, nu premiile sau notorietatea, nu trecerea 
vremii sunt scopurile noastre ca oameni, ci această devenire care ne poate ajuta să aflăm cine suntem, de unde 
venim şi unde ne ducem. 

Restul este numai metodă, valabilă mai mult sau mai puţin pentru orice meserie, dar noi trebuie să ştim, de fapt, 
că nu meseria contează, ci potrivirea ei cu persoana respectivă. 

Am înţeles din capitolele anterioare că jocul şi munca au ceva în comun. Am înţeles că orice meserie poate fi 
alcătuită din aceste două părţi componente. Concluzia ar fi că prin orice activitate umană, se poate avansa în 
înţelegere şi spre revelaţie. 

Exerciţiile alese în acest manual sunt tocmai acelea care pot fi folositoare şi altor meserii, indiferent care ar fi 
ele. Exerciţii specifice numai Artei actorului sunt la îndemâna oricărui "antrenor", se pot găsi în multe manuale 
de actorie, nominalizate sau nu în această lucrare. 

Meseria este o tehnică pentru transcender€. O tehnică însoţită de imensele ei capcane, în care, odată căzut, şansa 
evoluţiei se diminuează până aproape de dispariție. 

Artistul este un înainte-mergător al umanităţii, este un cercetas înaintea unui pluton. Sarcina sa nu este aceea de 
a se împăuna cu aceasta, ci de a deschide semenilor nişte perspective, singurele care-i motivează existenţa. 

"Noi am reconstituit ştiinţa experimentală, dar, din ştiinţa parapsihologică sau paranormală, n-au mai rămas 
decât vagi şi îndoielnice porţiuni. Nu putem decât să deplângem, în acelaşi timp, persecutarea ei de către savanţi 
şi inacceptabila reticenţă a celor care, cunoscând anumite astfel de lucruri şi beneficiind de unele «puteri», o 


ascund. Dacă conjuraţii secretului aveau misiunea de a învălui cunoştinţele periculoase sau prea avansate, ei 
trebuie totodată să-şi asume răspunderea unor dezvăluiri făcute în limitele rezonabilului. Nu fusese atlantul 
Prometeu primul exemplu în acest sens?", se întreabă cu mult curaj Robert Charroux, în "Istoria necunoscută a 
oamenilor”. 

Accesul la "zone superioare" va înnobila fiinţele atât de entropice care suntem şi poate că destinul lui Prometeu, 
cel care a furat focul de la zei dăruindu-l oamenilor, îngemănat cu acela al lui Ycar, care şi-a făurit aripi de ceară 
pentru a ajunge la Soare, va genera un destin cu totul nou, făcând uitat destinul lui Sisif, cel nevoit la veşnica şi 
absurda repetare şi provocând cu adevărat naşterea celui pe care de secole îl numim OM, aşteptându-l să apară. 
îngemănarea apolinicului cu dionisiacul este posibilă. 

Atunci nu vom mai răscoli dogmele, nu ne vom mai prosterna la fenomene şi vom înţelege că acestea suntem 
noi. 

Oamenii de teatru, actori, regizori, dramaturgi sau gândi- 

tori, care, după o viaţă dăruită Artei dramatice, n-au înţeles rostul acestei meserii, rămânând într-un eudemonism 
vulgar, au scăpat şansa pe care şi-au oferit-o singuri, ocupându-se cu aceasta, au pierdut intrarea, rămânând 
alături de uşa deschisă pentru toţi. 

Şi aceştia suntem mulţi, foarte mulţi, aproape toţi. Cei mai sensibili şi care meritau să intre pe această uşă au 
suferit imense traume. Cazurile lui Artaud, Vahtangov sau Gordon Craig sunt doar exemple, dar ei sunt mult 
mai mulţi, suntem aproape toţi. 

Paragraful final şi exemplificator, în speranţa că-mi veţi înţelege dorinţa de a fi fost, în această lucrare, cât mai 
concret şi cât mai lipsit de teoretizări epatante şi sterile, este închinat unui asemenea caz de geniu pustiu, sortit 
arderii de tot... 

REGIZORUL 

Spuneam, la început, că vom discuta despre regizor... Esenţial, în ce-l priveşte, este relieful. Pentru că regizorul 
este cel care conferă relief unui obiect bidimensional - textul. Este cel care ridică în spaţiu ceea ce era în plan. 
El nu face parte din triunghi, dar nici nu rămâne în prismă. El acţionează - construieşte prisma aceasta... şi 
dispare. Rămâne spectacolul. 

Existenţa regizorului în spectacol seamănă cu cea a Creatorului în lume. Mulţi se întreabă, privind lumea ca pe 
un lucru deja asimilat, cu care s-au obişnuit, dacă acest Creator există cu adevărat. Regizorul este un creator al 
unei lumi -lume subiectivă, deci posibilă. 

Spuneam, la început, că noi, românii, nu excelăm în materie de ideologi ai artei teatrale, fiind mult mai bogaţi în 
ceea ce priveşte practicienii. 

Socotesc, însă, că un loc privilegiat este necesar pentru un nume de mare importanţă, având aici de-a face cu un 
Artaud al României. Este vorba despre Aureliu Manea, despre cariera sa meteorică şi totodată atât de fecundă în 
universul teatral contemporan, atât ca practician, cât şi ca teoretician. 

1969 este anul în care debutează, în mod spectaculos şi ameninţător, acest cel mai profund gânditor al teatrului 
românesc, cel care, prin contacte de generaţie, a contaminat nu numai gândirea şi, deci, activitatea celor care au 
avut mai multe şanse de a depăşi graniţele ţării în această perioadă, cum ar fi Andrei Şerban, George Banu sau 
Ivan Helmer, ci a întregii pleiade de actori, regizori şi critici care au venit după el. 

Este imposibil să vorbeşti despre regizor fără să cercetezi această puternică incandescenţă umană, această 
frământare dusă până la autodistrugere care este Aureliu Manea. 

Gândirea sa fecundă se regăseşte în câteva scrieri, aşa cum singur mărturiseşte: "Un regizor mai în vârstă îmi 
spunea că nimeni n-a descoperit încă misterul teatrului. O fi adevărat? Cred că în practica spectacolelor se 
strecoară mult mister teatral. Dar, pe pagina de scris, teatrul se refuză explicitării totale. E foarte greu să scrii 
despre teatru. Misterul Teatrului nu se lasă prins în cuvinte. O enigmă uriaşă stă deasupra teatrului. E greu de 
explicat. Uneori mă gândesc că scriu zadarnic. Dar o voce interioară, un impuls violent îmi cere să-mi ordonez 
ideile scriind. Eliberat prin cuvânt, mă voi regăsi în faţa scenei, gata de a căuta cu propria mea ființă Misterul 
Teatral". Este de ajuns să ne aplecăm asupra culegerii de interviuri şi texte "EI, vizionarul Aureliu 

Manea", ca să avem revelaţia unui spirit superior, direcționat pe problematica cea mai subtilă a muncii omului 
de teatru. 

Universul teatral al lui Manea se compune, ca într-un depozit veritabil de recuzită, din capitole numite simplu: 
ştiinţa regiei, Universul actorului, Obiectele de scenă, Atenţia, Regia tehnică şi ştiinţa regiei, Spectacolul- 
experiment, Regia şi inconştientul literar, Cheia clavirelor, Acţiunea - noapte şi lumină, Regia şi firul Ariadnei, 
Teatrul şi viaţa, Teatrul - realitate psihologică, Enigma spectacolului, ştiinţa regiei, Hazard şi voinţă în teatru. 
"Mă gândesc la un spectacol cum n-am mai văzut de foarte multă vreme (!!!). Un spectacol feeric, construit în 
formă de lanternă magică despre umbre şi spirite. O frumuseţe blestemată ar răspândi spectacolul în forme 
psihedelice prin luminaţii de stroboscop şi cuarţ. Dar o frumuseţe care te îndepărtează de cei care se află pe 
podiumul scenei. Căutându-ţi partenerul de lângă tine, în sală te simţi în siguranţă şi poţi privi printr-un geam 


ermetic închis, la o iluminaţie adecvată, în linişte şi cu sufletul înfiorat: DANSUL VIPEREI", spune Manea, cu 
forţa unui posedat şi totodată condamnat la rigoare: "Două ore de spectacol conţin într-o doză mai mare sau mai 
mică un număr de idei şi emoţii ce pot înălța un om pe culmi de trăire estetică. Concentrarea aceasta, cred eu, 
este esenţa teatrului şi a spectacolului. .. Legătura dintre ritualul tantric şi gramatică mi se pare una rodnică prin 
înţelesul semnului şi accentul său". 

Pentru a pătrunde şi descifra universul acestui artist şi pentru a-i demonstra autenticitatea, atât de fecundă şi 
insolită, apărută ca o necesitate vindecătoare, pentru a demonstra cu fapte drumul pe care-l credem firesc al unui 
creator de lume imaginară, cum îl mai numim pe regizor, vă propun să mai spicuim în continuare câteva gânduri 
de înaltă probitate la- 

boratorială: "în Căsătoria lui Gogol se întâlnesc cinci bărbaţi în casa unei femei cu care vor să se căsătorească... 
Tema spectacolului se află într-o zonă pe care am numi-o zona aşteptării. Apariţia Agafiei va reprezenta un 
miracol... se înfiripă, datorită unui mag care este Kocikariov, o idilă... personajele vor veni în scenă ca nişte 
clovni de circ... Agafia se va chinui crunt, ca după o cădere de la trapez. Spectacolul va fi o meditaţie despre 
singurătate, despre vidul sufletesc şi de aceea pretendenţii vor alege calea căsătoriei ca o salvare de la un înec 
posibil, de la un potop ce trebuie înlăturat. De ce se aruncă Podkoliosin pe fereastră? Pentru că el descoperă 
eşuarea în sexualitate a dorinţei de a nu fx singur. El respinge un plan real pentru unul metafizic. El rămâne un 
visător, pentru că, respingând relaţia directă, el alege una posibilă prin amintire. El nu va scăpa niciodată de 
singurătate, care este boala lui. Prin evadarea sa, Podkoliosin demască un drum brutal (căsătoria) spre o armonie 
ce nu poate fi atinsă”. 

Am folosit acest lung citat, cu referire la opera lui Gogol, ale cărui mecanisme existenţiale nu sunt deloc departe 
de cele ale lui Aureliu Manea, pentru a afla cum arată pe dinăuntru retorta în care se plămădesc creaţiile. 

Manea se preocupa cu intensitate de mulți autori, traducând opere în plan regizoral. Shakespeare este un 
"privilegiat", dar nu numai (înlănţuirea autorilor de care s-a preocupat acest regizor-gânditor, de multe ori bizară 
- Moliere, Kirițescu, Muşatescu, Cehov, Caragiale, Sofocle, I.D. Sârbu, Wesker etc. -, nu ne lasă senzaţia că 
programul său artistic a fost impus din afară, ci dimpotrivă: montările sale fiind, într-un anumit fel, unificatoare, 
el apare asemenea unui demiurg care, din diferite materiale, construieşte o lume personală). 

Contactul lui Manea cu Grotowski era inevitabil şi obligatoriu empatic. Descrierea singurului spectacol pe care 
l-a văzut, "Prinţul Constant", denotă o afinitate de idei şi de obsesii, dintre care cea mai puternică pare a fi aceea 
că "nimeni nu-l iartă pe cel ce trece nepăsător pe lângă timpul său". 

Dorinţa intimă şi secretă a fiecărui regizor este să genereze o relaţie dintre cele mai puternice între scenă şi sală: 
"Şi astăzi mă gândesc că, dacă noi, spectatorii, săream în ţarc, chiar dacă spectacolul s-ar fi întrerupt, Grotowski 
ar fi fost pe deplin mulțumit", spune, fără invidie, Manea. 

Peter Brook este, pentru Aureliu Manea, un maestru şi constituie motiv de adânci meditații datorită teoriilor sale 
referitoare la Teatrul Mortal. Ciulei, Pintilie, Penciulescu sunt, de asemeni, artişti cărora Manea le închină 
rânduri pline de respect profesional, niciodată atingându-se de latura particulară a personalităţii lor, ferindu-se 
chiar, aşa cum o declara undeva, de a cunoaşte pe cineva altfel decât prin operă. 

"Adevăratul artist nu este niciodată modest, ci impersonal", spunea Nichita Stănescu, iar Aureliu Manea se 
alătură acestui dicton. O luciditate şi o tandreţe rar întâlnite ni se transmit din scrierile sale, faţă de toţi cei cu 
care lucrează, faţă de lume şi faţă de viaţa care atât de greu îl încearcă în continuare, acolo, în cetatea 
inexpugnabilă a creierului său. Fără resentimente şi numai cu bucuria analizei, el traversează anii într-un veşnic 
experiment. 

Spectacologia acestui artist şi confesiunile sale despre teatru sunt dintre cele mai fascinante şi-i dau dreptul de a 
fi tratat ca punct de referinţă pentru cei care au păşit temeinic pe această cale: "Cred într-un teatru care tulbură 
un echilibru cotidian pentru a te înălța într-un echilibru al raporturilor cu TOT -viaţă, moarte, om, societate, 
tradiţie, cultură, istorie, lume. 

Teatrul trebuie să se desfăşoare sub hlamida uriaşă, caldă şi bună a marii culturi universale. Regizorul, montând 
un spectacol, merge pe un drum, uneori lung şi anevoios, un drum ce devine ascensiune spre esenţial. $i> 
uneori, trecând prin ENIGMĂ, din cuvinte răscolitoare, din relaţiile nedefinite ale textului unui dramaturg de 
geniu, se naşte o CEREMONIE-SPECTACOL, în care creatorii, împreună cu publicul, caută un semn ce, odată 
perceput, adică văzut şi auzit, capătă un sens major”. "Regizorul este o invenţie recentă, şi totuşi importanţa lui a 
crescut foarte mult în ultimul timp. De multe ori, dându-mi seama de responsabilitatea ce stă pe umerii mei, mi 
se face frică. Atâţia actori aşteaptă de la un regizor minuni, minuni care să le dea aripi, să-l facă să zboare, să 
rezolve partituri infernal de grele. Regizorul este un creator total. Ar trebui ca orice actor să înţeleagă rostul 
acestei arte dificile: Regia. Teatrul fără regizor este o artă moartă." "Cred că teatrul trebuie să poarte veşminte 
senzoriale. Zadarnic se zbate dialogul între construcții fade de mucava. Mă gândesc la elementele prim' 
senzoriale: apa, focul, lemnul, pământul. Poeticul teatral este unic. Nici o artă nu se ia la întrecere atât de violent 
cu senzațiile. Ne putem gândi cibernetic la FIZICA TRANSMISIEI. Dacă nu guşti plăcerea de a violenta 


abstractul, nu eşti pregătit pentru teatru... Teatrul este o artă în care marile arhetipuri existenţiale sunt puse în 
discuţie... Multă vreme am crezut că important în teatru este să distrugi forma. Dar acest lucru se poate face doar 
când construieşti atât de bine încât ti-ar fi uşor să dărâmi orice. Nu cred că un spectator ar accepta să fie minţit 
de un regizor care nu ştie să construiască bine şi nici să dărâme." 

însemnări incendiate de o credință fără margini în puterea de exorcizare a teatrului, rumegate în ceasuri de 
singurătate 

de un spirit înalt, care se pune chezaş pentru afirmaţii cu însăşi opera sa, cu însăşi viaţa sa. 

Am făcut deliberat această excursie finală prin grădina REGIZORULUI, pentru a arăta, pe de-o parte, creuzetul 
creatorului unui spectacol şi, pe de altă parte, pentru a vă arăta diferenţa dintre magmă şi creuzet. 

In interiorul laboratorului se sfâşie elemente primordiale care formează "creaţia" - actorii - despre care filosofii, 
esteţii, dramaturgii, regizorii au scris ceea ce cred, iar atunci când actorii înşişi au făcut-o, s-au contrazis 
spectaculos din motive lesne de înţeles, motive decurgând din subiectivitatea fiecăruia. 

Pătrunderea la rădăcina fenomenelor, căutarea şi găsirea mobilurilor ascunse ale vieții noastre omeneşti, 
descoperirea angrenajelor necontrolate sub zimţii cărora cădem deseori, fără să le putem stăpâni, ne-ar putea 
salva de la... absurd. 

Iată cum Arta actorului se poate desprinde de sub tutela Artei spectacolului şi poate servi nu numai la crearea 
unui spectacol, ci la re-crearea omului, practicant al tuturor meseriilor şi singur în faţa destinului, a cărui jucărie 
este. 

P.S. .. .Şi pentru că întotdeauna ceva ne scapă de sub control, noi am inventat cuvântul NOROC... 

Aceste scrieri par să se adreseze acelora care doresc să devină actori! Asta ar fi prima păcăleală... A doua 
păcăleală ar fi aceea de a spune că se adresează actorilor... 

Nu doresc să păcălesc pe nimeni şi voi spune că orice persoană temătoare de a fi declanşată spre abisul 
existenţei omeneşti nu trebuie să le citească. 

Am scris acestea din grijă pentru informaţie... Atâta tot. 

TALON DE COMANDĂ 

Carte Privirea prin poştă 

Vă recomandăm titlurile care vor apărea în cursul anului 2003. Pe verso puteţi citi despre avantajele serviciului 
nostru direct de distribuţie şi despre felul în care puteţi comanda cărțile. 

Nr. crt |Titlu, autor Preţ (lei) Data apariţiei |Nr. ex. 


1 Români simpatici 235.000 Tunie 2003 
Minai Tatulici 


Actorie sau magie ptr 000 Iunie pi] 
Florin Zamfirescu 


Comunicare în cuplu ul 000 aid 2003 
Irina Alexandrescu 


Nemuritorii - interviuri  |235.000 Septembrie 
Mihai Tatulici 2003 

Cadrele - roman Mihai  |235.000 Septembrie 
Tatulici 2003 


Texte celebre 180.000 Octombrie 
antologie 2003 

7 Privirea te învaţă să 250.000 Noiembrie 
găteşti 2003 


CARTE PRIVIREA PRIN POȘTĂ 

cu plata ramburs / la primirea coletului 

Avantajele dumneavoastră: 10 % reducere din preţul de librărie, indiferent de cantitatea comandată * taxe 
poştale gratuite / suportate de Privirea * materiale promoţionale la zi privind apariţiile noastre. 

Cum comandaţi: Bifaţi, pe TALONUL DE COMANDĂ precedent, titlurile care vă interesează * Adăugaţi, dacă 
e cazul, alte titluri Privirea ° Indicaţi, pentru fiecare titlu, numărul de exemplare dorite * Țineţi cont de faptul că 
lista de titluri disponibile şi preţurile înscrise în TALONUL DE COMANDĂ erau valabile la data trimiterii în 
tipografie a cărţii de faţă * Pentru informaţii la zi privind titlurile disponibile şi preţul lor, sunaţi la tel. 01/ 324 
05 40. 

Cum transmiteţi comenzile: prin poştă, telefon, fax, e-mail sau Internet (căutaţi pe site-ul nostru bonul de 
comandă). 

Editura şi administraţia Privirea: Bd. Basarabia nr. 98, Sector 2, Bucureşti, Tel. / Fax: 01/ 324 05 40; Tel. 01/ 
324 24 94 e-mail: distributie &privirea.ro Internet: www.privirea.ro Datele dumneavoastră 

